(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΑ΄

Πέμπτη 7 Φεβρουαρίου 2019

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας του Βουλευτή κ. Α. Βεσυρόπουλου, σελ.
3. Ανακοινώνεται ότι τη συνεδρίαση παρακολουθούν μαθητές από το Ιδιωτικό Δημοτικό και Λύκειο «Εκπαιδευτήρια Λαμπίρη», το 1ο Τοσίτσειο Δημοτικό Σχολείο Εκάλης, το Ελληνικό Γυμνάσιο - Λύκειο του Ντίσελντορφ και το 5ο Γυμνάσιο Χαλανδρίου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επικαίρων ερωτήσεων:, σελ.
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης:
 i. με θέμα: «Χορήγηση προσωρινής σύνταξης σε ασφαλισμένους του ταμείου Οργανισμού Γεωργικών Ασφαλίσεων (ΟΓΑ)», σελ.
 ii. με θέμα: «Παράταση καταβολής χρεών προς τα ασφαλιστικά ταμεία για συνταξιούχους», σελ.
 iii. με θέμα: «Διατήρηση, Ανάπτυξη και συνεχής Λειτουργία των Γραφείων Κοινωνικής Ασφάλισης στο Καρλόβασι Σάμου και στον Εύδηλο Ικαρίας», σελ.
 β) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αύξηση του εγκεκριμένου προϋπολογισμού για τα Σχέδια Βελτίωσης της Περιφέρειας Βορείου Αιγαίου», σελ.
 ii. με θέμα: «Εκτός σφαγείου σφαγές ζώων στην Ελλάδα στα πλαίσια θρησκευτικών ή άλλων πολιτιστικών εκδηλώσεων», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017», σελ.
2. Κατάθεση πρότασης νόμου: Η Πρόεδρος της Δημοκρατικής Συμπαράταξης ΠΑΣΟΚ-ΔΗΜΑΡ κυρία Φώφη Γεννηματά και οι Βουλευτές του κόμματός της κατέθεσαν σήμερα στις 7/2/2019 πρόταση νόμου: «Κατάργηση της ψηφισμένης με τον νόμο 4472/17 μείωσης του αφορολόγητου, αποκατάστασης συλλογικών συμβάσεων και προσδιορισμός κατώτατου μισθού από τους κοινωνικούς εταίρους, δημιουργία νέων θέσεων εργασίας», σελ.

ΠΡΕΟΔΕΥΟΝΤΕΣ

ΚΡΕΜΑΣΤΙΝΟΣ Δ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΘΕΟΧΑΡΗΣ Θ. , σελ.
ΚΟΥΤΣΟΥΚΟΣ Γ. , σελ.
ΚΡΕΜΑΣΤΙΝΟΣ Δ. , σελ.
ΜΑΝΤΑΣ Χ. , σελ.
ΤΖΑΒΑΡΑΣ Κ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

Β. Επί των επικαίρων ερωτήσεων:
ΑΘΑΝΑΣΙΟΥ Χ. , σελ.
ΓΙΟΓΙΑΚΑΣ Β. , σελ.
ΚΟΚΚΑΛΗΣ Β. , σελ.
ΠΕΤΡΟΠΟΥΛΟΣ Α. , σελ.
ΡΙΖΟΥΛΗΣ Α. , σελ.
ΣΕΒΑΣΤΑΚΗΣ Δ. , σελ.

ΤΕΛΙΓΙΟΡΙΔΟΥ Ο. , σελ.
ΤΣΙΡΩΝΗΣ Ι. , σελ.

Γ. Επί του σχεδίου νόμου του Υπουργείου Διοικητικής Ανασυγκρότησης:
ΑΣΗΜΑΚΟΠΟΥΛΟΥ Ά. , σελ.
ΒΑΡΔΑΛΗΣ Α. , σελ.
ΘΕΟΧΑΡΗΣ Θ. , σελ.
ΚΑΡΡΑΣ Γ. , σελ.
ΚΑΤΣΙΚΗΣ Κ. , σελ.
ΚΟΥΤΣΟΥΚΟΣ Γ. , σελ.
ΜΑΝΤΑΣ Χ. , σελ.
ΜΠΑΛΛΗΣ Σ. , σελ.
ΞΕΝΟΓΙΑΝΝΑΚΟΠΟΥΛΟΥ Μ. , σελ.
ΠΑΠΑΝΑΤΣΙΟΥ Α. , σελ.
ΣΑΡΙΔΗΣ Ι. , σελ.
ΤΖΑΒΑΡΑΣ Κ. , σελ.
ΧΑΤΖΗΣΑΒΒΑΣ Χ. , σελ.

ΠΑΡΕΜΒΑΣΕΙΣ:

ΓΚΙΟΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΟΑ΄

Πέμπτη 7 Φεβρουαρίου 2019

Αθήνα, σήμερα στις 7 Φεβρουαρίου 2019, ημέρα Πέμπτη και ώρα 9.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 6-2-2019 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της Ο΄ συνεδριάσεώς του, της Τετάρτης 6 Φεβρουαρίου 2019, σε ό,τι αφορά την ψήφιση στο σύνολο του σχεδίου νόμου: «Κύρωση της από 31 Δεκεμβρίου 2018 Πράξης Νομοθετικού Περιεχομένου "Παράταση δυνατότητας εξαίρεσης κύριας κατοικίας από τη ρευστοποίηση δυνάμει του ν.3869/2010 (Α΄ 130), παράταση μειωμένων συντελεστών ΦΠΑ στα νησιά Λέρο, Λέσβο, Κω, Σάμο και Χίο και επέκταση εφαρμογής του μέτρου του "Μεταφορικού Ισοδύναμου" του ν.4551/2018 και άλλες διατάξεις”».)

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε τη συζήτηση με τη δεύτερη με αριθμό 324/4-2-2019 επίκαιρη ερώτηση πρώτου κύκλου του Βουλευτή Θεσπρωτίας της Νέας Δημοκρατίας κ. Βασιλείου Γιόγιακα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Χορήγηση προσωρινής σύνταξης σε ασφαλισμένους του ταμείου Οργανισμού Γεωργικών Ασφαλίσεων (ΟΓΑ)».

Θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης, ο κ. Πετρόπουλος.

Παρακαλώ, κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Καλημέρα, κύριε Πρόεδρε.

Κύριε Υπουργέ, η ερώτησή μου φωτογραφίζει ένα πραγματικά κοινωνικό πρόβλημα, που δεν αφορά μόνο τους ασφαλισμένους του τέως ΟΓΑ αλλά και άλλων ταμείων που ενοποιήθηκαν στον ΕΦΚΑ.

Αναφέρομαι, όμως, σε αυτούς, γιατί μέχρι σήμερα, και παρά τις προβλέψεις του δικού σας νόμου, του ν.4387/2016, δεν είναι δυνατόν να βγει προσωρινή σύνταξη για όσους έχουν υποβάλει τα χαρτιά τους στον παλιό ΟΓΑ, τον σημερινό ΕΦΚΑ αγροτών.

Τους λόγους τούς γνωρίζετε, όπως πιστεύω ότι γνωρίζετε τις αντιρρήσεις της κεντρικής υπηρεσίας του ΕΦΚΑ αγροτών για τις δυσκολίες στην απονομή προσωρινής σύνταξης.

Εδώ όμως, κύριε Υπουργέ, δεν είμαστε για να επισημαίνουμε τις δυσκολίες. Είμαστε εδώ προκειμένου να δοθούν λύσεις. Και μιλάω για συγκεκριμένες περιπτώσεις, στις οποίες οι ασφαλισμένοι έχουν τις προϋποθέσεις που ορίζει ο νόμος. Ωστόσο, χωρίς να φταίνε οι ίδιοι, η υπόθεσή τους χρονίζει, ξεπερνώντας τη συνηθισμένη αναμονή που είναι δώδεκα με δεκατέσσερις μήνες. Περιμένουν είτε γιατί υπάρχουν εκκρεμείς δικαστικές υποθέσεις μεταξύ ταμείων και πολιτών ή ταμείων και επιχειρήσεων είτε για κάποιους άλλους λόγους, που ο κλάδος ασφάλισης του ΕΦΚΑ καθυστερεί να ενημερώσει τον ΕΦΚΑ αγροτών, όταν έχουμε παράλληλη ή διαδοχική ασφάλιση, και γιατί οι υπηρεσίες ερμηνεύουν με διαφορετικό τρόπο τις ίδιες ασφαλιστικές διατάξεις.

Θα ήθελα, κύριε Υπουργέ, να μας πείτε αν οι άνθρωποι αυτοί μπορούν να πάρουν κατ’ εξαίρεση προσωρινή σύνταξη από τον ΕΦΚΑ αγροτών, μια σύνταξη που για αρκετούς απ’ αυτούς θα είναι και το μόνο τους εισόδημα, το οποίο σήμερα στερούνται.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γιόγιακα, και εμείς ενδιαφερόμαστε για την ταχύτατη έκδοση των συντάξεων. Πρέπει, όμως, να σας πω ότι προσωρινές συντάξεις στους αγρότες δεν δίδονταν ποτέ, παρά μόνο όταν εμείς με τον ν.4387/16 εντάξαμε και τους αγρότες στη λήψη προσωρινών συντάξεων και χορηγούνται τέτοιες. Χορηγούνται και μάλιστα έχουν ενταχθεί και στην πλατφόρμα της ηλεκτρονικής αίτησης για συνταξιοδότηση που χορηγεί το 80% της προσωρινής σε όσους υποβάλλουν τέτοια αίτηση.

Έχουμε ήδη δώσει προτεραιότητα στις συντάξεις χηρείας αγροτών και εκδίδονται κατά προτεραιότητα συντάξεις στις περιπτώσεις της χηρείας, διότι σκοπός μας είναι να ενισχύσουμε τον πληθυσμό μας που βρίσκεται σε μια τέτοια δεινή θέση και εκεί τα πράγματα είναι πολύ πιο γρήγορα. Είναι γεγονός ότι υπάρχουν καθυστερήσεις. Αυτές οι καθυστερήσεις, όμως, συγκριτικά με το παρελθόν είναι μικρότερες. Δεν μας ικανοποιεί μεν που είναι μικρότερες σε σχέση με παλιά, όμως, για να ξέρουμε για τι πράγμα μιλάμε, να συγκρίνουμε τι είχαμε και τι είναι αυτό που οφείλουμε να πετύχουμε.

Έχουμε μειώσει τις κύριες συντάξεις, τις εκκρεμείς κύριες συντάξεις, κατά 76% σε σχέση με εκείνες που παραλάβαμε πριν από τριάμισι – τέσσερα χρόνια. Τις επικουρικές τις έχουμε μειώσει κατά 68%, τα εφάπαξ κατά 66%. Όλος αυτός ο όγκος δουλειάς αντιλαμβάνεστε ότι δεν είναι εύκολο να περαιωθεί, όταν μάλιστα έχουμε σχεδόν το μισό προσωπικό αυτού που υπηρετούσε το 2010. Το καταφέρνουμε, όμως, επειδή ενοποιήσαμε τους επιμέρους οργανισμούς. Η ταχύτητα θα είναι καλύτερη στο μέλλον. Αυτό φαίνεται από το γεγονός ότι στο δωδεκάμηνο 2017 έως 2018 είχαμε αύξηση της παραγωγικότητας στην έκδοση συντάξεων κατά 10% στις κύριες, κατά ποσοστό 40% στις επικουρικές και το σύστημα ολοκληρώνεται και θα επιταχυνθούν οι εκδόσεις τέτοιων συντάξεων.

Η διαμαρτυρία δεν είναι μόνο από την δική σας πλευρά. Και από τους Βουλευτές του ΣΥΡΙΖΑ ακούω παράπονα για τη μη έκδοση των συντάξεων. Αγνοούμε, όμως, όλοι ότι πάντα οι συντάξεις του ΟΓΑ δεν πληρώνονταν στις 15 Ιουλίου. Είναι πλάνη να λέγεται ότι στις 15 Ιουλίου πληρώνονταν όλες οι συντάξεις. Στις 15 Ιουλίου όριζε ο νόμος του ΟΓΑ ότι πρέπει να πληρώνονται. Εκκρεμούν και εκκρεμούσαν συντάξεις επί πολλά έτη. Και τούτο διότι υπήρχαν οφειλές ή υπήρχαν ελλιπή στοιχεία ή υπήρχαν διαδοχικοί χρόνοι ασφάλισης και από άλλους φορείς που δεν έρχονταν στον φορέα για να πληρωθούν.

Συνεπώς για να είμαστε δίκαιοι με τον φορέα που δημιουργήσαμε -είναι ένας φορέας για όλους τους Έλληνες- και για να τον υποστηρίξουμε, ώστε να μπορέσει να αποδίδει πάντα καλύτερα αποτελέσματα για τους ασφαλισμένους, πρέπει να ξέρουμε τι είναι αυτό που έχουμε δημιουργήσει. Είναι ένας φορέας, ο οποίος ενοποιεί τους χρόνους και επιταχύνει την έκδοση των συντάξεων. Τον Ιούνιο μήνα θα είμαστε στην καλή θέση να σας δώσουμε πάρα πολύ θετικά αποτελέσματα για ταχύτερη έκδοση του συντάξεων συνολικά όλων των φορέων, διότι αυτή είναι η τάση. Θα έχουν σχεδόν μηδενιστεί οι εκκρεμότητες πάνω από τρεις μήνες.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Υφυπουργέ, παρ’ όλη την καλή πρόθεση και καλή διάθεση που έχω απέναντι σας -και το ξέρετε-, για μία ακόμη φορά δεν μας δώσατε ξεκάθαρες απαντήσεις.

Όπως είπατε κι εσείς και οι Βουλευτές, οι συνάδελφοί του ΣΥΡΙΖΑ, ενδιαφέρονται γιατί υπάρχει πραγματικό πρόβλημα και το πρόβλημα είναι ότι δυστυχώς σε κανέναν μα κανέναν πρώην ασφαλισμένο του ΟΓΑ δεν δίνετε προσωρινές συντάξεις. Είναι ένα θέμα που ταλαιπωρεί ιδιαίτερα ανθρώπους της βιοπάλης, ανθρώπους που έχουν δώσει τον καλύτερό τους εαυτό στην αγροτιά, στα έσχατα της γης, θα έλεγα, σε περιοχές και κάτω από αντίξοες συνθήκες. Δεν μπορούν, όταν ολοκληρώσουν τον κύκλο και μπουν στη μεγάλη περίοδο της συνταξιοδοτικής τους ζωής, να απολαμβάνουν έστω αυτά τα προσωρινά προκειμένου να αντεπεξέρχονται στην καθημερινότητά τους.

Και αυτό είναι δίκαιο κι εσείς το αντιληφθήκατε με τον ν.4387/2016 που θεσπίσατε, αλλά δυστυχώς, κύριε Υπουργέ, δεν εφαρμόζεται. Θα μπορούσαν, με ένα ελάχιστο, έστω 200 ευρώ -η κατώτατη σύνταξη είναι 320 ευρώ στους αγρότες- αυτοί οι άνθρωποι να εκπληρώνουν τις στοιχειώδεις ανάγκες τους. Πολύ καλά τον ψηφίσατε αυτόν τον νόμο, κύριε Υπουργέ, όμως δεν εφαρμόζεται, δυστυχώς. Και όταν υπάρχουν διαδοχικές συντάξεις ακόμα και από το εξωτερικό πολλές φορές, αυτοί οι άνθρωποι περιμένουν δύο και τρία χρόνια προκειμένου να πάρουν τη σύνταξή τους. Είναι, λοιπόν, μια ευκαιρία να δώσετε μια λύση στο συγκεκριμένο θέμα. Και ειλικρινά θα είναι μια λύση που θα μπορέσει να δώσει ανάσα και πνοή σε αυτούς τους ανθρώπους.

Όσον αφορά στο προσωπικό που είπατε, κύριε Υπουργέ, κι εδώ είναι ένα μεγάλο θέμα. Κι εγώ επ’ ευκαιρία για μια ακόμη φορά θέλω να συγχαρώ στην περιοχή μου τον τοπικό ΟΓΑ στα Γιάννενα που καταβάλλουν ιδιαίτερη προσπάθεια για να αντεπεξέλθουν στις αυξημένες ανάγκες που υπάρχουν. Παρ’ όλα αυτά, όμως, το προσωπικό είναι ελλιπέστατο. Έχουν γίνει κάποιες διαδικασίες μετακίνησης, που δεν ξέρω -και σας έχω πει και στο παρελθόν- γιατί δεν προχωρούν αυτές οι μετατάξεις.

Ειλικρινά θέλω και σας ζητήσω να ασχοληθείτε προσωπικά, προκειμένου να απεγκλωβιστούν. Και πάλι, με δικό σας νόμο που έχει ψηφιστεί, να δοθεί η λύση στις συγκεκριμένες μετατάξεις, έτσι ώστε να μπορέσουν να προχωρήσουν τα αιτήματα των αγροτών όσο το δυνατόν πιο γρήγορα. Ειλικρινά, περιμένω στη δευτερολογία σας να είστε και ουσιαστικός και αποτελεσματικός, προκειμένου να δοθεί μια λύση σε αυτό το πάγιο αίτημα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υφυπουργέ, έχετε και πάλι τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Γιόγιακα,τον Ιανουάριο, πριν λίγες μέρες, πριν δύο βδομάδες περίπου, δημοσιεύθηκε το οργανόγραμμα του ΕΦΚΑ. Αυτό μας δίνει τη δυνατότητα πραγματικών ενοποιήσεων και προχωράει αυτό το σχέδιο. Το σχέδιο έχει προετοιμαστεί και τώρα εκπληρώνεται και εφαρμόζεται. Βεβαίως, με την ενοποίηση αυτή θα έχουμε καλύτερα αποτελέσματα στους διαδοχικούς χρόνους ασφάλισης σε διαφορετικούς φορείς. Σωστά εντοπίζετε ένα πρόβλημα το οποίο υπάρχει γενικά σε όλη την κοινωνική ασφάλιση, όταν έχουμε διαδοχικό χρόνο ασφάλισης, διότι δεν υπάρχει ενοποιημένος στον φάκελο του ασφαλισμένου και πρέπει να συγκεντρωθεί από διαφορετικά σημεία αυτός ο ασφαλιστικός χρόνος. Αυτά είναι τα επιτεύγματα που θα έχει ο ΕΦΚΑ.

Το οργανόγραμμα όμως ήταν απαραίτητο να ολοκληρωθεί. Πραγματικά, καθυστέρησε σε μεγάλο βαθμό λόγω της επεξεργασίας στην οποία υπεβλήθη, μακρόχρονες επεξεργασίες με τη συμμετοχή και των στελεχών και των υπαλλήλων του ΕΦΚΑ, για να είναι ένας φορέας που όλοι μαζί δημιουργούν, όλοι μαζί προστατεύουν, γιατί είναι δικό τους δημιούργημα.

Αυτό τελείωσε. Επομένως στο επόμενο διάστημα -θα έχω την ευκαιρία να απαντήσω και μετά στην επίκαιρη ερώτηση του κ. Σεβαστάκη, που αφορά παρεμφερές ζήτημα για την οργάνωση του ΕΦΚΑ- προχωράει και γίνεται καλά η δουλειά.

Επαναλαμβάνω, όμως, ότι οι προσωρινές συντάξεις στους αγρότες ειδικά απαγορεύονταν παλιά. Από τον νόμο τον δικό μας επιτρέπεται. Και ήδη σας είπα ότι χορηγήθηκαν. Δυστυχώς επειδή δημιουργήθηκε και ο ΟΠΕΚΑ με στελέχη του ΟΓΑ και καλύψαμε τις προνοιακές παροχές με έναν νέο φορέα που δημιουργήθηκε με στελέχη του ΟΓΑ, εκεί ειδικά στον ΟΓΑ είχαμε ακόμα μικρότερες δυνάμεις από άποψη προσωπικού. Όλο αυτό, όμως, καλύπτεται σύντομα και οργανώνεται, γιατί θα έχουμε αυτή την ενοποίηση των φορέων.

Να σας πω, όμως, ότι παρατηρείται από τα στοιχεία μας ότι το 30% των συντάξεων των αγροτών απορρίπτονται, διότι δεν έχουν τις προϋποθέσεις είτε γιατί τους λείπει ασφαλιστικός χρόνος είτε γιατί έχουν οφειλές. Και αυτό είναι ένα δύσκολο πρόβλημα που πρέπει να λύσουμε. Όταν θα δώσεις προσωρινή σύνταξη, πρέπει να έχεις σχεδόν ακουμπήσει τα όρια της βεβαιότητας ότι αυτή τη σύνταξη θα την πάρει κιόλας. Διαφορετικά θα βρεθεί σε θέση αυτός που τα έλαβε να τα επιστρέψει. Και δεν θέλουμε να συμβαίνει αυτό, δηλαδή να χορηγούμε συντάξεις που στη συνέχεια καλείται ο ασφαλισμένος να επιστρέψει, γιατί δεν θα μπορεί. Είναι ένα πρόβλημα αυτό, το οποίο πρέπει να λύσουμε. Είναι ένα λεπτό θέμα και το κοιτάζουμε.

Νομίζω -θα το διαπιστώσετε κι εσείς- ότι στους επόμενους μήνες θα έχουμε καλύτερη εξέλιξη ως προς τη χορήγηση των συντάξεων, διότι και τα συστήματα εξελίσσονται. Δεν είχαμε συστήματα αξιόπιστα και με την ταχύτητα που θα έπρεπε να έχουν στον ΟΓΑ. Μόνο το πρώην ΙΚΑ είχε κάπως ένα σύστημα, το οποίο λειτουργούσε με την υποστήριξη της «INTRASOFT». Ήταν ένα δαπανηρό σύστημα, το οποίο απέδιδε καλύτερα φυσικά σε σχέση με άλλους φορείς. Αλλά όσο προχωράει το ολοκληρωμένο πληροφοριακό σύστημα του ΕΦΚΑ, να ξέρετε ότι θα έχουμε καλά αποτελέσματα στο μέλλον για όλους και με ταχύτητα θα εξυπηρετούνται όλοι οι ασφαλισμένοι.

Εμείς λογοδοτούμε απέναντι στους ασφαλισμένους. Και θα κάνουμε τον απολογισμό μας ξανά. Τον κάνουμε και στη Βουλή. Θα τον κάνουμε και στην αρμόδια επιτροπή. Ο έλεγχός σας είναι αναγκαίος και χρήσιμος, γιατί και τα στελέχη του ΕΦΚΑ αντιλαμβάνονται και αφουγκράζονται την αγωνία των πολιτών. Δεν μας ενοχλεί ο έλεγχος. Καλά κάνετε και ρωτάτε, για να αντιλαμβάνονται όλοι και να συνειδητοποιούν την ανάγκη της ταχύτερης διεκπεραίωσης των υποθέσεων των πολιτών. Και αυτό θα το κάνουμε.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο συνάδελφος κ. Απόστολος Βεσυρόπουλος, Βουλευτής της Νέας Δημοκρατίας του Νομού Ημαθίας, ζητεί ολιγοήμερη άδεια απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η Βουλή ενέκρινε τη ζητηθείσα άδεια.

Σας ενημερώνω ότι η όγδοη με αριθμό 330/4-2-2019 επίκαιρη ερώτηση δευτέρου κύκλου του Ανεξάρτητου Βουλευτή Ευβοίας κ. Νικόλαου Μίχου προς τον Υπουργό Εξωτερικών, με θέμα: «Συνέχιση διωγμών των μελών της ελληνικής μειονότητας στην Αλβανία», δεν θα συζητηθεί λόγω κωλύματος του Αναπληρωτή Υπουργού Εξωτερικών κ. Κατρούγκαλου. Αιτία: Ανειλημμένες υποχρεώσεις.

Επίσης, η πέμπτη με αριθμό 334/5-2-2019 επίκαιρη ερώτηση δευτέρου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Αθανάσιου Βαρδαλή προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την προσπάθεια παρεμπόδισης της συνδικαλιστικής δράσης και τις απολύσεις στην Τράπεζα Πειραιώς, δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Αχτσιόγλου. Αιτία: Φόρτος εργασίας.

Η έβδομη με αριθμό 337/5-2-2019 επίκαιρη ερώτηση δευτέρου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Προβλήματα εργαζομένων στις επιχειρήσεις συμφερόντων “ΖΟΥΡΑ”», δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Αχτσιόγλου. Αιτία: Φόρτος εργασίας.

Επίσης, η ένατη με αριθμό 315/29-1-2019 επίκαιρη ερώτηση δευτέρου κύκλου του Ζ΄ Αντιπροέδρου της Βουλής και Ανεξάρτητου Βουλευτή Α΄ Αθηνών κ. Σπυρίδωνος Λυκούδη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις συνθήκες διαβίωσης και εργασίας των μεταναστών στη Νέα Μανωλάδα μετά τη φωτιά, δεν θα συζητηθεί λόγω κωλύματος της Υπουργού Εργασίας, Κοινωνικής Ασφάλισης και Κοινωνικής Αλληλεγγύης, κ. Αχτσιόγλου. Αιτία: Φόρτος εργασίας.

Η δέκατη με αριθμό 284/21-1-2019 επίκαιρη ερώτηση δευτέρου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εξωτερικών, με θέμα: «Οι Αλβανοί δρομολογούν εξελίξεις δημιουργίας “Μεγάλης Αλβανίας”», δεν θα συζητηθεί.

Η ενδέκατη με αριθμό 280/17-1-2019 επίκαιρη ερώτηση δευτέρου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Κούζηλου προς τον Υπουργό Εξωτερικών με θέμα: «Τη συνδιαχείριση του Αιγαίου προωθεί η Κυβέρνηση», δεν θα συζητηθεί.

Η δωδέκατη με αριθμό 260/9-1-2019 επίκαιρη ερώτηση δευτέρου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Κούζηλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Προστασία πληρωμάτων από εγκατάλειψη πλοίου εσωτερικών πλόων», δεν θα συζητηθεί.

Η δέκατη τρίτη με αριθμό 261/9-1-2019 επίκαιρη ερώτηση δευτέρου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Γρέγου προς την Υπουργό Πολιτισμού και Αθλητισμού με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της Συμφωνίας Ελλάδας-Σκοπίων», δεν θα συζητηθεί.

Η δέκατη τέταρτη με αριθμό 263/9-1-2019 επίκαιρη ερώτηση δευτέρου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Κούζηλου προς τον Υπουργό Εξωτερικών με θέμα: «Καζάνι έτοιμο να εκραγεί το κρατίδιο των Σκοπίων», δεν θα συζητηθεί.

Επίσης, δεν θα συζητηθεί σε συνεννόηση του Βουλευτή με τον Υφυπουργό κ. Κόκκαλη η πρώτη με αριθμό 318/4-1-2019 επίκαιρη ερώτηση πρώτου κύκλου του Βουλευτή Φθιώτιδας του ΣΥΡΙΖΑ κ. Βέττα προς τον Υπουργό Αγροτικής Ανάπτυξης Τροφίμων με θέμα: «Προβλήματα πληρωμής, σχετικά με τη μη επιλεξιμότητα των αγροτεμαχίων».

Δεν θα συζητηθεί, επίσης, λόγω κωλύματος του Βουλευτή η τρίτη με αριθμό 335/5-2-2019 επίκαιρη ερώτηση δευτέρου κύκλου του Βουλευτή Αχαΐας του Κομμουνιστικού Κόμματος Ελλάδας κ. Καραθανασόπουλου προς τον Υπουργό Αγροτικής Ανάπτυξης και Τροφίμων με θέμα: «Εικόνα κατάρρευσης του αρδευτικού δικτύου του Γενικού Οργανισμού Εγγείων Βελτιώσεων (ΓΟΕΒ) Πηνειού - Αλφειού».

Συνεχίζουμε τώρα με την τέταρτη με αριθμό 321/4-2-2019 επίκαιρη ερώτηση δευτέρου κύκλου του Βουλευτή Αχαΐας του ΣΥΡΙΖΑ κ. Ριζούλη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Παράταση καταβολής χρεών προς τα ασφαλιστικά ταμεία για συνταξιούχους».

Στην ερώτηση θα απαντήσει ο Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης κ. Πετρόπουλος.

Παρακαλώ, κύριε Ριζούλη, έχετε τον λόγο για δύο λεπτά.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε. Καλημέρα σας!

Όπως ακούστηκε από την εκφώνηση, το θέμα της ερώτησης είναι η παράταση και η καταβολή χρεών προς τα ασφαλιστικά ταμεία για συνταξιούχους. Όπως γνωρίζετε πολύ καλύτερα και από μένα, υπάρχουν συνταξιούχοι, του ΟΑΕΕ κυρίως, οι οποίοι από το 2016 ακόμη έχουν αιτηθεί σύνταξη, αλλά λόγω του υπερβάλλοντος ποσού, πάνω από 20.000 ευρώ χρέη δηλαδή, δεν μπορούν να πάρουν τη σύνταξή τους.

Αυτό που ζητείται είναι η παράταση της δυνατότητας ρύθμισης για οφειλές πάνω από τις 20.000 ευρώ, με βάση και κάποια ειδοποιητήρια που τους έρχονται από τον ΕΦΚΑ, ώστε να τύχουν των ευνοϊκότερων ρυθμίσεων που έχουν εξαγγελθεί. Την αναμένουμε. Μιλάω για τη ρύθμιση των εκατόν είκοσι δόσεων, που το επόμενο διάστημα θα φέρετε στη Βουλή, ώστε και αυτοί να μπορέσουν να ρυθμίσουν τα χρέη τους, χωρίς να έχουν τις επιπτώσεις που αναφέρονται στα ειδοποιητήρια.

Το μόνο που θέλω να πω είναι ότι στις επιπτώσεις που αναφέρονται στο δίμηνο όριο καταβολής του υπερβάλλοντος ποσού, αναφέρεται ότι ολόκληρο το ποσό της σύνταξης, αν δεν πληρωθεί στον χρόνο, είναι πλέον ληξιπρόθεσμο και η σύνταξη θα αρχίσει να καταβάλλεται την 1η του επόμενου μήνα της εξόφλησης του συνόλου της οφειλής, χάνοντας όλες τις αναδρομικές συντάξεις. Νομίζω πως είναι κατανοητή η αναγκαιότητα και εν όψει της καινούργιας ρύθμισης να υπάρξει μια παράταση ή μια αναστολή εκτέλεσης αυτών των πληρωμών, που μάλλον προέρχονται από τον εσωτερικό κανονισμό του ΕΦΚΑ, ώστε οι άνθρωποι αυτοί μέσα στους επόμενους έναν-δύο μήνες να μπορέσουν συνολικά να ρυθμίσουν τις οφειλές τους, όπως και οι υπόλοιποι ασφαλισμένοι.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ.

Κύριε Υφυπουργέ, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Ριζούλη, έχουμε ήδη εξαγγείλει μέτρα που θα πάρουμε για τις οφειλές. Είμαστε πλέον στη διαδικασία των λεπτομερειών για να νομοθετήσουμε τις σχετικές ρυθμίσεις. Θα είναι -χοντρικά θα το πω- κοντά στις εξακόσιες χιλιάδες ασφαλισμένοι, ελεύθεροι επαγγελματίες, οφειλέτες σήμερα, οι οποίοι θα ωφεληθούν από αυτές οι ρυθμίσεις, οι οποίες θα είναι πραγματικά τέτοιες που θα είναι στα μέτρα των οφειλετών να μπορούν να τις εκπληρώσουν.

Μέχρι τώρα έχουμε κάνει γενναίες ρυθμίσεις, η δική μας Κυβέρνηση, από το 2015. Θυμάστε ότι είχαμε και ένα μεγάλο κούρεμα και δώσαμε και τη δυνατότητα μέχρι τον Σεπτέμβριο του 2015 να ζητήσουν να ενταχθούν και εγκλωβισμένοι συνταξιούχοι, όπως λέμε, που δεν θα μπορούσαν να πάρουν σύνταξη λόγω οφειλών, ακόμα και αν όφειλαν και ποσά μέχρι και 50.000 ευρώ, ενώ το όριο ήταν οι 20.000 ευρώ.

Μόλις χίλιοι διακόσιοι εντάχθηκαν σε αυτή την ευνοϊκότατη και πρωτοφανή μέχρι τότε, από άποψη εύνοιας, ρύθμιση. Τούτο κατέδειξε την πραγματική κατάσταση, ότι δηλαδή ακόμα και με τέτοιες συνθήκες και όρους οι ασφαλισμένοι δεν μπορούσαν να ανταποκριθούν λόγω των μεγάλων, τεράστιων βαρών που είχαν σωρευθεί τα προηγούμενα χρόνια.

Γι’ αυτόν τον λόγο εκείνο που λαμβάνουμε τώρα υπ’ όψιν μας είναι να επανυπολογίσουμε τις εισφορές στο ύψος που αυτές θα ανέρχονταν, αν ίσχυε το δικό μας σύστημα που τώρα έχει μπει σε εφαρμογή και το είπαν λαιμητόμο και σφαγέα των ελεύθερων επαγγελματιών.

Αυτή η λαιμητόμος που σφαγιάζει τους ελεύθερους επαγγελματίες μετριάζει δραστικά τις οφειλές σε βαθμό που τελικά με αυτόν τον τρόπο υπολογισμού μειώνονται κατά 70%. Αυτό σημαίνει ένα σύστημα που υπολογίζει τις εισφορές με πολύ επιεική τρόπο για τους ασφαλισμένους, δηλαδή κατά 70% λιγότερο απ’ ό,τι ίσχυαν παλιά. Αυτή είναι η νέα κατάσταση και με αυτόν τον νέο τρόπο θα ρυθμίσουμε τις παλιές οφειλές, θα φέρουμε στον παρόντα χρόνο εκείνες τις οφειλές. Θα μειωθούν δραστικά. Να σας πω χοντρικά ότι μια οφειλή των 70.000 ευρώ θα πέσει στις 22.000 ευρώ και ο χρόνος αποπληρωμής θα είναι μέχρι εκατόν είκοσι δόσεις.

Να περιμένετε λίγες μέρες να ολοκληρώσουμε τις λεπτομέρειες. Θα υπάρχει στο ΚΕΑΟ μια ειδική πλατφόρμα που, πρώτον, θα δείχνει στον ασφαλισμένο, ο οποίος θα μπαίνει να ρωτήσει, ποιο είναι το ποσό που οφείλει. Σε δεύτερο βήμα θα του λέει το σύστημα ποιο είναι το ποσό που θα οφείλει μετά την περικοπή. Με μια τρίτη κίνηση θα επιλέγει να ενταχθεί μέσα στο σύστημα, το οποίο ήδη θα είναι έτοιμο.

Με πάρα πολύ απλό τρόπο και πολύ γρήγορα θα βγάλει αυτόν τον βραχνά από σχεδόν εννιακόσιες χιλιάδες συμπολίτες μας, οι οποίοι είναι σε μια κατάσταση αδιεξόδου, κατάθλιψης, άγχους, φόβου για το αύριο. Πρέπει να επανεκκινήσει η οικονομία με καθαρό τα χαρτοφυλάκιο του ΕΦΚΑ γιατί θα είναι εισπράξιμα πια αυτά τα ποσά. Μέχρι τότε τα είχαμε απλώς σαν απαιτήσεις που ποτέ δεν εισπράττονταν. Ο κόσμος θα ανακουφιστεί. Θα μπορέσουν ογδόντα χιλιάδες άνθρωποι να πάρουν συντάξεις που δεν μπορούσαν να πάρουν και δεν θα έπαιρναν ποτέ. Αυτή είναι η κατάσταση που διαμορφώνουμε. Αυτό θέλουμε να πετύχουμε και θα το πετύχουμε στο επόμενο διάστημα.

Σας ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Έχετε πάλι τον λόγο, κ. Ριζούλη, για τρία λεπτά.

**ΑΝΔΡΕΑΣ ΡΙΖΟΥΛΗΣ:** Ίσως ήταν δική μου παράλειψη που δεν το ανέφερα. Ίσως έπρεπε να το αναφέρω. Κάνατε πολύ καλά, κύριε Υπουργέ και το αναφέρατε.

Να πούμε ότι τα χρέη αυτά που συσσωρεύτηκαν σε αυτούς τους ανθρώπους, οι οποίοι έχουν μείνει εκτός του συνταξιοδοτικού συστήματος, είναι χρέη του 2014. Λόγω αδυναμίας και λειτουργίας της αγοράς, οι ελεύθεροι επαγγελματίες δεν μπορούσαν να πληρώσουν τις ασφαλιστικές τους εισφορές. Έκλεισαν μαγαζιά. Όλο αυτό συσσωρεύτηκε. Με αρκετά καλό τρόπο μέχρι σήμερα αλλά και με την καινούργια ρύθμιση, όπως αναλύσατε προηγουμένως, θα δοθεί λύση σε δεκάδες χιλιάδες ανθρώπους που παρέμεναν εκτός λόγω των επιπτώσεων της κρίσης όλο αυτό το διάστημα και θα μπορέσουν να πάρουν τη σύνταξή τους κανονικά.

Προφανώς, εκλαμβάνω από τα λεγόμενά σας ότι κι αυτοί οι οποίοι είναι στο δίμηνο αυτό του ΕΦΚΑ δεν κινδυνεύουν και θα μπορούν οι άνθρωποι να ρυθμίσουν τις οφειλές τους. Θα πρέπει να σας ευχαριστήσω για την άμεση ανταπόκριση.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Πετρόπουλε, έχετε τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να συμπληρώσω επομένως, κύριε Βουλευτά, ότι το ΚΕΑΟ έχει λάβει ήδη εντολή να μην προχωρά σε μέτρα αναγκαστικής εκτέλεσης εναντίον οφειλετών εν όψει αυτής της ρύθμισης. Την ίδια εντολή είχε και παλιότερα σε αντίστοιχες περιπτώσεις. Γενικά το ΚΕΑΟ δεν καταδιώκει άκριτα τους οφειλέτες.

Παρά ταύτα, έχουμε εισπράξει τις οφειλές σε μεγάλο βαθμό διότι στόχευσε το ΚΕΑΟ κάτω από τη δική μας καθοδήγηση εκείνους τους οφειλέτες οι οποίοι πραγματικά μπορούσαν να πληρώσουν και δεν πλήρωναν. Και κυρίως εκείνο που πετύχαμε την περίοδο που προηγήθηκε ήταν να αυξήσουμε τις εισπράξεις από απλήρωτες εισφορές προς τους εργαζόμενους. Κι αυτό είναι πολύ σημαντικό. Είναι ο τομέας είσπραξης οφειλών που έπασχε περισσότερο από κάθε άλλον.

Στο παρελθόν εισφορές από μεγάλες επιχειρήσεις δεν εισπράττονταν. Εισπράττονται πια. Έχουμε στοχεύσει σε αυτή την κατεύθυνση τη δράση του ΚΕΑΟ. Τα πράγματα νομίζω ότι αποδεικνύονται ότι έτσι έχουν με τον απολογισμό που κάναμε και στην έκθεση του ΚΕΑΟ που δημοσιεύθηκε προσφάτως που δείχνει ότι είχαμε μεγάλη αύξηση είσπραξης οφειλών απ’ αυτή την πλευρά των οφειλετών, όχι από τους μεροκαματιάρηδες τους μικροεπαγγελματίες και τους αγρότες. Δεν υπήρξε αυτό ποτέ και τώρα πια με τη νέα ρύθμιση θα δείτε ότι θα υπάρξει πραγματικά εκτόξευση των εσόδων.

Καλώ τους ασφαλισμένους και όλους τους φορείς συλλογικής εκπροσώπησης των ελεύθερων επαγγελματιών, κυρίως των επιστημών και των αγροτών, να συμβάλουν στην εξυγίανση του χαρτοφυλακίου της κοινωνικής ασφάλισης. Πλέον, αυτές οι ελαφρύνσεις είναι οι καλύτερες που θα μπορούσαν να γίνουν σε κάθε περίπτωση και αποδεικνύουν ότι το δικό μας σύστημα είσπραξης εισφορών, συνδυαζόμενο με το καθαρό εισόδημα, είναι δίκαιο και είναι πραγματικά στα μέτρα τού κάθε ασφαλισμένου να καταβάλλει εισφορές, σε σχέση με το σύστημα που υπήρχε παλιά, το ανελαστικό σύστημα των κλιμακίων ασφαλιστικών εισφορών που είχε ως αποτέλεσμα τεράστιες εισφορές, οι οποίες οδηγούσαν σε λουκέτο και ασφυξία την αγορά.

Το τονίζω και το ξανατονίζω γιατί πολλοί επιχαίρουν από την προσδοκία ότι θα διαλυθεί ο ΕΦΚΑ στα εξ ων συνετέθη, θα ξαναγίνουν οι ελεύθεροι επαγγελματίες ασφαλισμένοι του πρώην ΟΑΕΕ, του ΤΕΒΕ, με τις μεγάλες εισφορές και τις μεγάλες κλίμακες, δηλαδή ότι θα επανέλθουν οι εισφορές των 800 ευρώ, που έκλειναν τα μαγαζιά. Δεν ξέρω ποιος χαίρεται με αυτή την προοπτική, αλλά χαίρονται πολλοί. Δεν ξέρω για ποιους λόγους. Προφανώς, επειδή πιστεύουν ότι ο ΣΥΡΙΖΑ θα πάθει τη ζημιά, αλλά τη ζημιά από μία τέτοια εκδοχή την παθαίνει η χώρα, την παθαίνουν οι άνθρωποι, αυτοί που είναι γύρω μας και έχουν ανακουφιστεί όλον αυτόν τον καιρό και που είναι αυτοί που λένε: «Ευτυχώς, πραγματικά, που οι εισφορές είναι τόσο χαμηλές για να μπορούμε να λειτουργούμε». Πρόπερσι ήρθαν για πρώτη φορά είκοσι τρεις χιλιάδες παραπάνω ελεύθεροι επαγγελματίες, μετά από συνεχή πτώση των ελεύθερων επαγγελματιών. Πρόπερσι ήρθαν για πρώτη φορά είκοσι τρεις χιλιάδες παραπάνω ελεύθεροι επαγγελματίες, μετά από συνεχή πτώση των ελεύθερων επαγγελματιών. Άλλοι τόσοι και παραπάνω ελεύθεροι επαγγελματίες μπήκαν πέρυσι στην αγορά. Αυτό δεν πρέπει να ανακοπεί.

Με την ευκαιρία της ερώτησής σας, οφείλω να περάσω και αυτά τα μηνύματα στην κοινωνία, στους φορείς εκπροσώπησης των ελεύθερων επαγγελματιών: Να στηρίξουν τον ΕΦΚΑ, να στηρίξουν αυτό το σύστημα το οποίο έδωσε ανάσα στην αγορά και τη δυνατότητα να μπορεί ξανά να αναπτυχθεί η μικρομεσαία επιχειρηματικότητα.

Περιμένω ακόμα -όσες φορές και να το λέω, δεν θα σταματήσω να το υποστηρίζω- όλους να σταθούν στο ύψος των περιστάσεων και να στηρίξουν τον Ενιαίο Φορέα Κοινωνικής Ασφάλισης, για να συνεχίσει να αποδίδει τα θετικά αναπτυξιακά αποτελέσματα που μπορεί να έχει το σύστημα κοινωνικής ασφάλισης και την οικονομία.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστούμε.

Θα συζητηθεί η έκτη με αριθμό 320/4-2-2019 επίκαιρη ερώτηση δευτέρου κύκλου του Βουλευτή Σάμου του Συνασπισμού Ριζοσπαστικής Αριστεράς κ. Δημητρίου Σεβαστάκηπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης,με θέμα: «Διατήρηση, ανάπτυξη και συνεχής λειτουργία των γραφείων κοινωνικής ασφάλισης στο Καρλόβασι Σάμου και στον Εύδηλο Ικαρίας».

Παρακαλώ, κύριε Σεβαστάκη, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ πολύ, κύριε Πρόεδρε.

Ευχαριστώ και τον Υπουργό που ήρθε να απαντήσει. Είναι πάρα πολύ επιμελής κοινοβουλευτικά και οφείλουμε οι Βουλευτές να το αναγνωρίζουμε.

Συνήθως μιλάω από στήθους. Θα μείνω, όμως, στο κείμενο, γιατί τουλάχιστον στο πρώτο σκέλος θέλω να έχουμε πειθαρχία στην απεικόνιση του προβλήματος:

Σύμφωνα με τον οργανισμό του Ενιαίου Φορέα Κοινωνικής Ασφάλισης, του ΕΦΚΑ, που δημοσιεύτηκε στην Εφημερίδα της Κυβερνήσεως στις 23 Ιανουαρίου του 2019 -προεδρικό διάταγμα υπ’ αριθμόν 8-, ορίζονται:

Πρώτον, οι Περιφερειακές Υπηρεσίες Συντονισμού και Υποστήριξης, ΠΥΣΥ, με έδρα τις κατά τόπους έδρες των περιφερειών, δεύτερον, οι τοπικές διευθύνσεις του ΕΦΚΑ που υπάγονται στις ΠΥΣΥ και, τρίτον, τα γραφεία κοινωνικής ασφάλισης.

Στο άρθρο 34 του οργανισμού, η τοπική διεύθυνση Σάμου έχει έδρα τη Σάμο με συγκεκριμένη οργανωτική δομή και με το Αποκεντρωμένο Τμήμα Κοινωνικής Ασφάλισης Ικαρίας με έδρα τον Άγιο Κήρυκο. Η χωρική αρμοδιότητα της τοπικής διεύθυνσης Σάμου βρίσκεται εντός των ορίων της περιφερειακής ενότητας Σάμου - Ικαρίας.

Ακολούθως, στο άρθρο 35 αναφέρει ότι τα γραφεία κοινωνικής ασφάλισης συνιστώνται με απόφαση του διοικητή του ΕΦΚΑ, υπάγονται δε στην κατά χωρική αρμοδιότητα τοπική διεύθυνση.

Με βάση, λοιπόν, τα παραπάνω και με το γεγονός ότι έχουμε χωρικές γεωλογικές και οικιστικές ιδιοτυπίες στα νησιά, μεγάλες δυσκολίες πρόσβασης, ιδιότυπο οδικό δίκτυο και λοιπά, ερωτάται ο κύριος Υπουργός: σε ποιες ενέργειες θα προβεί, ώστε να διασφαλιστεί βάσει του νέου οργανισμού του ΕΦΚΑ η απρόσκοπτη και διαρκής λειτουργία των γραφείων κοινωνικής ασφάλισης στο Καρλόβασι Σάμου και στον Εύδηλο Ικαρίας;

Στη δευτερολογία μου θα αναπτύξω κάποιες σκέψεις που ξεκινούν από αυτή την ερώτηση

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υφυπουργέ, έχετε τον λόγο για τρία λεπτά.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Η ερώτηση του κ. Σεβαστάκη θέτει τα ζητήματα που σχετίζονται με την οργάνωση του ΕΦΚΑ και μου δίνει την ευκαιρία να δώσω απαντήσεις προς τους συμπολίτες μας, οι οποίοι έχουν εύλογα ερωτήματα ως προς την πραγματική εξυπηρέτηση τους.

Πρώτα από όλα, κύριε Σεβαστάκη, θα είδατε ότι δημιουργείται διεύθυνση στη Σάμο. Δεν υπήρχε και δεν υπήρχε για όλους τούς πρώην φορείς κοινωνικής ασφάλισης. Οι γιατροί, οι μηχανικοί, οι δικηγόροι, διάφοροι κλάδοι της οικονομίας έπρεπε να έρχονται στην Αθήνα για να εξυπηρετηθούν, δεν υπήρχε εξυπηρέτηση. Η τοπική διεύθυνση της Σάμου αφορά όλους τους ασφαλισμένους από όποιον φορέα και αν προέρχονται, από όποιον παλαιό φορέα και αν προέρχονται. Εξυπηρετούνται άπαντες οι ασφαλισμένοι.

Και δεν είναι μόνο αυτό, δημιουργούμε αποκεντρωμένο τμήμα και στην Ικαρία. Αποκεντρωμένο τμήμα σημαίνει ό,τι ακριβώς και η διεύθυνση σε μικρότερη κλίμακα. Δηλαδή, πάλι εκεί στο αποκεντρωμένο τμήμα καλύπτονται όλοι οι ασφαλισμένοι, γιατροί, δικηγόροι, αγρότες, ελεύθεροι επαγγελματίες, υπάλληλοι, δημόσιοι, ιδιωτικοί και δεν χρειάζεται να πηγαίνουν στον Πειραιά για να φτάσουν στην Αθήνα για να εξυπηρετηθούν.

 Θα διατηρήσουμε ασφαλώς τα γραφεία κοινωνικής ασφάλισης. Δεν πρόκειται να κλείσει το γραφείο κοινωνικής ασφάλισης. Στην Ικαρία έχουμε στον Εύδηλο και στον Άγιο Κήρυκο. Στον Άγιο Κήρυκο θα έχουμε αποκεντρωμένο τμήμα που είναι πιο ευρύ με μεγαλύτερο προσωπικό και στον Εύδηλο θα διατηρήσουμε γραφείο κοινωνικής ασφάλισης, δεν πρόκειται να κλείσει.

Μελλοντικά, όταν στο τάμπλετ, στο κινητό, στον ηλεκτρονικό υπολογιστή του κάθε ασφαλισμένου -και όταν λέω μελλοντικά δεν εννοώ πολύ μακριά, δεν θα έρθει πολύ αργότερα αυτό, θα έρθει μέσα στα επόμενα δύο-τρία χρόνια, ήδη γίνεται- θα έχει την κοινωνική ασφάλιση και τα πάντα, δεν θα χρειάζεται να είναι ούτε έτσι οργανωμένο το σύστημα, γιατί δεν θα υπάρχει λόγος.

Η δική μας η δουλειά είναι να εξυπηρετούμε τον ασφαλισμένο. Προχωράμε πολύ σύντομα -το έχω πει- στην κατάργηση του βιβλιαρίου υγείας, που έπρεπε να πηγαίνει κάποιος να το σφραγίσει για να μπορεί να πάρει φάρμακα, για να πάει στο γιατρό. Η ασφαλιστική ενημερότητα θα χορηγείται ηλεκτρονικά από το κομπιούτερ οπουδήποτε βρίσκεται με το δικό του ΑΦΜ και τον σχετικό αριθμό να παίρνει ασφαλιστική ενημερότητα ο ασφαλισμένος. Ουρές σχηματίζονταν για να πάρουν ασφαλιστική ενημερότητα παλιά και όχι όπου βρίσκονταν, αλλά στο κέντρο της Αθήνας ούτε καν σε οποιοδήποτε μέρος της χώρας. Όλα αυτά θα γίνονται από παντού,

Για να είναι ξεκάθαρο, όμως, αυτό που λέω επισημαίνω ότι κανένα σημείο εξυπηρέτησης που ήδη υπάρχει δεν θα καταργηθεί. Ενισχύονται τα υπάρχοντα και δεν θα χρειάζεται καν στο μέλλον να έχουμε αυτή την εικόνα που από τη μνήμη διατηρούμε. Αλλάζουν τα πράγματα, δεν θα είναι έτσι τα πράγματα. Θα έχουμε την ηλεκτρονική κοινωνική ασφάλιση και όχι το χαρτί και την ταλαιπωρία του ασφαλισμένου.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Σεβαστάκη, έχετε τον λόγο.

**ΔΗΜΗΤΡΙΟΣ ΣΕΒΑΣΤΑΚΗΣ:** Ευχαριστώ πολύ.

Υποθέτω, λοιπόν, ότι εφόσον είστε καθησυχαστικός και βεβαιωτικός πως και οι δύο μονάδες για αυτόν τον ιστορικό χρόνο και στο Καρλόβασι δηλαδή και στον Εύδηλο θα παραμείνουν σε λειτουργία.

Όμως, να επισημάνω το εξής ότι σε αυτή τη φάση ένα μεγάλο μέρος των ασφαλισμένων δεν έχει την ψηφιακή, τη διαδικτυακή κουλτούρα και ξέρετε πολύ καλά ότι για την ώρα στο κοινό που απευθύνονται και χρειάζεται βοήθεια δεν μπορεί να συσχετιστεί με την υπηρεσία διαδικτυακά. Είναι και η συσσωρευμένη ανασφάλεια που έχει. Θέλει τον υπάλληλο, θέλει τη συγκεκριμένη απάντηση.

Όντως, είναι προφανές ότι αυτό είναι υπερβάσιμο, ότι πάμε προς μία διαδικτυακή διοίκηση. Είναι πολύ σημαντική εξέλιξη αυτή. Θα κάνει τεράστια οικονομία και στους χρόνους. Σε αυτή την περίοδο, όμως, υπάρχει αυτή η ιδιοτυπία. Υπάρχουν μεγάλες ηλικίες και υπάρχει έλλειψη ψηφιακής διαδικτυακής κουλτούρας.

Ήθελα να σας υπογραμμίσω, για να μη φανεί ότι είναι σχολαστικισμός ή υπερβολή η αγωνία να υπάρχει, κατά κάποιον τρόπο, ένα «επίνειο» της υπηρεσίας σε διασπορά, στο Καρλόβασι και στον Εύδηλο, ότι τα νησιά διακόπτονται από μεγάλους ορεινούς όγκους και έχουμε διασπορά και μάλιστα ισόρροπη των οικιστικών δομών. Πληθυσμιακά, δηλαδή, έχουμε «πολυχασμένες» κοινωνίες και επομένως η διασπορά των υπηρεσιών βοηθάει πάρα πολύ στον χρόνο, που αφορά και την εξυπηρέτηση του πολίτη και τους ελέγχους. Αυτή η διάσταση είναι πολύ σημαντική.

Έχουμε μερικές φορές την αντίληψη να ερμηνεύουμε τις περιφέρειες, τις επαρχίες, τα νησιά, με το χάρτη της Google. Δεν είναι έτσι. Η πραγματικότητα έχει δύσκολα ορεινά οδικά δίκτυα -από τη ΜΟΜΑ, αν θυμάστε καλά, προφανώς θα θυμάστε, η ηλικία μας είναι κοντινή- χαράξεις που άκουγαν σε μία τελείως διαφορετική παραγωγική πραγματικότητα και αυτές εξακολουθούν να επιζούν. Επομένως τα ταξίδια στο εσωτερικό των νησιωτικών συμπλεγμάτων είναι πάρα πολύ μεγάλα.

Θεωρώ ότι είναι σε έναν δρόμο ο εξορθολογισμός του συστήματος. Και παίρνοντας αφορμή και από την προηγούμενη ερώτηση του συναδέλφου, όντως ήταν ένας εφιάλτης το παλιό ΤΕΒΕ. Βρέξει-χιονίσει έπρεπε να έχεις ένα ποσό και όχι ένα ποσοστό επί κάποιου εισοδήματος. Επομένως υπήρχαν περίοδοι που δεν είχες καθόλου εισόδημα και έπρεπε να καταβάλεις. Ξέρω, λοιπόν, ότι γίνεται μία πολύ σοβαρή προσπάθεια εξορθολογισμού και με την εργατικότητά σας.

Κλείνω τη δευτερολογία μου με την επανάληψη του ότι δεν έχουμε πρόβλημα, δεν υπάρχει περίπτωση, να μπουν σε κρίση οι υπάρχουσες δομές και η διασπορά τους. Αυτό θα ήθελα να επαναλάβω.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Υφυπουργέ, έχετε και πάλι τον λόγο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Σεβαστάκη, δεν έχω πάει ποτέ στην Ικαρία.

**ΔΗΜΗΤΡΙΟΣ ΣΕΒΑΣΤΑΚΗΣ:** Ούτε στη Σάμο.

**ΑΝΑΣΤΑΣΙΟΣ ΠΕΤΡΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Οπότε θα είναι μία ευκαιρία φέτος να πάμε μαζί -και θέλω να πάμε μαζί- να δούμε τους κατοίκους, να μιλήσουμε μαζί τους για τις αγωνίες και τα προβλήματα που έχουν.

Αντιλαμβάνομαι τη νησιωτικότητα και τα προβλήματά της. Εκείνο που εγώ έλεγα από την αρχή είναι ότι δεν δικαιούμαστε να κρατάμε τον νησιώτη αποκλεισμένο και ο πρώτος δημόσιος φορέας που θα λύσει το πρόβλημα αυτό θα είναι η κοινωνική ασφάλιση. Δεν γίνεται να παίρνει το καράβι κάποιος για να πάει στον Πειραιά, να πάει στη Σύρο για να λύσει το πρόβλημα της κοινωνικής ασφάλισης. Γιατί, για παράδειγμα, στη Σύρο υπήρχε η Διεύθυνση για τις Κυκλάδες κι έπρεπε να πάει Πειραιά, γιατί δεν είναι και μεταξύ τους διασυνδεδεμένα όλα τα νησιά.

Είναι τραγική όλη αυτή η κατάσταση που ζουν οι νησιώτες και καταλαβαίνω, ιδίως το χειμώνα, τι σημαίνει αποκλεισμός και πώς θα μπορούσαν αυτοί οι άνθρωποι να εξυπηρετηθούν. Αυτά τα προβλήματα θα τα λύσει -ήδη σε μεγάλο βαθμό τα έχει λύσει- η κοινωνική ασφάλιση.

Φυσικά, έχετε δίκιο ότι πολλοί άνθρωποι δεν είναι εξοικειωμένοι, ιδίως οι μεγάλες ηλικίες και δεν έχουν και τα κατάλληλα μέσα για να μπορούν να εξυπηρετούνται γι’ αυτές τις εφαρμογές, που ήδη υπάρχουν και θα υπάρξουν πολύ σύντομα οι υπόλοιπες απ’ αυτές.

Ελπίζω οι επικείμενες εκλογές, δημοτικές και περιφερειακές, να αναδείξουν τοπικούς άρχοντες και ηγεσίες που αντιλαμβάνονται την ανάγκη να βρίσκονται στο πλευρό των ασφαλισμένων πολιτών, για να συνεργαστούν με αυτόν που κατ’ επανάληψη και με επίταση έχω ζητήσει, ώστε στους δήμους, στα παραρτήματα, στις τοπικές κοινότητες να υπάρχουν σημεία εξυπηρέτησης των ασφαλισμένων, να είναι διασυνδεδεμένες με τον ΕΦΚΑ και να έχουν από παντού σημείο πρόσβασης.

Και χθες το βράδυ είχα μία καλή ευκαιρία να τα συζητήσω με την παρουσία εκπροσώπων των φορέων των εμπόρων, ελευθεροεπαγγελματιών και βιοτεχνών στο ΕΒΕΑ. Καταλαβαίνουν την ανάγκη να υπάρχει μία διασύνδεση του ΕΦΚΑ και των επιμελητηρίων, να προσφέρουν υπηρεσίες, δηλαδή, και τα επιμελητήρια. Θα απλωθεί ο ΕΦΚΑ παντού. Αυτό είναι το θέμα. Και θα είναι μεγάλη η συνεισφορά της τοπικής αυτοδιοίκησης να το αντιληφθεί. Κι ελπίζω -επαναλαμβάνω- οι νέοι τοπικοί εκπρόσωποι, οι δήμοι και οι περιφέρειες να απαρτίζονται από άτομα που αντιλαμβάνονται αυτή την ανάγκη να συνεργαστούμε και να παρέχουμε υπηρεσίες από παντού για την κοινωνική ασφάλιση.

Εμείς αυτό το θέλουμε, το επιδιώκουμε, το ζητάμε. Και πιστεύω ότι θα το πετύχουμε. Και τότε δεν θα υπάρχει ούτε αυτό το πρόβλημα, το οποίο εντοπίζεται ως πρόβλημα και θα έχουμε πλέον τον πολίτη να εξυπηρετείται από παντού για όλους τους σκοπούς.

Η Κυβέρνησή μας έχει διακηρύξει αυτόν τον στόχο από την αρχή, να έχουμε μία διοίκηση η οποία έχει ενιαία έκφραση και εξυπηρετεί από παντού τους πολίτες.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Η τρίτη με αριθμό 333/5-2-2019 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκηπρος τον Υπουργό Υποδομών και Μεταφορών, με θέμα: «Άμεση αποκατάσταση των ζημιών που προκλήθηκαν στη νέα εθνική οδό Χανίων - Κισσάμου του βορείου οδικού άξονα Κρήτης (ΒΟΑΚ) λόγω των πλημμυρών καθώς και εντός του οικισμού Κάτω Σταλού στην οδό Μαλινδρέτου», δεν θα συζητηθεί λόγω αναρμοδιότητας, καθώς αρμόδιο Υπουργείο είναι το Υπουργείο Εσωτερικών.

Προχωρούμε στη δεύτερη με αριθμό 325/4-2-2019 επίκαιρη ερώτηση δευτέρου κύκλου του Βουλευτή Λέσβου της Νέας Δημοκρατίας κ.Χαράλαμπου Αθανασίουπρος τον Υπουργό Αγροτικής Ανάπτυξης και Τροφίμων,με θέμα: «Αύξηση του εγκεκριμένου προϋπολογισμού για τα Σχέδια Βελτίωσης της Περιφέρειας Βορείου Αιγαίου».

Στην ερώτηση αυτή θα απαντήσει ο Αναπληρωτής Υπουργός κ. Κόκκαλης.

Παρακαλώ, κύριε Αθανασίου, έχετε τον λόγο.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριε Υπουργέ, όπως ξέρετε, η Περιφέρεια Βορείου Αιγαίου είναι κατ’ εξοχήν μία αγροτοκτηνοτροφική περιφέρεια της χώρας μας, όπου το κύριο εισόδημα της πλειοψηφίας των κατοίκων εξαρτάται από τον αγροτικό τομέα, ο οποίος παρουσιάζει ιδιαίτερη δυναμική ανάπτυξης τα τελευταία χρόνια.

Ενδεικτικά σας αναφέρω ότι σύμφωνα με τα επίσημα στοιχεία του ΕΛΟΓΑΚ, του Ελληνικού Οργανισμού Γάλακτος και Κρέατος, στον Νομό Λέσβου, όπου αντιστοιχούν πάνω από το 50% των αγροτικών εκμεταλλεύσεων της Περιφέρειας Βορείου Αιγαίου -μόνο το 50% ανήκει στη Λέσβο, αντιλαμβάνεστε και τη δυναμική η οποία υπάρχει για την ανάπτυξη- παράγονται τριάντα οκτώ εκατομμύρια κιλά πρόβειο και τέσσερα εκατομμύρια κιλά αίγειο γάλα και είναι ο τρίτος νομός στην Ελλάδα σε παραγωγή αιγοπρόβειου γάλακτος με τρεις χιλιάδες περίπου εκτροφές.

Επιπρόσθετα η Λέσβος παράγει κατά μέσο όρο και δέκα χιλιάδες τόνους ελαιόλαδο ετησίως με μεγάλο αριθμό βιοκαλλιεργητών και νέων αγροτών, ενώ σημαντική είναι η ανάπτυξη της αμπελοκαλλιέργειας ειδικά στη Σάμο, στη Λήμνο αλλά και στη Λέσβο.

Με μία ερώτηση που είχαμε καταθέσει τότε στον Υπουργό Αγροτικής Ανάπτυξης, τον προκάτοχό σας, την 2921/25-1-2018, είχαμε επισημάνει τον μικρό προϋπολογισμό της υπ’ αριθμ. 13849/14-12-17 πρόσκλησης εκδήλωσης ενδιαφέροντος για την υποβολή προτάσεων στο Πρόγραμμα Αγροτικής Ανάπτυξης της Ελλάδος 2014 - 2020. Είναι τα γνωστά Σχέδια Βελτίωσης, όπου αναλογούσε και στην Περιφέρεια Βορείου Αιγαίου το ποσό των 16,5 εκατομμυρίων ευρώ.

Το εν λόγω ποσό είναι μειωμένο τώρα κατά 40% σε σχέση με την προηγούμενη πρόσκληση για τις αντίστοιχες δράσεις στον αγροτικό τομέα στην Περιφέρεια Βορείου Αιγαίου και ζητήσαμε να αυξηθεί δραστικά ο προϋπολογισμός ειδικά για την Περιφέρεια Βορείου Αιγαίου.

Σήμερα, μετά το πέρας της υποβολής των φακέλων των Σχεδίων Βελτίωσης, δυστυχώς δικαιωνόμαστε σε ό,τι αφορά την προηγούμενη ερώτησή μας για τον μικρό προϋπολογισμό της Περιφέρειας Βορείου Αιγαίου, δεδομένου ότι για τα 16,5 εκατομμύρια ευρώ, που τους αναλογούν, υποβλήθηκαν χίλιες διακόσιες τριάντα επτά αιτήσεις με αιτούμενη δημόσια δαπάνη 80,5 εκατομμύρια ευρώ.

Αυτό σημαίνει ότι θα δικαιωθεί ο ένας στους πέντε, ενώ ο μέσος όρος σε όλη τη χώρα, όσον αφορά τα ίδια προγράμματα, είναι ένας στους τρεις. Δηλαδή κατά μέσο όρο στην Ελλάδα δικαιώνεται ο ένας στους τρεις και στην Περιφέρεια Βορείου Αιγαίου δυστυχώς είναι ένας στους πέντε.

Δεδομένων των παραπάνω καθίσταται επιτακτική η αύξηση του προϋπολογισμού των Σχεδίων Βελτίωσης στην περιφέρειά μας, κύριε Υπουργέ, εν όψει και των ειδικών προβλημάτων που υπάρχουν λόγω των μεταναστευτικών ροών.

Θα ήθελα να ακούσω ποια είναι τα σχέδιά σας και τι μπορεί να κάνετε για τη βελτίωση.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κύριος Υπουργός.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε Βουλευτά, όπως πολύ καλά γνωρίζετε, το υπομέτρο 4.1, το οποίο αναφέρεται ως «επενδύσεις που βελτιώνουν τις συνολικές επιδόσεις του ενεργητικού», στα γνωστά Σχέδια Βελτίωσης, είναι μαζί με το μέτρο της μεταποίησης τα πιο σημαντικά μέτρα του Προγράμματος Αγροτικής Ανάπτυξης.

Αυτό το συγκεκριμένο μέτρο έχει εκχωρηθεί στις περιφέρειες. Η λογική τι λέει; Όταν εκχωρώ κάτι σε κάποιον, έχει λόγο και για το ποσό. Πού θέλω να καταλήξω και ποιο είναι το ζητούμενο; Η κατανομή των ποσών που έγιναν στις περιφέρειες έγινε κατόπιν συμφωνίας με την Ένωση Περιφερειών. Αυτό να το ξεκαθαρίσουμε.

Όντως το ποσό ανέρχεται στα 16.561.000 ευρώ κι έχουν υποβληθεί χίλιες διακόσιες τριάντα επτά προτάσεις με αιτούμενη δημόσια δαπάνη 70.242.000 ευρώ, δηλαδή οι αιτούμενες ανάγκες είναι τέσσερις φορές πιο πάνω.

Στη δευτερολογία μου θα σας πω τι έχει κάνει το Υπουργείο Αγροτικής Ανάπτυξης εγκαίρως, ώστε να γνωρίζουν οι αγρότες του βορείου Αιγαίου πότε θα αξιολογηθούν οι προτάσεις.

Αυτό που μπορώ να σας πω σήμερα είναι ότι θα γίνει υπερδέσμευση του ποσού. Δεν μπορώ να σας πω σε τι βαθμό. Πρέπει να τελειώσει η αξιολόγηση η οποία θα γίνει από την περιφέρεια, ώστε να προσδιοριστεί με ακρίβεια η πραγματική χρηματοδοτική ανάγκη του μέτρου.

Επίσης, να αναφέρω ότι η ένταση ενίσχυσης για την Περιφέρεια Βορείου Αιγαίου είναι στο 75% για τους παλιούς γεωργούς, στο 80% για τους νέους και στο 85% για τις επενδύσεις από συλλογικά σχήματα. Είναι αυξημένος συγκριτικά με την ηπειρωτική Ελλάδα λόγω της νησιωτικότητας.

Συνεπώς σας απαντώ στην ερώτηση ότι όταν τελειώσει η αξιολόγηση και προσδιοριστεί με ακρίβεια το χρηματοδοτικό μέτρο, θα γίνει υπερδέσμευση. Αυτή τη στιγμή δεν μπορούμε να γνωρίζουμε σε τι βαθμό, δηλαδή ποιο θα είναι το ποσό στο οποίο τελικά θα ανέλθει.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Υπουργέ, κατ’ αρχάς χαίρομαι για την τοποθέτησή σας ότι, δηλαδή, είναι στο πρόγραμμά σας και στη σκέψη σας να αυξηθεί το ποσό αυτό μετά την αναμόρφωση που θα κάνετε.

Όμως, μου προξενεί εντύπωση γιατί η ΕΝΠΕ, η Ένωση Περιφερειών, δεν έδειξε μεγαλύτερη ευαισθησία για το βόρειο Αιγαίο. Δεν μπορεί να είναι η αναλογία σε όλη την Ελλάδα ένα προς τρία και στη Λέσβο να είναι ένα προς πέντε. Εάν είναι ευθύνη της ΕΝΠΕ, είναι κάτι που θα το εξετάσουμε.

Εν πάση περιπτώσει, πρέπει να λάβετε υπ’ όψιν σας ότι λόγω των ιδιαιτεροτήτων που υπάρχουν, πάρα πολλοί νέοι αγρότες έχουν στρέψει την προσοχή τους στη βελτίωση των εγκαταστάσεών τους για την ανάπτυξη της οικονομίας τους και την εκμετάλλευση του ζωικού αλλά και του φυτικού τους προϊόντος.

Υπάρχουν πάρα πολλά προβλήματα. Να θυμίσω ότι υπάρχουν και τα εξής προβλήματα, τα οποία πρέπει να λάβετε υπ’ όψιν για την αύξηση, που αφορούν την απόσταση, λόγω νησιωτικότητας, από την ηπειρωτική Ελλάδα των νησιών, τις διαρκείς μεταναστευτικές ροές, τη μείωση του τουριστικού ρεύματος σε ορισμένα νησιά, λόγω του μεταναστευτικού και ιδίως στη Χίο και στη Λέσβο -ενώ σε άλλα νησιά και λόγω της κρίσης στην Τουρκία και στην Αίγυπτο υπήρχε πράγματι μια αύξηση προς το νότιο Αιγαίο, αλλά δεν ήταν η ίδια στο βόρειο Αιγαίο- και την αύξηση, βέβαια, του ΦΠΑ από την κατάργηση των μειωμένων συντελεστών.

Όλα αυτά, αν συνδυαστούν και με τις φυσικές καταστροφές που έλαβαν χώρα τον τελευταίο καιρό με τους σεισμούς στη νότια Λέσβο, αλλά και με τις καταστροφές που έγιναν τελευταία λόγω του δάκου που έπληξε όλους τους ελαιώνες και την πλήρωσε περισσότερο η Λέσβος, είναι ένας λόγος παραπάνω που πρέπει το Υπουργείο να δείξει μία ευαισθησία γι’ αυτές τις περιοχές.

Ευελπιστούμε, λοιπόν, ότι θα το πράξετε. Εξάλλου, η δήλωσή σας είναι αισιόδοξη και μας ικανοποιεί, αρκεί να υλοποιηθεί.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε και πάλι τον λόγο.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Κύριε Βουλευτά, όπως ανέφερα η κατανομή των ποσών γίνεται, δεν θα έλεγα με τη λέξη ευθύνη, αλλά με σύμφωνη γνώμη της ΕΝΠΕ, της Ένωσης Περιφερειών. Αυτό πρέπει να το ξεκαθαρίσουμε.

**ΧΑΡΑΛΑΜΠΟΣ ΑΘΑΝΑΣΙΟΥ:** Να κάνουμε την παρέμβαση και προς τα εκεί.

**ΒΑΣΙΛΕΙΟΣ ΚΟΚΚΑΛΗΣ (Αναπληρωτής Υπουργός Αγροτικής Ανάπτυξης και Τροφίμων):** Επίσης, θεωρείται πάρα πολύ σημαντικό μέτρο και, πιστέψτε με, θα γίνει υπερδέσμευση του ποσού, αρκεί να τελειώσει έγκαιρα η αξιολόγηση.

Αυτή τη στιγμή οι αγρότες και οι κτηνοτρόφοι του βορείου Αιγαίου ενδιαφέρονται πότε θα γίνει η αξιολόγηση και αν τελικά θα μπουν κι άλλοι. Εμείς ως Υπουργείο Αγροτικής Ανάπτυξης τι έχουμε κάνει; Τι έχει κάνει η Γενική Γραμματεία Κοινοτικής Πολιτικής; Έχει δώσει χρονοδιάγραμμα στις περιφέρειες το αργότερο στο πρώτο εξάμηνο του 2019 να τελειώσει η αξιολόγηση. Έχει καταρτίσει ήδη και έχει ήδη δώσει οδηγίες το δικό μας Υπουργείο, η Γενική Γραμματεία Κοινοτικής Πολιτικής για κατάρτιση Μητρώου Αξιολογητών και έχει αποσταλεί ήδη στις περιφέρειες ο σχετικός αναλυτικός οδηγός αξιολόγησης. Τέλος, έχει προωθηθεί και ολοκληρώνεται η διαδικασία ένταξης της ΚΥΑ αμοιβών των αξιολογητών.

Συνεπώς ως Υπουργείο Αγροτικής Ανάπτυξης σήμερα που μιλάμε μέσω της Γενικής Γραμματείας Κοινοτικής Πολιτικής έχουμε δώσει όλες τις τεχνικές οδηγίες, τα πάντα, ώστε η αξιολόγηση να γίνει έως και το καλοκαίρι του 2019. Κατόπιν θα γίνει υπερδέσμευση, αλλά θα πρέπει να δούμε τις πραγματικές χρηματοδοτικές ανάγκες του μέτρου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Προχωρούμε στην πρώτη με αριθμό 319/4-2-2019 επίκαιρη ερώτηση δευτέρου κύκλου του Βουλευτή Β΄ Αθηνών του Συνασπισμού Ριζοσπαστικής Αριστεράς κ. Ιωάννη Τσιρώνη προς τον Υπουργό Αγροτικής Ανάπτυξης και Τροφίμων, με θέμα: «Εκτός σφαγείου σφαγές ζώων στην Ελλάδα στο πλαίσιο θρησκευτικών ή άλλων πολιτιστικών εκδηλώσεων».

Θα απαντήσει η Υφυπουργός κ. Τελιγιορίδου.

Ορίστε, κύριε Τσιρώνη, έχετε τον λόγο.

**ΙΩΑΝΝΗΣ ΤΣΙΡΩΝΗΣ**: Ευχαριστώ, κύριε Πρόεδρε.

Αγαπητή κυρία Υπουργέ, το θέμα δεν είναι καινούργιο, είναι παλιό. Είναι καθαρό, κατά την άποψή μας, ότι ο κανονισμός δεν επιτρέπει πλέον τις σφαγές ζώων εκτός σφαγείου με κάποιες πολύ σπάνιες εξαιρέσεις σε κάποιες χώρες, όπως είναι οι ταυρομαχίες στην Ισπανία, που αποκαλούνται «πολιτιστικές», χωρίς αυτό να σημαίνει ότι εμείς ηθικά αποδεχόμαστε τέτοια παλιά έθιμα.

Ωστόσο, στην Ελλάδα δεν έχουμε τέτοια έθιμα και δεν υπάρχει κανένας απολύτως λόγος να σφάζονται ζώα εκτός σφαγείου. Έτσι, φιλοζωικές οργανώσεις το 2016 και το 2017 είχαν κάνει προσφυγές. Η ΔΑΟΚ, η Διεύθυνση Αγροτικής Οικονομίας και Κτηνοτροφίας, είχε αποφανθεί ότι δεν είναι λογικό να γίνονται σφαγές για θρησκευτικούς λόγους σε πανήγυρεις εκτός σφαγείου. Απαγορεύτηκε, έγιναν μηνυτήριες αναφορές και, δυστυχώς, φέτος το καλοκαίρι η εισαγγελία, αυτό είναι το καινούργιο, έβαλε τις υποθέσεις στο αρχείο, επικαλούμενη -δεν ξέρω κι εγώ- ποια νομοθεσία.

Ερωτάται, λοιπόν, το Υπουργείο που είναι επισπεύδον -και εμείς τουλάχιστον έχουμε αποφανθεί καθαρά ότι αυτό το πράγμα δεν μπορεί να γίνεται και δεν είναι παράδοση- τα εξής: Τελικά επιτρέπονται ή δεν επιτρέπονται οι σφαγές εκτός σφαγείου για οποιονδήποτε λόγο τέτοιας θρησκευτικής ή πολιτιστικής παράδοσης;

Και, δεύτερον: Τι προτίθεται να κάνει το Υπουργείο προς τα συναρμόδια Υπουργεία Δικαιοσύνης, ώστε να γίνει καθαρό ότι η ευρωπαϊκή και η ελληνική νομοθεσία δεν επιτρέπει τέτοιου είδους δραστηριότητες;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κυρία Υφυπουργέ, έχετε τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αγαπητέ συνάδελφε, όπως και εσείς είπατε, το θέμα αυτό δεν είναι τωρινό. Στην περιφερειακή ενότητα της Λέσβου υπάρχει εδώ και πάρα πολλά χρόνια ένα έθιμο, το οποίο αναβιώνει στη Μονή Παμμεγίστων Ταξιαρχών Αρχαγγέλων Μιχαήλ και Γαβριήλ. Το 2016 και 2017, πράγματι, φιλοζωικές οργανώσεις κινητοποιήθηκαν ώστε να μη γίνεται δημόσια σφαγή στον αύλειο χώρο του μοναστηριού.

Υπήρξαν ερωτήματα -προς ενημέρωσή σας- προς τη Γενική Διεύθυνση Ασφάλειας Τροφίμων του Υπουργείου Αγροτικής Ανάπτυξης από τη Διεύθυνση της Περιφερειακής Αγροτικής Οικονομίας στο βόρειο Αιγαίο.

Η απάντηση που δόθηκε από τις υπηρεσίες του Υπουργείου Αγροτικής Ανάπτυξης είναι ξεκάθαρη. Η χώρα εφαρμόζει τον Ευρωπαϊκό Κανονισμό 853/2004 για τους κανόνες υγιεινής στα τρόφιμα ζωικής προέλευσης. Αυτός ο κανονισμός, λοιπόν, δεν προβλέπει καμμία εξαίρεση για τέτοιου τύπου σφαγές για πολιτιστικές εκδηλώσεις.

Να πούμε ότι αυτή η απάντηση δόθηκε μετά από ερώτημα που έκανε η Γενική Διεύθυνση Κτηνιατρικής προς την Ευρωπαϊκή Ένωση για περαιτέρω διευκρινίσεις, για το αν υπάρχει η δυνατότητα αυτής της εξαίρεσης. Η απάντηση που ήρθε από την Ευρωπαϊκή Ένωση είναι ότι ο κανονισμός δεν εφαρμόζεται στην παρασκευή τροφίμων για οικιακή χρήση και ότι το βοοειδές πρέπει να σφαγιαστεί στο εγκεκριμένο σφαγείο.

Επίσης, να σας πω ότι παρουσία των αρμοδίων υπαλλήλων από το Υπουργείο Αγροτικής Ανάπτυξης στο συγκεκριμένο μοναστήρι διαπιστώθηκε ότι δίπλα είναι το σφαγείο και αυτό που προτάθηκε είναι να γίνεται νόμιμα η σφαγή στο σφαγείο.

Σε κάθε περίπτωση, το Υπουργείο Αγροτικής Ανάπτυξης ζητά την τήρηση της νομιμότητας και νομίζω ότι αυτό είναι πλέον ξεκάθαρο, καθώς υπάρχουν τα σχετικά έγγραφα και τα συγκεκριμένα διευκρινιστικά υπηρεσιακά σημειώματα που λένε ότι αυτή η σφαγή δεν ακολουθεί τη νομιμότητα και πρέπει να γίνεται στο σφαγείο.

Να πω, επίσης, εδώ ότι κατά τη γνώμη μας -και αν θέλουμε να κάνουμε μια γενικότερη τοποθέτηση- η υποχρεωτική σφαγή στο σφαγείο δεν αλλοιώνει την ουσία και τον συμβολισμό του εθίμου που υπάρχει στη συγκεκριμένη περιοχή.

Νομίζω, λοιπόν, ότι η απαγόρευση του ταύρου στον αύλειο χώρο είναι κάτι που διέπεται από την ευρωπαϊκή νομοθεσία και τον Ευρωπαϊκό Κανονισμό.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Τσιρώνη, έχετε και πάλι τον λόγο.

**ΙΩΑΝΝΗΣ ΤΣΙΡΩΝΗΣ:** Ευχαριστώ, κύριε Πρόεδρε.

Χαίρομαι για την απάντησή σας, κυρία Υφυπουργέ και πραγματικά έτσι ήταν και μάλιστα να υπενθυμίσω ότι ο εισαγγελέας -ένας άλλος εισαγγελέας- το 2015 απεφάνθη ότι ακριβώς αυτές οι σφαγές είναι παράνομες.

Χαίρομαι, επίσης, που αναφέρατε το θέμα της υγιεινής. Το κρέας από αυτές τις πανήγυρεις μοιράζεται σε πιστούς, μοιράζεται σε τουρίστες, μοιράζεται σε ανθρώπους. Μπαίνει, λοιπόν, ζωτικό θέμα υγιεινής.

**ΧΑΡΑΛΑΜΠΟΣ ΑΘΑΝΑΣΙΟΥ:** Μαγειρεύεται εκεί, μαγειρεύεται επί τόπου.

**ΙΩΑΝΝΗΣ ΤΣΙΡΩΝΗΣ:** Ακριβώς. Δεν είναι κρέας το οποίο πάει για άλλο σκοπό.

Υπ’ αυτή την έννοια, δεν είναι επ’ ουδενί αντιληπτό τι στη δική μας θρησκεία εμποδίζει το ζώο να σφαγιαστεί εντός σφαγείου, τι είναι εκείνο που εμποδίζει τη θρησκευτική τελετή. Τίποτα δεν είναι εκείνο που την εμποδίζει.

Αντιλαμβάνομαι ότι υπάρχουν παραδόσεις, αλλά παραδόσεις υπήρχαν και παλιά, όπως να θυσιάζει ο Αγαμέμνονας την κόρη του. Δεν μπορούμε να έχουμε παραδόσεις οι οποίες δεν συνάδουν με την εξέλιξη της ηθικής στον πολιτισμό μας. Στη δική μας ηθική, στην ηθική της Ελλάδας -γενέτειρας της ευρωπαϊκής ιδέας- δεν συνάδει η κακοποίηση του ζώου, οιουδήποτε ζώου. Είναι ανήθικο, είναι απαράδεκτο, είναι επικίνδυνο. Δεν μπορεί να συνάδει, ό,τι κι αν αυτό σημαίνει από μια παλιά συνήθεια.

Υπ’ αυτή την έννοια, δεν μπορώ να αντιληφθώ, εφόσον είναι τόσο καθαρό για το επισπεύδον Υπουργείο, το Υπουργείο Αγροτικής Ανάπτυξης, πώς είναι δυνατόν εισαγγελείς φέτος να έβαλαν αυτές τις υποθέσεις στο αρχείο και πώς είναι δυνατόν, ενώ είναι τόσο καθαρό, να συνεχίζεται αυτή τη στιγμή αυτή η δραστηριότητα.

Και δεν υπάρχει, δυστυχώς, το φαινόμενο μόνο στη Λέσβο, που είναι η αφορμή της ερώτησης, από όπου πήραμε το φθινόπωρο τη διαμαρτυρία από τις φιλοζωικές οργανώσεις, αλλά γίνεται, δυστυχώς, με άθλιο τρόπο σφαγή ζώων εκτός σφαγείου, παραδοσιακά, σε κάποια χοιροσφάγια στις Κυκλάδες, τα οποία βγαίνουν μάλιστα και καυχώνται. Είναι διαδεδομένο φαινόμενο και πραγματικά δεν συνάδει με τον πολιτισμό μας.

Υπ’ αυτή την έννοια θα ήθελα να επιμείνω σε ένα ερώτημα. Τι ενέργειες θα κάνει το Υπουργείο Αγροτικής Ανάπτυξης, το επισπεύδον, ώστε να ξεκαθαρίσει στις εισαγγελικές αρχές, στο Υπουργείο Δικαιοσύνης με εγκυκλίους, με επιστολές, ότι δεν μπορεί οι εισαγγελείς να συνεχίσουν να υπερασπίζονται με τέτοιες πράξεις και αποκλίνουσες μία παράνομη δραστηριότητα; Ξαναλέω ότι δεν υπάρχει κανένα απολύτως κόλλημα από το να γίνει σφαγή και να μοιραστεί το κρέας στους πιστούς μέσα σε ένα σφαγείο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννιά μαθητές και μαθήτριες και πέντε συνοδοί εκπαιδευτικοί από το Ιδιωτικό Δημοτικό και Λύκειο «Εκπαιδευτήρια Λαμπίρη».

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Παρακαλώ, κυρία Τελιγιορίδου, έχετε και πάλι τον λόγο.

**ΟΛΥΜΠΙΑ ΤΕΛΙΓΙΟΡΙΔΟΥ (Υφυπουργός Αγροτικής Ανάπτυξης και Τροφίμων):** Όπως είπα και στην πρωτολογία μου, είναι ξεκάθαρο ότι ο εφαρμοστικός κανονισμός 853 δεν επιτρέπει τη σφαγή εκτός σφαγείου.

Όσον αφορά στο συγκεκριμένο ερώτημά σας νομίζω πως αντιλαμβάνεστε ότι το Υπουργείο Αγροτικής Ανάπτυξης δεν μπορεί να επιβάλει στη δικαιοσύνη ποιες θα είναι οι αποφάσεις της. Αυτό το οποίο, λοιπόν, είναι στη δική μας αρμοδιότητα είναι να υπάρξουν τα σχετικά υπηρεσιακά σημειώματα και η σχετική εγκύκλιος που να προσδιορίζει με βάση ποιον κανονισμό γίνονται οι σφαγές ζώων στη χώρα. Καταλαβαίνετε ότι το άλλο είναι παρέμβαση στη δικαιοσύνη, που δεν μπορεί να γίνει.

Σε κάθε περίπτωση, όμως, με βάση αυτά που ισχύουν από τον Ευρωπαϊκό Κανονισμό, το Υπουργείο Αγροτικής Ανάπτυξης επιθυμεί την τήρηση της νομιμότητας.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

Πριν εισέλθουμε στη συμπληρωματική ημερήσια διάταξη της νομοθετικής εργασίας θα διακόψουμε για λίγα λεπτά.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Διοικητικής Ανασυγκρότησης: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017».

Η Διάσκεψη των Προέδρων αποφάσισε στη συνεδρίασή της στις 6 Φεβρουαρίου του 2019 τη συζήτηση του νομοσχεδίου σε μία συνεδρίαση ενιαία επί της αρχής και επί των άρθρων. Το Σώμα συμφωνεί;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Το Σώμα συνεφώνησε.

Τον λόγο έχει ο εισηγητής του ΣΥΡΙΖΑ κ. Συμεών Μπαλλής για δεκαπέντε λεπτά.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Ευχαριστώ πολύ, κύριε Πρόεδρε.

Κυρία Υπουργέ, κύριοι συνάδελφοι, από το 1992, όταν καθιερώθηκε από τα Ηνωμένα Έθνη για πρώτη φορά η Ημέρα για τα Δικαιώματα των Ατόμων με Αναπηρία, έως και σήμερα έχουν γίνει πολλά και σημαντικά βήματα για την προάσπιση αυτών των δικαιωμάτων των ΑΜΕΑ, αλλά και για την ευαισθητοποίηση του ευρύτερου κοινού γύρω από τα θέματα που τους αφορούν.

Χαρακτηριστικό και ίσως κορυφαίο παράδειγμα είναι η ψήφιση και η θέση σε ισχύ της Διεθνούς Σύμβασης για τα Δικαιώματα των Ατόμων με Αναπηρία το 2008, που ουσιαστικά αποτελεί και αναγνώριση των δικαιωμάτων τους και ενδυνάμωση της θέσης τους μέσα στην κοινωνία. Το δικαίωμα στην υγεία, στην εργασία, στην ίση αναγνώριση έναντι του νόμου, κυρίως όμως το δικαίωμα στην προσβασιμότητα, στην προσβασιμότητα παντού. Προσβασιμότητα, μεταξύ άλλων, στην πληροφορία, στην επικοινωνία, στις συναλλαγές, στην καθημερινή επαφή τους με τις υπηρεσίες. Μια προϋπόθεση, ώστε τα άτομα με αναπηρία να ζουν ανεξάρτητα και να συμμετέχουν πλήρως και ισότιμα στην κοινωνία.

Αν η προσβασιμότητα είναι δικαίωμα για τα άτομα με αναπηρία, είναι ταυτόχρονα και υποχρέωση όλων μας για την υλοποίησή της, με τον κατάλληλο σχεδιασμό παρεχόμενων υπηρεσιών και αγαθών, με την ανάλογη προσαρμογή τεχνολογικών εφαρμογών, με τη διασφάλιση της ισότιμης και απεριόριστης πρόσβασης, με διασφάλιση, με άλλα λόγια, της αξιοπρέπειας των ατόμων με αναπηρίες στην καθημερινότητά τους.

Σήμερα ζούμε στην εποχή της τεχνολογικής επανάστασης, όπως πολλοί τη χαρακτηρίζουν. Στην εποχή της τέταρτης βιομηχανικής επανάστασης, της πληροφορίας και των ψηφιακών δεδομένων. Οι νέες τεχνολογικές δυνατότητες είναι αλήθεια ότι διευκολύνουν την καθημερινότητα των πολιτών στις επαφές και συναλλαγές τους με υπηρεσίες στην ενημέρωση και την επικοινωνία τους.

Αυτή η τεχνολογική εξέλιξη την ίδια στιγμή που διευκολύνει αυτή την καθημερινότητα, γεννά και νέου τύπου ανισότητες για μια μερίδα συμπολιτών για τον απλό λόγο ότι δεν έχουν όλοι οι πολίτες την ίδια δυνατότητα πρόσβασης σε αυτές τις υπηρεσίες, είτε λόγω ανεπαρκών τεχνολογικών γνώσεων είτε –και αυτό είναι το πιο σοβαρό που βλέπουμε- λόγω κάποιας αναπηρίας. Αυτό είναι ένα πρόβλημα, αλλά και ταυτόχρονα μια πρόκληση που πρέπει να την αντιμετωπίσουμε και αυτό συγκεκριμένα επιχειρεί η οδηγία που καλούμαστε σήμερα να ενσωματώσουμε στο εθνικό δίκαιο.

Είναι η πρώτη οδηγία του σχεδίου νόμου, η οδηγία 2102/2016 για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα. Προφανώς, δεν αποτελεί απάντηση για το σύνολο των προβλημάτων στην προσβασιμότητα των ατόμων με αναπηρίες. Είναι, όμως, ένα μέρος των απαντήσεων και των λύσεων, που πρέπει να υπάρξουν, για να καλυφθεί ένα μέρος των ελλειμμάτων, που διαπιστώνονται ως προς την πλήρη εφαρμογή των αναφερόμενων και στη Συνθήκη της Ευρωπαϊκής Ένωσης και στον Χάρτη των Θεμελιωδών Δικαιωμάτων και στη Σύμβαση του ΟΗΕ για τα Δικαιώματα των Ατόμων με Αναπηρία, ακόμη και όσων προβλέπονται στο ελληνικό Σύνταγμα.

Με την ενσωμάτωση της οδηγίας προωθούνται ο σχεδιασμός και η διάθεση ιστοσελίδων και διαδικτυακών υπηρεσιών του δημόσιου τομέα, ώστε να είναι προσ*β*άσιμες και αξιοποιήσιμες για όλους τους χρήστες και ειδικά για τις ευπαθείς κοινωνικές ομάδες και τα άτομα με αναπηρία. Πρόκειται κυρίως για διαμόρφωση του ρυθμιστικού πλαισίου και για επεμβάσεις τεχνικού χαρακτήρα, που θα καθιστούν προσβάσιμες και εύχρηστες τις παρεχόμενες υπηρεσίες του δημόσιου τομέα.

Με την ενσωμάτωση της οδηγίας ο σχεδιασμός των λογισμικών συστημάτων είτε αυτά αναπτύσσονται από φορείς του δημοσίου είτε από τρίτους, οφείλει να λαμβάνει υπ’ όψιν αυτές τις ρυθμίσεις.

Διατυπώθηκε κατά τη συζήτηση στην επιτροπή το ερώτημα εάν για όλες αυτές τις ρυθμίσεις έχει ληφθεί υπ’ όψιν η άποψη εκείνων, που κυρίως τους αφορούν αυτές οι ρυθμίσεις. Εννοώ τα άτομα με αναπηρία.

Απάντησε στη συνεδρίαση της επιτροπής η κυρία Υπουργός ότι της κατάθεσης του σχεδίου νόμου προηγήθηκε μια εκτενής διαβούλευση. Η αλήθεια είναι ότι δεν προηγήθηκε διαβούλευση, προηγήθηκε πλήρης συνεργασία για τη διαμόρφωση αυτών των ρυθμίσεων και όχι μια απλή ανταλλαγή απόψεων ή μια απλή παράθεση αιτημάτων. Στο σχέδιο νόμου υπάρχει η πλήρης ενσωμάτωση των προτάσεων, που κατέθεσε κατά τη διαβούλευση η Εθνική Συνομοσπονδία Ατόμων με Αναπηρία, η ΕΣΑμεΑ.

Στην επιστολή, που έχει στείλει προς όλα τα μέλη της επιτροπής μας η ΕΣΑμεΑ αναφέρονται αναλυτικά τα επτά σημεία, που επεσήμανε η Συνομοσπονδία και τα οποία ενσωματώθηκαν αυτούσια στο σχέδιο νόμου, κυρίως εκείνα τα σημεία που αφορούν στη συμμετοχή των ίδιων των χρηστών, των ατόμων δηλαδή με αναπηρία, μέσω της ΕΣΑμεΑ, στην κατάρτιση του Μητρώου Δημόσιων Ιστότοπων και Εφαρμογών για φορητές συσκευές, στην ένταξη των ιστότοπων και εφαρμογών και όχι απλώς των φορέων τους στο μητρώο, στην ύπαρξη σύμφωνης γνώμης της ΕΣΑμεΑ για την εξαίρεση σχολείων και νηπιαγωγείων, αλλά και άλλες προτάσεις που ειπώθηκαν.

Απ’ αυτήν την επιστολή, χαρακτηριστικά διαβάζω ότι η ΕΣΑμεΑ διαβουλεύτηκε και συνεργάστηκε στενά με το Υπουργείο Διοικητικής Ανασυγκρότησης για την ενσωμάτωση της συγκεκριμένης οδηγίας. Στη συνέχεια, στην ίδια επιστολή παρατίθενται ενδεικτικά επτά σημεία παρατηρήσεων, απόψεων, προτάσεων της ΕΣΑμεΑ, που κατόπιν αυτής της στενής συνεργασίας με το Υπουργείο, ενσωματώθηκαν στο σχέδιο νόμου που συζητάμε σήμερα.

Καταθέτω στα Πρακτικά αυτήν την επιστολή της ΕΣΑμεΑ, όχι ως πιστοποίηση της αλήθειας αυτών που αναφέρω -αφού όλοι μας άλλωστε έχουμε λάβει την ίδια επιστολή και γνωρίζουμε τι ακριβώς περιλαμβάνει- αλλά ως παράδειγμα καλής νομοθέτησης και ως παράδειγμα εφαρμογής των συνταγματικών επιταγών για τον ρόλο των πολιτών και της κοινωνίας στη διαμόρφωση του πλαισίου της καθημερινής ζωής και της ισότιμης αντιμετώπισης όλων των πολιτών από τον νόμο.

(Στο σημείο αυτό ο Βουλευτής κ. Συμεών Μπαλλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτά που μέχρι τώρα ανέφερα, ήταν το Πρώτο Μέρος του σχεδίου νόμου, που συζητάμε σήμερα.

Στο Μέρος Δεύτερο του σχεδίου νόμου έχουμε την ενσωμάτωση του άρθρου 1 της οδηγίας 2455/2017, που αφορά στον τρόπο φορολόγησης τηλεπικοινωνιακών, ραδιοφωνικών, τηλεοπτικών ή ηλεκτρονικών υπηρεσιών, που παρέχονται από πολύ μικρές επιχειρήσεις προς μη υποκείμενους σε φόρο ιδιώτες ή νομικά πρόσωπα, που όμως είναι εγκατεστημένα σε άλλα κράτη-μέλη εκτός Ελλάδας. Πρόκειται για αντικατάσταση της παραγράφου 13 του άρθρου 14 του Κώδικα ΦΠΑ.

Ποια είναι η αλλαγή που προβλέπει η συγκεκριμένη διάταξη; Να το δούμε πιο απλά. Μια μικρή επιχείρηση, που παρέχει τις προαναφερθείσες υπηρεσίες και είναι εγκατεστημένη στην Ελλάδα, εάν παρέχει υπηρεσίες σε λήπτη ιδιώτη ή νομικό πρόσωπο μη υποκείμενο σε φόρο, οι οποίοι είναι εγκατεστημένοι σε άλλο κράτος-μέλος, εάν η αξία των παρεχόμενων υπηρεσιών δεν υπερβαίνει τις 10.000 ευρώ ετησίως, τότε η φορολόγηση αυτής της μικρής ελληνικής επιχείρησης γίνεται στην Ελλάδα. Δεν γίνεται στον τόπο εγκατάστασης του πελάτη τους, που λαμβάνει αυτές τις υπηρεσίες.

Τι σημαίνει αυτό; Σημαίνει λιγότερο διοικητικό κόστος και λιγότερο κόστος γενικά για την ελληνική επιχείρηση, διότι πλέον δεν θα είναι υποχρεωμένη αυτή η επιχείρηση, η μικρή ελληνική επιχείρηση, να αποκτά αριθμό φορολογικού μητρώου σε κάθε χώρα όπου είναι εγκατεστημένοι οι πελάτες της και να αντιμετωπίζει έτσι το διοικητικό και φορολογικό βάρος άλλων κρατών-μελών, προκειμένου να φορολογηθεί.

Με άλλη διάταξη του ίδιου σχεδίου νόμου που συζητάμε, αντικαθίστανται και άλλοι παράγραφοι του Κώδικα ΦΠΑ, ώστε πλέον οι υποκείμενες σε φόρο οντότητες, που δεν είναι εγκατεστημένες στην Ευρωπαϊκή Ένωση, να υποχρεώνονται να αποκτούν αριθμό φορολογικού μητρώου- και να εγγράφονται σε μητρώο σε όποιο κράτος-μέλος της Ευρωπαϊκής Ένωσης εκείνοι θα επιλέξουν, έτσι ώστε να μπορούν να παρέχουν τις υπηρεσίες τους. Με τον τρόπο αυτόν διευκολύνονται οι συναλλαγές επιχειρήσεων εκτός Ευρωπαϊκής Ένωσης, που όμως δραστηριοποιούνται εντός της Ευρωπαϊκής Ένωσης.

Τέλος, με τη διάταξη που περιλαμβάνεται στο άρθρο 16 του σχεδίου νόμου, επιβάλλεται η έκδοση τιμολογίου για οντότητες που δεν είναι εγκατεστημένες στην Ευρωπαϊκή Ένωση, έχουν όμως εγγραφεί σε ειδικά καθεστώτα του Κώδικα ΦΠΑ και έχουν επιλέξει ως τόπο δραστηριοποίησής τους την Ελλάδα.

Κυρίες και κύριοι συνάδελφοι, το παρόν σχέδιο νόμου, με την ενσωμάτωση αυτών των οδηγιών, όπως είπα και στην αρχή, ιδιαίτερα με το πρώτο του μέρος, που αφορά στη διευκόλυνση της προσβασιμότητας των ατόμων με αναπηρία σε υπηρεσίες του δημοσίου, με τις ρυθμίσεις που περιλαμβάνει για τον τρόπο που θα γίνονται τα λογισμικά των υπηρεσιών του δημόσιου φορέα κυρίως, ρυθμίζει θέματα, όχι απλώς προσβασιμότητας, αλλά διευκόλυνσης της ζωής των συμπολιτών μας, που αντιμετωπίζουν προβλήματα με αναπηρίες.

Δεν είναι μια συνολική αντιμετώπιση του συνόλου των προβλημάτων αυτής της μερίδας των συμπολιτών, είναι όμως μια σημαντική ρύθμιση, που διευκολύνει την καθημερινότητά τους. Κυρίως, όμως, διευκολύνει και βοηθάει σε αυτήν την κατεύθυνση να αντιμετωπίζονται ως ισότιμα μέλη, με τα ίδια δικαιώματα, που έχει το σύνολο της κοινωνίας και των πολιτών.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Προχωρούμε με τον εισηγητή της Νέας Δημοκρατίας κ. Θεοχάρη Θεοχάρη.

Κύριε Θεοχάρη, έχετε τον λόγο για δεκαπέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, αυτό είναι ένα νομοσχέδιο, το οποίο δεν προσφέρεται φυσικά για αύξηση της αντιπαράθεσης. Σε μια ανάλογη συνεδρίαση για τις ενσωματώσεις των δύο οδηγιών, που συζητούμε σήμερα ενός οποιουδήποτε άλλου κράτους-μέλους της Ένωσης, δεν θα είχαμε και πολλά να πούμε. Θα συμφωνούσαμε με συνοπτικές διαδικασίες. Η μεταφορά στην εθνική νομοθεσία θα ήταν εμπρόθεσμη και άρτια. Θα συνοδευόταν από βεβαιότητα για τις δημοσιονομικές επιβαρύνσεις. Θα συνοδευόταν, επίσης, από ένα σχέδιο για τους στόχους, τις απαιτήσεις, τους πόρους, τα πλάνα εφαρμογής των προβλεπομένων από τις οδηγίες αυτές και βέβαια, θα σήμαινε και την έναρξη μιας γόνιμης συζήτησης με τους ενδιαφερόμενους φορείς.

Δυστυχώς, εδώ τα πράγματα διαφέρουν. Είμαστε οι εικοστοί πρώτοι που υιοθετούμε την οδηγία 2102. Υιοθετούμε την οδηγία 2445 εκπρόθεσμα, κατά σαράντα ημέρες. Δεν ξέρουμε τι δαπάνες δημιουργούν και ποιους αφορούν. Δεν γνωρίζουμε, για παράδειγμα, για πόσες ιστοσελίδες μιλάμε ούτε για πόσες εφαρμογές του δημοσίου, ώστε να έχουμε μια εικόνα της διαδικασίας, που θα επιβαρύνει το ελληνικό δημόσιο. Φυσικά, δεν μπήκαμε στον κόπο να ακούσουμε τους φορείς και έχουμε τις διαβεβαιώσεις, τις οποίες εγώ καλόπιστα θα δεχθώ και από την κυρία Υπουργό και από τον εισηγητή του ΣΥΡΙΖΑ, ότι το νομοσχέδιο αυτό συνδιαμορφώθηκε από τους φορείς τους οποίους αφορά.

Απ’ ό,τι κατάλαβα και στην επιτροπή, γιατί συζητήθηκε το ζήτημα αυτό, δεν έχουμε κάτι χειροπιαστό, σε επίπεδο πόρων και προγραμμάτων εφαρμογής, άρα φυσικά και τίποτα σε επίπεδο στόχων. Αυτό δομικά, αν θέλετε, υποβαθμίζει την κοινοβουλευτική λειτουργία -είναι λυπηρό- αλλά κυρίως, ενέχει μακροπρόθεσμους κινδύνους.

Ας δούμε, όμως, τι κάνουν αυτές οι δύο οδηγίες. Η οδηγία 2102 είναι ένα μέρος της λεγόμενης Στρατηγικής της Ευρώπης για την Αναπηρία 2010-2020 και ευθυγραμμίζεται με την ψηφιακή ατζέντα για την Ευρώπη.

Ουσιαστικά, τυποποιεί τους νόμους προσβασιμότητας στους ιστοτόπους και στις εφαρμογές των φορέων του δημοσίου. Είναι ένα εργαλείο άμβλυνσης του ψηφιακού αποκλεισμού και στήριξης της συμμετοχής των ατόμων με αναπηρία, αλλά και των ηλικιωμένων στο κοινωνικό γίγνεσθαι υπό όρους ισότητας.

Ποιες είναι, όμως, και οι επιδόσεις μας συνολικότερα, οι επιδόσεις του δημοσίου, στο ψηφιακό μέτωπο; Τα στοιχεία -επιτρέψτε μου να πω, γιατί κατέθεσα τα αντίστοιχα στοιχεία στην επιτροπή- είναι απογοητευτικά. Σύμφωνα με τον δείκτη DESI της Ευρωπαϊκής Ένωσης για το 2018, είμαστε τελευταίοι, εικοστοί όγδοοι στην Ευρωπαϊκή Ένωση στις ψηφιακές δημόσιες υπηρεσίες, δέκατοι έκτοι στα ανοικτά δεδομένα, εικοστοί έκτοι στη χρήση ηλεκτρονικής διακυβέρνησης, εικοστοί δεύτεροι στη χρήση διαδικτυακών υπηρεσιών και συνολικά, σε όλες τις ψηφιακές κατηγορίες, συνολικά στον δείκτη, εικοστοί έβδομοι, δηλαδή προτελευταίοι.

Μάλιστα στις ψηφιακές υπηρεσίες του δημοσίου έχουμε χάσει επτά ολόκληρες θέσεις από το 2015. Η τάση αυτή είναι ενδεικτική της σημασίας που δίνει η Κυβέρνηση στην ηλεκτρονική διακυβέρνηση.

Δεν φθάνει να διαχωρίσουμε τα Υπουργεία και να βάλουμε έναν τίτλο «Υπουργείο Ψηφιακής Πολιτικής», για να γίνουν όλα καλύτερα. Ίσα-ίσα φαίνονται και σε αυτό το νομοσχέδιο οι δυσλειτουργίες, που δημιουργήθηκαν χωρίζοντας τα δύο αυτά Υπουργεία: οι καθυστερήσεις στη νομοθέτηση, ο λαβύρινθος στο ζήτημα του μητρώου και στον έλεγχο των σελίδων που σπάει ανάμεσα στα δύο Υπουργεία, η ανάγκη συντονισμού τους. Και όλοι ξέρουμε πολύ καλά, όσοι τουλάχιστον έχουμε περάσει από τη δημόσια διοίκηση, τι σημαίνει συντονισμός μέσα σε δύο διαφορετικά Υπουργεία. Είναι μέρος του προβλήματος.

Τέλος, και σε αυτή την οδηγία ο εθνικός νομοθέτης κινείται όσο πιο περιοριστικά μπορεί. Αυτή είναι μία απόφαση που πήρατε εσείς, μια απόφαση της Κυβέρνησης. Δεν επιβάλλεται από την οδηγία. Το κλείσατε όσο γινόταν περισσότερο. Το επισημαίνει εξάλλου, στη διαβούλευση και η ΕΣΑμεΑ.

Χαρακτηριστικά, το προοίμιο της οδηγίας -για να μην υπάρχει αμφισβήτηση γι’ αυτό που λέω- λέει τα εξής. Διαβάζω: «Τα κράτη-μέλη θα πρέπει, επίσης, να παροτρύνονται να επεκτείνουν την εφαρμογή της παρούσας οδηγίας σε ιδιωτικές οντότητες, που προσφέρουν εγκαταστάσεις και υπηρεσίες ανοιχτές ή παρεχόμενες στο κοινό, μεταξύ άλλων στους τομείς της υγειονομικής περίθαλψης, της παιδικής μέριμνας, της κοινωνικής ένταξης και της κοινωνικής ασφάλισης, καθώς και στον τομέα των μεταφορών και αναφορικά με υπηρεσίες παροχής ηλεκτρικής ενέργειας, φυσικού αερίου, θέρμανσης, ύδρευσης, ηλεκτρονικών επικοινωνιών και ταχυδρομείων.».

Σε αυτά περιλαμβάνεται η πλειοψηφία των υπηρεσιών, που οι Έλληνες πολίτες χρησιμοποιούν καθημερινά: Νερό, ρεύμα, ταχυδρομεία, υγεία, μεταφορές. Αυτά, με δική σας επιλογή, μένουν εκτός των προβλέψεων του νόμου. Δεν έχουν τέτοια ανάγκη οι πολίτες με ειδικές ανάγκες, με αναπηρία; Όπως εκτός μένει και το άρθρο 9 της οδηγίας, που αναφέρει ότι τα κράτη-μέλη μεριμνούν, ώστε να υπάρχει διαθεσιμότητα κατάλληλης και αποτελεσματικής διαδικασίας εκτέλεσης, ούτως ώστε να είναι εγγυημένη η συμμόρφωση προς την παρούσα οδηγία. «Εγγυημένη η συμμόρφωση».

Ειδικότερα, τα κράτη-μέλη εξασφαλίζουν ότι έχει θεσπιστεί διαδικασία εκτέλεσης, φερ’ ειπείν η δυνατότητα επικοινωνίας με Συνήγορο του Πολίτη, για να εγγυηθούν την αποτελεσματική διεκπεραίωση των ενημερώσεων ή των αιτήσεων, που ελήφθησαν και για την επανεξέταση της αξιολόγησης των αιτήσεων.

Όπως έχει σήμερα το σχέδιο νόμου, αφήνει ερωτηματικά, σχετικά με το τι έπεται μετά τις πέντε μέρες, που είναι υποχρεωμένη να απαντήσει η υπηρεσία. Το άρθρο 9 της οδηγίας δεν θα άφηνε κανένα περιθώριο σε αυτό και μάλιστα, αποτελούσε δικλίδα ασφαλείας στο σίγουρο γεγονός της κατάχρησης του άρθρου 5, δηλαδή της δυσανάλογης επιβάρυνσης. Οι υπηρεσίες, το πρώτο ένστικτο που έχουν, είναι να πουν ότι το κόστος θα είναι πάρα πολύ μεγάλο και έτσι να βρουν τον τρόπο να μη συμμορφωθούν προς αυτή την οδηγία. Αυτό είναι σίγουρο και, συνεπώς, χρειάζεται ένα σχέδιο από την πλευρά της πολιτικής ηγεσίας, για να μη συμβεί αυτό.

Αντίστοιχα, στο πεδίο εφαρμογής μένουν εκτός και τα εσωτερικά δίκτυα των οργανισμών, συντηρώντας τον εργασιακό ψηφιακό αποκλεισμό για τα άτομα με αναπηρία που εργάζονται στο ευρύτερο Δημόσιο. Συνεπώς, η εξωτερική ιστοσελίδα προς τους πολίτες θα είναι προσβάσιμη, η εσωτερική ιστοσελίδα για θέματα προσωπικού ή οτιδήποτε άλλο, που προσφέρεται για τους υπαλλήλους της υπηρεσίας, δεν θα είναι προσβάσιμη ή έχει τη δυνατότητα να μην είναι προσβάσιμη, γιατί δεν αναγκάζεται από αυτόν τον νόμο.

Κλείνοντας, λοιπόν, για την οδηγία 2102 θέλω να επαναλάβω και να τονίσω ότι είναι ορατός ο κίνδυνος αυτή να είναι ένα απλό ευχολόγιο. Αυτό δεν την κάνει λάθος βήμα. Είναι ένα σωστό βήμα, προς τη σωστή κατεύθυνση, όμως είναι ένα βήμα ανύπαρκτο, εάν δεν υπάρχει και σχέδιο εφαρμογής της. Χρειάζονται πόροι, στόχοι, σχέδιο και προγράμματα εφαρμογής, επιβραβεύσεις και κυρώσεις, και αυτά περιμένουμε να τα δούμε.

Ευρύτερα, θα πρέπει να αντιληφθούμε πως δεν αρκεί να συμμορφωνόμαστε μόνο στο γράμμα του νόμου, αλλά και στο πνεύμα του ίδιου του νόμου. Οι προσβάσιμες ιστοσελίδες να μην είναι μόνο εύχρηστες, αλλά να παρέχουν και υπηρεσίες ουσίας στους πολίτες και δυστυχώς, σήμερα η πραγματικότητα δεν συμβάλλει στην ψηφιακή ισότητα.

Για τη Νέα Δημοκρατία, η ψηφιακή ισότητα είναι μέρος ενός εκτεταμένου και ολοκληρωμένου σχεδίου δράσεως στήριξης των ατόμων με αναπηρία, ενός σχεδίου που προβλέπει και εθνικό συντονιστή, αλλά και πόρους, προβλέπει τη δημιουργία ειδικού κοινωνικού ταμείου, τον εκσυγχρονισμό των ΚΕΠΑ και τη θέσπιση προγράμματος προσωπικής βοήθειας για τις περιπτώσεις ατόμων με υψηλό ποσοστό αναπηρίας.

Περνάω τώρα στην οδηγία 2455 για την εναρμόνιση των όρων του ηλεκτρονικού εμπορίου, που ενσωματώνουμε μόνο το πρώτο της άρθρο. Γιατί; Γιατί, όπως είπαμε και στην επιτροπή, οι υπηρεσίες του δημοσίου θέλουν πάντα να κάνουν τα λιγότερα. Εδώ είμαστε ήδη εκπρόθεσμοι, ερχόμαστε να ενσωματώσουμε το άρθρο 1, γιατί καθυστερήσαμε να δούμε και τα δύο άρθρα της οδηγίας αυτής. Η αποσπασματικότητα, φυσικά, είναι κακή νομοθέτηση και θα πρέπει να την αποφύγουμε. Ελπίζω να την αποφύγουμε στο μέλλον. Αυτό φυσικά, είναι το έλασσον, σε σχέση με την οδηγία αυτή.

Τι αλλάζει με την ενσωμάτωση αυτής της οδηγίας; Οι ελληνικές μικρές και μικρομεσαίες επιχειρήσεις, που πωλούν ηλεκτρονικά ή εξ αποστάσεως σε άλλο κράτος-μέλος δεν θα είναι υποχρεωμένες πλέον να αποδώσουν ΦΠΑ στο άλλο κράτος-μέλος, εάν το σύνολο των εξαγωγών, που κάνουν οι επιχειρήσεις αυτές δεν υπερβαίνει τα 10.000 ευρώ. Φυσικά, δεν είναι αυτό υποχρεωτικό. Δίνεται η ευχέρεια στις επιχειρήσεις να επιλέξουν εάν θέλουν να φορολογηθούν στη χώρα τους, στη χώρα εγκατάστασης, οι ελληνικές επιχειρήσεις στην Ελλάδα ή εάν θα φορολογηθούν σε κάθε χώρα ξεχωριστά, ανάλογα με το πού κάνουν τις εξαγωγές.

Αυτό είναι θετικό σε πρώτη ανάλυση, διότι έτσι μειώνεται η γραφειοκρατία, την οποία θα πρέπει να ακολουθήσουν οι επιχειρήσεις και συνεπώς, θα πρέπει κάποιος να το υποδεχθεί θετικά. Δεδομένου όμως ότι η χώρα μας εφαρμόζει από τους υψηλότερους συντελεστές φορολογίας στο ΦΠΑ, είναι προφανές ότι οι ελληνικές επιχειρήσεις δεν έχουν κανέναν κίνητρο να φορολογηθούν στη χώρα μας και συνεπώς, κατά το μεγαλύτερο ποσοστό τους, θα επιλέξουν να φορολογηθούν στις υπόλοιπες χώρες της Ευρωπαϊκής Ένωσης. Άρα, στην πραγματικότητα ενσωματώνουμε μία οδηγία, ένα άρθρο, το οποίο θα μείνει κενό στην πράξη.

Αντίθετα, όμως, δεν υπάρχει κίνητρο για τις άλλες κοινοτικές επιχειρήσεις να κάνουν την επιλογή αυτή. Συνεπώς, η ενσωμάτωση αυτής της οδηγίας στις υπόλοιπες χώρες θα οδηγήσει τις ξένες μικρομεσαίες επιχειρήσεις στο να μην αποδίδουν ΦΠΑ στη χώρα μας και να αποδίδουν ΦΠΑ στη χώρα τους, που θα είναι και με μικρότερο ποσοστό. Άρα, έχουμε ενδεχόμενη απώλεια εσόδων ΦΠΑ. Βέβαια, η ελληνική μικρή και μικρομεσαία επιχείρηση αντιμετωπίζει ένα συνολικά δυσμενέστερο περιβάλλον και κυρίως μιλάω για το όριο απαλλαγής ΦΠΑ. Το συζητήσαμε, βέβαια -δεν είναι εδώ η αρμόδια γι’ αυτό το κομμάτι του νομοσχεδίου Υπουργός κ. Παπανάτσιου- στην επιτροπή και το όριο των 10.000 ευρώ είναι πάρα πολύ μικρό.

Η Ελλάδα έχει το δεύτερο χαμηλότερο όριο μετά την Ισπανία και την Ολλανδία, που δεν έχουν καθόλου όριο. Δηλαδή είμαστε η χειρότερη χώρα από αυτές, οι οποίες έχουν θεσμοθετήσει όριο. Ταυτόχρονα, οι γειτονικές ή ανταγωνιστικές χώρες έχουν πολύ μεγαλύτερο όριο απαλλαγής. Δηλαδή το όριο απαλλαγής, για να το καταλάβει και ο ελληνικός λαός, είναι ένα όριο κάτω από το οποίο έχει δικαίωμα μία μικρή επιχείρηση να μην χρεώνει ΦΠΑ. Χρεώνει μόνο την αξία του προϊόντος ή της υπηρεσίας και δεν έχει καμμία υποχρέωση να βάλει ΦΠΑ. Βάζει 0%.

Ποιο είναι αυτό το όριο στη Βουλγαρία; Είναι 25.000 ευρώ. Αυτό που προτείνει και η Νέα Δημοκρατία. Στη Ρουμανία 47.000 ευρώ. Στην Κύπρο 15.600. Στη Σλοβενία 50.000. Στην Αυστρία 30.000, στην Κροατία 40.000. Σας αναφέρω χώρες ενδεικτικά, με τις οποίες στην πραγματικότητα η χώρα μας φορολογικά ανταγωνίζεται.

Η ενίσχυση, λοιπόν, των μικρών επιχειρήσεων στην πράξη -γιατί σας είπα ότι με αυτή την οδηγία δεν θα την αξιοποιήσουν οι μικρές επιχειρήσεις της χώρας μας- θα γίνει μόνο εάν αποφασίσουμε να αυξήσουμε το όριο της απαλλαγής, διότι έτσι θα βελτιώσουμε την ανταγωνιστικότητά τους και θα μειώσουμε φυσικά, το διοικητικό βάρος.

Η πρόταση, λοιπόν, της Νέας Δημοκρατίας με τις 25.000. Είναι περίπου στον ευρωπαϊκό μέσο όρο και θα έπρεπε -είναι λάθος που δεν προχωράμε, εφόσον υπάρχει και η πίεση, υπάρχει και μέσα γραμμένο στις συμφωνίες με την Ευρωπαϊκή Ένωση- να το κάνουμε.

Επιμένω στο ζήτημα της ενίσχυσης των μικρών και των μικρομεσαίων επιχειρήσεων. Η κυρία Υπουργός μάς κατηγόρησε στην επιτροπή ότι η Νέα Δημοκρατία προξένησε τον «θάνατο του εμποράκου». Βέβαια, χρησιμοποίησε τα στοιχεία πολύ επιλεκτικά. Θα ήθελα να επαναφέρω τη συζήτηση εκεί.

Μας είπε η κυρία Υπουργός ότι την περίοδο 2008-2014 -για ποιο λόγο αποδίδει όλη αυτή την περίοδο στη Νέα Δημοκρατία, ενώ δεν κυβερνούσε όλα αυτά τα χρόνια, είναι ένα θέμα που θα πρέπει η ίδια να απαντήσει- έκλεισαν διακόσιες πενήντα χιλιάδες μικρές και μικρομεσαίες επιχειρήσεις. Πρώτον, οι μισές από αυτές έκλεισαν το 2011. Οι εκατόν έντεκα χιλιάδες με εκατόν δώδεκα χιλιάδες έκλεισαν τότε, που δεν κυβερνούσε η Νέα Δημοκρατία. Δεύτερον, την ίδια περίοδο, άνοιξαν τριακόσιες δύο χιλιάδες επιχειρήσεις. Ακόμα, λοιπόν, και με αυτή την πάρα πολύ δύσκολη χρονιά του 2011, που δεν ήταν η Νέα Δημοκρατία στην κυβέρνηση, υπάρχει ένα θετικό ισοζύγιο πενήντα δύο χιλιάδων επιχειρήσεων, στην καρδιά της κρίσης, με 25%, 27% ύφεση εκείνη την περίοδο.

Και τι έγινε την περίοδο του ΣΥΡΙΖΑ; Το 2005-2018 έχουμε εκατόν είκοσι οκτώ χιλιάδες νέες επιχειρήσεις και εκατόν έντεκα χιλιάδες κλεισίματα επιχειρήσεων. Άρα, ένα πολύ μικρότερο θετικό ισοζύγιο, της τάξης των δεκαεπτά χιλιάδων επιχειρήσεων. Μάλιστα, το 2016 ήταν αρνητικό: πεντέμισι χιλιάδες μικρομεσαίες επιχειρήσεις έκλεισαν, πιο πολλές από όσες άνοιξαν.

Τι άλλο κάνατε για τις μικρομεσαίες επιχειρήσεις και τις βοηθήσατε; Πήγατε τον φόρο νομικών προσώπων από το 26% στο 29%, τα μερίσματα από το 10% στο 15%, την προκαταβολή φόρου 55% έως 80% στο 100%! Και να μην αναφερθούμε συνολικά στους είκοσι εννέα φόρους, που έφερε η Κυβέρνηση ΣΥΡΙΖΑ. Όταν μάλιστα, τα ληξιπρόθεσμα χρέη των ιδιωτών αυξάνουν με ρυθμό 1 δισ. τον μήνα κι έχουν εκτοξευθεί πάνω από 100 δισ., για ποια ελάφρυνση των μικρομεσαίων μιλάει η κυρία Υπουργός;

Να μην χαιρόμαστε, λοιπόν, για την αναιμική ανάπτυξη του 2017 και του 2018. Ίσα-ίσα, πρέπει να είναι υπόλογη η Υπουργός και συνολικά το Υπουργικό Συμβούλιο για το γεγονός ότι έφεραν ξανά τη χώρα, μετά την ανάπτυξη του 2014, σε μια ύφεση. Και μας παίρνει τόσα χρόνια για να έρθουμε ξανά στο ίδιο σημείο. Η ανάπτυξη, λοιπόν, του ΣΥΡΙΖΑ χάθηκε μέσα στους φόρους και τα υπερπλεονάσματα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα μαθητές και μαθήτριες και τρεις συνοδοί εκπαιδευτικοί από το 1ο Τοσίτσειο Δημοτικό Σχολείο Εκάλης.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον εισηγητή της Δημοκρατικής Συμπαράταξης κ. Γεώργιο - Δημήτριο Καρρά.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Ευχαριστώ, κύριε Πρόεδρε.

Κύριε Πρόεδρε, έλεγαν οι αρχαίοι ημών πρόγονοι: «Ουκ εν τω πολλώ το ευ, αλλά εν τω ευ το πολλόν». Ξεκινώ, λοιπόν, και λέω λίγα πράγματα για το συγκεκριμένο νομοσχέδιο, το οποίο έρχεται σε συμμόρφωση οδηγίας της Ευρωπαϊκής Ένωσης, της οποίας η πολιτική είναι η ενίσχυση της κοινωνίας της πληροφορίας, η ενημέρωση των πολιτών, ούτως ώστε να συμμετέχουν στις σύγχρονες εξελίξεις.

Η οδηγία, για την οποία συζητούμε σήμερα, κύριε Πρόεδρε, στη Βουλή ένα σκοπό έχει, έναν βασικό σκοπό: Να μπορέσει να δώσει ισχυρή προσβασιμότητα στους πολίτες, στους χρήστες γενικότερα, της πληροφορικής, με επικέντρωση στα ζητήματα των ατόμων, που έχουν ειδικές ανάγκες και των ηλικιωμένων, τους οποίους θα περιλάβουμε, για τον λόγο ότι υπάρχει μια έλλειψη γνώσεων, ανάλογα με την ηλικία, αν και στην ελληνική πραγματικότητα η διείσδυση των νέων στην κοινωνία της πληροφορικής είναι ισχυρή.

Θα κάνω ένα σχόλιο. Οι οδηγίες -αυτό το συζητήσαμε και με την κυρία Υπουργό στην επιτροπή- κατά κακή -κατά την άποψή μου- τακτική, αντιγράφονται σύμφωνα με τη μετάφραση στην ελληνική γλώσσα, που παραδίδουν οι υπηρεσίες της Ευρωπαϊκής Ενώσεως. Δυστυχώς, όμως, το συγκεκριμένο νομοσχέδιο έχει ένα μειονέκτημα -να το πούμε- όχι ουσιαστικό, αλλά νοηματικό. Ακόμα δεν έχουν προσαρμοστεί οι μεταφραστικές υπηρεσίες της Ευρωπαϊκής Ένωσης στην ορολογία, που ενδεχόμενα στην ελληνική γλώσσα θα ήταν κατάλληλη, για να γίνεται κατανοητό το νομοσχέδιο. Έχω δώσει το παράδειγμα ότι και από τον τίτλο ακόμα «…για την προσβασιμότητα των ιστοτόπων και των εφαρμογών για φορητές συσκευές των οργανισμών του δημόσιου τομέα…», μου μένει η εντύπωση ότι προσπαθούμε να ρυθμίσουμε, όχι την προσβασιμότητα των ατόμων, των φυσικών προσώπων ή των χρηστών, αλλά την προσβασιμότητα των μηχανημάτων, των υπολογιστών στους ιστοτόπους. Προτείνω, λοιπόν -και θα εξηγήσω γιατί το κάνω αυτό, κυρία Υπουργέ- να το αλλάξουμε: «…για την προσβασιμότητα στους ιστοτόπους και τις εφαρμογές για φορητές συσκευές των οργανισμών του δημόσιου τομέα…». Είναι πολύ κατανοητό, περισσότερο από τον τίτλο.

Μάλιστα, σε αυτό ενίσχυσε το επιχείρημά μου και η έκθεση της Επιστημονικής Υπηρεσίας της Βουλής, η οποία κατατέθηκε για το νομοσχέδιο, που επιβεβαιώνει την άποψή μου. Λέει: «Η μεταφορά οδηγίας στο εσωτερικό δίκαιο δεν απαιτεί κατ’ ανάγκη τυπική και κατά γράμμα επανάληψη των διατάξεων της οδηγίας σε ρητή και ειδική νομοθετική κανονιστική διάταξη. Μπορεί δε, να αρκεί ένα γενικό νομικό πλαίσιο, εφόσον εξασφαλίζει αποτελεσματικά την πλήρη εφαρμογή της οδηγίας με επαρκώς σαφή και συγκεκριμένο τρόπο». Επικαλείται, μάλιστα, και νομολογίες του Ευρωπαϊκού Δικαστηρίου. Νομίζω, λοιπόν, ότι μπορεί να γίνει μια παρέμβαση στα σημεία εκείνα της οδηγίας, τα οποία είναι δυσνόητα, να χρησιμοποιήσουμε απλουστευμένες ελληνικές λέξεις, να την καταλαβαίνουμε όλοι.

Προχωρώ επί των άρθρων τώρα. Δίνει το σχέδιο νόμου τη διάσταση, που πρέπει να έχει μια υπηρεσία, η οποία θα μπορεί να έχει έναν ιστότοπο και να είναι ανοιχτός ο ιστότοπος αυτός για όλους τους χρήστες. Αυτά υπάρχουν μέσα στο νομοσχέδιο. Όμως, δεν ξεφύγαμε από κάτι, το οποίο αρέσει στην ελληνική δημόσια διοίκηση, δηλαδή να βάζουμε διατάξεις, να εμπλουτίζουμε τα κείμενα με εφαρμοστικές διατάξεις, που, πολλές φορές δεν είναι χρήσιμες, να δίνουμε και την αρμοδιότητα στον εκάστοτε Υπουργό να μπορεί να νομοθετεί κανονιστικώς μέσω υπουργικών αποφάσεων. Δεν μας αρκεί, βέβαια, ένας Υπουργός, θέλουμε περισσότερους πάντοτε, για να διασπείρουμε είτε την ευθύνη είτε να δίνουμε τις αρμοδιότητες για να μπορούν να ενεργούν. Έχω δώσει από την επιτροπή ήδη τα παραδείγματα, τα οποία καθ’ ημάς πρέπει να διορθωθούν.

Μένω, λοιπόν, στο άρθρο 2 παράγραφος 4. «Με κοινή απόφαση των Υπουργών Διοικητικής Ανασυγκρότησης, Ψηφιακής Πολιτικής, Ενημέρωσης, Παιδείας, Θρησκευμάτων…, που εκδίδεται ύστερα από γνώμη της ΕΣΑμεΑ…». Ναι, η ΕΣΑμεΑ έχει βαρύνοντα λόγο στη συγκεκριμένη οδηγία, διότι τουλάχιστον, θα αρκεστώ στις διαβεβαιώσεις, που μας έδωσε με επιστολή που έστειλε ότι υπήρξε πράγματι, συνεργασία και οι προτάσεις της δεν αποκρούστηκαν, αλλά αντίθετα φαίνεται ότι κατά το μεγαλύτερο μέρος ενσωματώθηκαν στην οδηγία. Μπορεί, όμως, να εξαιρούνται από την εφαρμογή του παρόντος μέρους ιστότοποι και εφαρμογές για φορητές συσκευές σχολείων, νηπιαγωγείων ή παιδικών σταθμών.

Η οδηγία, στο πρωτότυπό της εξαιρεί απευθείας αυτές τις τρεις εκπαιδευτικές βαθμίδες, με τη σκοπιμότητα ότι υπάρχει ανάγκη προστασίας της παιδικής ηλικίας. Εμείς γιατί να χρειαζόμαστε τρεις Υπουργούς για να τα εξαιρέσουμε; Μπορούμε απευθείας από τον νόμο. Κι έχω επιμείνει σ’ αυτό το σημείο. Όταν μιλάμε για μεταφορά οδηγίας, υπάρχει και ευελιξία στην εθνική έννομη τάξη. Τουλάχιστον στην παρούσα οδηγία νομίζω ότι έχει γίνει κατανοητό ότι η ευελιξία αυτή πρέπει να έχει σχέση με την επίκληση εφαρμογών του νόμου και όχι απλώς, με την αύξηση της γραφειοκρατίας και απόκτηση αρμοδιοτήτων.

Επανέρχομαι, λοιπόν και λέω να ακολουθήσετε την οδηγία, όπως λέει. Να εξαιρεθούν απευθείας από τον νόμο τα νηπιαγωγεία, οι παιδικοί σταθμοί και τα σχολεία. Βεβαίως, δεν θα πω πολλά, γιατί υπάρχουν κι άλλες διατάξεις, οι οποίες μου δημιουργούν προβληματισμό και οι οποίες δεν είναι διατάξεις από εκείνες που περιέχονται στην οδηγία. Είναι διατάξεις εφαρμογής, που φέρνει η ελληνική Κυβέρνηση, η κυρία Υπουργός, ώστε να αποτελέσουν μέρος του νομοθετήματος.

Μένω, λοιπόν, στο εξής. Η Οδηγία προβλέπει τεκμήριο συμμόρφωσης στις απαιτήσεις προσβασιμότητας. Και είναι το άρθρο 6 του σχεδίου νόμου. Εμείς, στο εσωτερικό δίκαιο αλλά και η οδηγία δεχόμαστε ότι πρέπει να υπάρχει δήλωση προσβασιμότητας από την αρμόδια υπηρεσία, η οποία θα βεβαιώνει ότι είναι προσβάσιμη υπό τις προϋποθέσεις και τα κριτήρια του νόμου και της οδηγίας στον ιστότοπό της από τους χρήστες, από τα άτομα με ειδικές ανάγκες, από την τρίτη ηλικία.

Ερχόμαστε όμως και λέμε στο άρθρο 8, ότι πρέπει να κάνουμε κι ένα μητρώο ιστότοπου του δημόσιου τομέα. Αυτό είναι εσωτερικό δίκαιο. Δεν είναι ενσωμάτωση οδηγίας, δεν είναι όρος της οδηγίας. Το αποφασίζουμε μόνοι μας. Στο άρθρο 8 αναφέρει μητρώο δημοσίων ιστοτόπων και εφαρμογών. Εκεί λέμε ότι στο μητρώο θα εγγράφονται εκείνοι οι οποίοι έχουν το πιστοποιητικό προσβασιμότητας. Υποτίθεται ότι πληρούν τα κριτήρια της οδηγίας και του εσωτερικού νόμου.

Τι χρειάζεται, λοιπόν, να προβαίνει ο Υπουργός σε έλεγχο, να βγάζει απόφαση, που να επιτρέπει την εγγραφή στο μητρώο; Δεν είναι μια γραφειοκρατία, η οποία διογκώνεται; Είναι αναγκαίο; Δεν έχω πειστεί από τις εξηγήσεις που δόθηκαν, ότι αυτό είναι αναγκαίο και ότι δεν γιγαντώνει, δεν προσθέτει γραφειοκρατία, εκ του μη όντως. Θα μου δοθεί το αντεπιχείρημα ότι πρέπει να έχουμε τη γνώμη της ΕΣΑμεΑ. Ναι, αλλά αυτή η γνώση -το δικαίωμα εναντίωσης θα το ονόμαζα εγώ, το οποίο θα πρέπει να έχει η ΕΣΑμεΑ- καλύπτεται από το άρθρο 10, με το οποίο δίνουμε δικαίωμα σε όλους τους χρήστες και τους ενδιαφερόμενους να κάνουν παρατηρήσεις, αιτήματα για πληροφορίες, αναφορές και για διόρθωση. Κι αυτό είναι μέρος της οδηγίας. Συνεπώς, καλύπτεται και δεν χρειάζεται η υπουργική απόφαση.

Για το άρθρο 8 επαναλαμβάνω τις επιφυλάξεις μου, διότι δημιουργεί μια επιπλέον γραφειοκρατία. Δημιουργεί και μια δυνατότηταεμμέσου ελέγχου του πιστοποιητικού προσβασιμότητας. Δεν χρειάζεται. Οι φορείς που θα ενταχθούν στις ρυθμίσεις αυτές είναι χιλιάδες. Έχουμε χιλιάδες νομικά πρόσωπα δημοσίου δικαίου στον ευρύτερο δημόσιο τομέα, έχουμε νομικά πρόσωπα ιδιωτικού δικαίου που ανήκουν στο δημόσιο, έχουμε υπηρεσίες Υπουργείων, έχουμε παρα-υπουργεία, έχουμε Υπουργούς, Υφυπουργούς, Αναπληρωτές. Έχουμε τα πάντα. Ώσπου να γίνει, λοιπόν, το μητρώο αυτό, αν περιμένουμε να εκδοθούν υπουργικές αποφάσεις και να ελεγχθεί για το καθένα ξεχωριστά η δήλωση προσβασιμότητας, δεν θα λειτουργήσει ποτέ το μητρώο. Κι αν λειτουργήσει, θα λειτουργήσει ελλιπώς και καθυστερημένα, διότι όσο περνάει ο χρόνος από την ψήφιση ενός νομοθετήματος, όσο σύγχρονο να είναι, όσο και να επιβάλει, τι αποτελέσματα φέρνει; Φέρνει τη ραθυμία και τη λησμονιά. Στο τέλος θα φτάσουμε να μην έχουμε τις ψηφιακές δημόσιες υπηρεσίες εκείνες, γιατί θα έχουμε δυσκολία εγγραφής στο μητρώο λόγω γραφειοκρατικών κωλυμάτων.

Να αποσυρθεί ζητώ η διάταξη εκείνη, κυρία Υπουργέ, με την οποία έχετε την αρμοδιότητα εγγραφής, την οποία εισηγείστε να ψηφίσουμε. Οι εγγυήσεις συμμόρφωσης καλύπτονται από το άρθρο 10 όπου υπάρχει δικαίωμα εναντίωσης του οποιουδήποτε ενδιαφερόμενου.

Βεβαίως, να μην ξεχάσουμε ότι έχουμε και αλλού στο ίδιο σχέδιο νόμου διατάξεις που δίνουν αρμοδιότητες στους Υπουργούς. «Θα καθορίζονται οι όροι και οι προϋποθέσεις ένταξης στο μητρώο». Ποιο περίγραμμα είναι «των όρων και των προϋποθέσεων»; Μπορεί αυτό να αποτελέσει είτε κακή εφαρμογή του νόμου, αν ξεπεράσουμε τους όρους και τις αναγκαίες προϋποθέσεις, είτε και τη μη εφαρμογή του νόμου, αν βάλουμε τέτοιες προϋποθέσεις που δεν θα μπορούν να ενταχθούν στο μητρώο. Ξέρετε γιατί το λέω; Θα γίνει εργαλείο πολιτικής αυτή η υπουργική απόφαση, ούτως ώστε θα μπορούμε να αποκλείουμε την πρόσβαση από υπηρεσίες οι οποίες ενδεχόμενα θα θεωρείται ότι δεν πρέπει ο πολίτης, ο χρήστης να έχει άμεση πρόσβαση και πληροφόρηση.

Και θέλω να θυμίσω το εξής -μπορεί να είναι παρωχημένο, του παρελθόντος- αλλά το δημόσιο, τουλάχιστον όπως μας παρεδόθη στη δική μου γενιά και στις επόμενες, ο κλειστός δημόσιος τομέας είναι και ένα ιερατείο -ας κατηγορηθώ για αυτό που λέω- πολλές φορές που δεν θέλει την επέμβαση κανενός.

Με το άνοιγμα, λοιπόν, της πληροφορίας, με το άνοιγμα της γνώσης που δίνεται θα έχουμε όλοι το δικαίωμα να το ελέγχουμε. Και αφού θα έχουμε το δικαίωμα να το ελέγχουμε, δεν θα πρέπει να υπάρχει ανάμειξη Υπουργού, ανάμειξη πολιτικής. Θα είναι ανοιχτό για να μπορούμε να μπαίνουμε στους ιστότοπους με τις εφαρμογές τους, για να ξέρουμε τι συμβαίνει, τι ισχύει, πώς ενημερώνεται.

Δεν θέλω να πω περισσότερα. Νομίζω ότι έχω δώσει το περίγραμμα των απόψεών μας, διότι έχω εκφράσει και σχετική αντίρρηση. Δεν απαντήθηκε πειστικά, αλλά δεν έχει σημασία.

Προσθέτουμε και επιμόρφωση υπαλλήλων και ευαισθητοποίηση του κοινού -σωστό- αλλά πού το αναθέτουμε; Στο Εθνικό Κέντρο Δημόσιας Διοίκησης και Αυτοδιοίκησης, να επιμορφώνει. Δεν μας είπε κανείς ποτέ πόσους μπορεί να επιμορφώνει αυτό το κέντρο και ποιοι έχουν ανάγκη επιμόρφωσης. Εγώ θα επιμείνω, το είπα και στην επιτροπή, οι νέοι δημόσιοι υπάλληλοι σήμερα είναι υψηλού επιπέδου, ξέρουν από τεχνολογίες, έχουν σπουδάσει, ξέρουν να φτιάξουν...

**ΙΩΑΝΝΗΣ ΓΚΙΟΛΑΣ:** Πού είναι οι νέοι και πόσο μπορούμε να τους αναπληρώσουμε;

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Θα τους αναπληρώσουμε, αλλά έχουν οι νέοι μας -αν δεν θέλετε να πω οι δημόσιοι υπάλληλοι, να πω οι νέοι μας γενικά- έχουν υψηλό μορφωτικό επίπεδο στις τεχνολογίες.

Θα βάλουμε, λοιπόν, και άλλον έναν ανασχετικό παράγοντα, την επιμόρφωση μέσω του Εθνικού Κέντρου Δημόσιας Διοίκησης και Αυτοδιοίκησης εκείνων που θα διαχειριστούν το θέμα της προσβασιμότητας, και δεν θα κάνουμε τίποτα στο τέλος.

Αυτές είναι οι απόψεις μας επί του πρώτου μέρους.

Βέβαια, ως προς το δεύτερο μέρος, το οποίο αφορά ζητήματα φόρου προστιθέμενης αξίας στον ευρύτερο ευρωπαϊκό χώρο, θα ήθελα να πω τα εξής: Κατ’ αρχάς, δεν υπάρχει αντίρρηση, διότι μιλάμε για απαλλαγή, για μείωση υποχρεώσεων οι οποίες στο κάτω-κάτω δεν είναι αναγκαίες λόγω του μικρού ποσού.

Εκείνο για το οποίο δεν ξέρω είναι αν το όριο των 10.000 ευρώ το οποίο τίθεται, με τις σημερινές συνθήκες και όταν έχουμε μία δραστηριοποίηση σε πέραν οικονομίας του ενός κράτους, το θεωρώ αμελητέο. Ίσως ο συνάδελφος της Νέας Δημοκρατίας έχει δίκιο που λέει για το όριο των 25.000 ευρώ για την απαλλαγή, που είναι ο μέσος ευρωπαϊκός όρος. Δεν έχω άμεση απάντηση σε αυτό, αλλά θα το έθετα σαν προβληματισμό. Βεβαίως, είτε το θέσουμε, είτε δεν το θέσουμε στην παρούσα συζήτηση, εφόσον δεν παρίσταται το Υπουργείο Οικονομικών, κατανοώ η κ. Ξενογιαννακοπούλου δεν μπορεί ούτε να απαντήσει, ούτε να δημιουργήσει μία άλλη λύση για αυτό. Το αναφέρω και μόνον.

Με τις παρατηρήσεις αυτές, κύριε Πρόεδρε, με τις οποίες βεβαίως παραβίασα το «ουκ εν τω πολλώ το ευ», με το οποίο δεσμεύτηκα στην αρχή, γιατί βλέπω ότι εξαντλώ τον χρόνο, η Δημοκρατική Συμπαράταξη θα ψηφίσει επί της αρχής το νομοσχέδιο και θα ψηφίσει τις διατάξεις εκείνες που ενσωματώνουν διατάξεις οδηγίας. Δεν θα δώσει θετική ψήφο, όμως, για τις διατάξεις εκείνες στις οποίες αναφέρθηκα και δημιουργούν πρόσθετη γραφειοκρατία και κίνδυνο ανάσχεσης εφαρμογής του νόμου.

Κύριε Πρόεδρε, ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εμείς ευχαριστούμε.

Το ερώτημα, κύριε Καρρά, είναι τότε πού βρίσκεται το «ευ», αφού το παραβιάσατε!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Το δικαιολόγησα εγώ μόνος.

**ΠΡΟΕΔΡΕΥΩΝ (Δημήτριος Κρεμαστινός):** Ωραία!

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι τέσσερις μαθητές και μαθήτριες και τρεις εκπαιδευτικοί συνοδοί τους από το Ελληνικό Γυμνάσιο - Λύκειο του Ντίσελντορφ.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προχωρούμε με τον εισηγητή της Χρυσής Αυγής, τον κ. Χρήστο Χατζησάββα.

Ορίστε, κύριε Χατζησάββα, έχετε τον λόγο για δεκαπέντε λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Ευχαριστώ πολύ, κύριε Πρόεδρε.

Θέλω να βοηθήσω ως Χρυσή Αυγή λίγο τη συζήτηση, επειδή είδα κάποιους Βουλευτές να αναρωτιούνται πώς θα αναπληρώσουν τους νέους της Ελλάδας.

Αυτοί που κυβερνούν την Ευρωπαϊκή Ένωση έχουν προβλέψει και με ορδές λαθρομεταναστών από Ασία και Αφρική προσπαθούν να αντικαταστήσουν τη νεολαία της Ευρώπης, το εργατικό δυναμικό. Και όπως έλεγε και ένας από τους πατερούληδες του κομμουνισμού -δεν το έλεγε κάποιος εθνικιστής ή φασίστας-, όταν έρχονται αλλοδαποί χαμηλότερου επιπέδου βιοτικού και εργασιακού δια της ωσμώσεως ισοπεδώνουν εργασιακά δικαιώματα και γι’ αυτό και είναι ανεπιθύμητοι.

Έχουμε, λοιπόν, σήμερα μια ακόμα Ευρωπαϊκή Οδηγία που σπεύδετε να εφαρμόσετε. Είναι μια συνέχεια των παρεμβάσεων της Ευρωπαϊκής Ενώσεως με εντολές και οδηγίες επί των πάντων. Ο σκληρός πυρήνας, λοιπόν, της Ευρωπαϊκής Ένωσης, που δεν θέλει έθνη-κράτη, αλλά θέλει άβουλα κρατίδια τα οποία να μπορεί να ελέγχει, έχει απαξιώσει την Ευρωπαϊκή Ένωση και τη χρησιμότητά της.

Η απλή σκέψη των Ευρωπαίων του νότου κυρίως για τα οικονομικά και τα εργασιακά, αλλά και γενικότερα στα θέματα ασφάλειας όλων των υπολοίπων πολιτών της Ευρωπαϊκής Ένωσης απεικονίζεται περίπου στα ερωτήματα: «Και τι ανάγκη έχουμε την Ευρωπαϊκή Ένωση;» «Σε τι μας βοηθάει σαν κράτη και σαν λαούς;».

Στην οικονομία, μας οδήγησε σε χρεοκοπία, μας οδήγησε στα μνημόνια και σε όλους αυτούς τους νόμους που όλοι μαζί πλην Χρυσής Αυγής ψηφίζετε. Κατηγορείτε τους μνημονιακούς όταν είστε αντιπολίτευση, αλλά όταν γίνεστε κυβέρνηση ή συγκυβέρνηση τα ψηφίζετε. Καταστρέψατε τους αγρότες με την ΚΑΠ, τους κτηνοτρόφους το ίδιο. Πήγατε εκατό χρόνια πίσω εργασιακά δικαιώματα. Ξεφτιλίσατε μισθούς, συντάξεις και παροχές. Και φυσικά με τη σκληρή οικονομική και αντικοινωνική πολιτική που εφαρμόζετε στερήσατε πολλές παροχές άμεσα ή έμμεσα και σε άτομα με αναπηρία.

Ο σκληρός πυρήνας, λοιπόν, αυτός της Ευρωπαϊκής Ένωσης δεν προστατεύει ούτε τις αξίες ούτε την ασφάλεια των Ευρωπαίων πολιτών. Αφύλακτα σύνορα, αλλοίωση του πληθυσμού, αγορές ευρωπαϊκές με ενόπλους φρουρούς με άρματα, με τείχη τσιμεντένια για να μην μπορούν οι τζιχαντιστές να μπαίνουν και να σκοτώνουν τους κατά τα άλλα φιλόξενους Ευρωπαίους, αυτή είναι η Ευρωπαϊκή Ένωση που δήθεν ενδιαφέρεται τώρα με τέτοιου είδους οδηγίες για δικαιώματα των ατόμων με αναπηρία.

Άλλωστε, από το 2013 έχει περάσει και έχει γίνει πρόβλεψη στην Ευρωπαϊκή Επιτροπή για τη συγκεκριμένη οδηγία. Τώρα ταίριαξε μάλλον σαν στάχτη στα μάτια των πολιτών για να ταιριάξει με άλλα θέματα. Δεν ξέρω ποια είναι αυτά, πιθανότητα εσείς που ασχοληθήκατε περισσότερο να ξέρετε.

Τη δε Νέα Δημοκρατία την ακούω εδώ και δύο εβδομάδες να καταγγέλλει την Κυβέρνηση και να μιλάει για εκτροπή κοινοβουλευτική και συνταγματική. Κι ενώ δύο εβδομάδες καταγγέλλει εκτροπή συνταγματική και κοινοβουλευτική, δύο εβδομάδες ψηφίζει ό,τι φέρνει η Κυβέρνηση. Ακόμα και το σημερινό το στηρίζετε.

Όταν μιλάτε, όμως, για κοινοβουλευτική και συνταγματική εκτροπή η Νέα Δημοκρατία αλλά και οι άλλοι του απεθνικοποιημένου τόξου, στο μυαλό σας καλό θα ήταν να έρχεται η εικόνα με χειροπέδες στον αρχηγό της Χρυσής Αυγής, στον Νίκο τον Μιχαλολιάκο και στους Βουλευτές που έγιναν χωρίς άρση ασυλίας, που έγιναν με αβάσιμες κατηγορίες ψευδομαρτύρων, με τις προφυλακίσεις τις δεκαοκτάμηνες του Αρχηγού και των Βουλευτών και όλα αυτά τα αίσχη που παρακολουθούσαμε live στα απογευματινά δελτία των ειδήσεων.

Εν προκειμένω, έχουμε να κάνουμε με ένα νομοθέτημα που δήθεν παρέχει διευκολύνσεις σε άτομα με αναπηρία, που καλύπτονταν, όμως, ούτως ή άλλως από την ελληνική νομοθεσία. Όπως λέει και η Εθνική Συνομοσπονδία Ατόμων με Αναπηρία, στην παράγραφο 6 του άρθρου 21 του Συντάγματος ούτως ή άλλως αναφέρεται ότι τα άτομα με αναπηρίες έχουν δικαίωμα να απολαμβάνουν μέτρα που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της χώρας.

Στην παράγραφο 1 και 2 του άρθρου 5α του Συντάγματος αναφέρεται ότι καθένας έχει δικαίωμα στην πληροφόρηση, όπως ο νόμος ορίζει και καθένας έχει δικαίωμα συμμετοχής στην κοινωνία της πληροφορίας. Η διευκόλυνση της πρόσβασης στις πληροφορίες που διακινούνται ηλεκτρονικά, καθώς και της παραγωγής, ανταλλαγής και διάδοσης αποτελεί υποχρέωση του κράτους.

Ως εκ τούτου, κι όπως ορθότατα επεσήμαναν οι εκπρόσωποι των ΑΜΕΑ στο στάδιο της δημόσιας διαβούλευσης, το πεδίο εφαρμογής της οδηγίας και συνακόλουθα και του υπό ψήφιση σχεδίου νόμου είναι πολύ πιο περιορισμένο απ’ όσα υπαγορεύει η εθνική μας νομοθεσία, δεδομένου του ότι εξαιρεί το σύνολο των ιστοτόπων και εφαρμογών για φορητές συσκευές του ευρύτερου δημόσιου και ιδιωτικού τομέα, με τους οποίους συναλλάσσεται καθημερινά ένα μεγάλο μέρος των ατόμων με αναπηρία.

Εξαιρεί τους ιστοτόπους και τις εφαρμογές για φορητές συσκευές σε δημόσιους ραδιοτηλεοπτικούς φορείς που διαδραματίζουν καίριο ρόλο και αυτοί στην ενημέρωση των ατόμων με αναπηρία.

Εξαιρεί, επίσης, ιστότοπους και εφαρμογές μη κυβερνητικών οργανισμών που δεν παρέχουν υπηρεσίες βασικές για το κοινό, δίχως να διευκρινίζει ποιες είναι αυτές. Αν και για εμένα καμμία δεν παρέχει τέτοιες υπηρεσίες.

Και δεν κάνει αναφορά, φυσικά, σε εφαρμογές για φορητές συσκευές που εξυπηρετούν την εσωτερική λειτουργία του φορέα, με ό,τι αυτό συνεπάγεται για τους εργαζόμενους και γι’ αυτούς που είναι υποψήφιοι να προσληφθούν σε θέσεις εργασίας.

Βέβαια, θέματα συμβατότητας εφαρμογών σε όλο το δημόσιο τομέα, σε υπολογιστικά συστήματα και σε βάσεις δεδομένων, είναι θέματα καθημερινών αναφορών που γίνονται, γιατί είτε δεν έχει προβλέψει το κράτος να καλύψει αυτά τα κενά είτε γιατί κάποιοι φορείς από μόνοι τους πήραν την πρωτοβουλία να φτιάξουν κάποιες εφαρμογές οι οποίες φυσικά είναι ασύμβατες με το υπόλοιπο σύστημα.

Εκ των προαναφερθέντων, σαφώς προκύπτει ότι με το παρόν σχέδιο νόμου ενσωματώνεται στην εγχώρια νομοθεσία μία κοινοτική οδηγία με προβλέψεις και διατάξεις ανεπαρκείς και αναποτελεσματικές, οι οποίες σαφέστατα υπολείπονται της ήδη ισχύουσας κείμενης εθνικής νομοθεσίας.

 Όσον αφορά τώρα στην έκταση της εφαρμογής της όσο και στην απουσία σχετικών προβλέψεων για πλήθος κλάδων και τομέων που άπτονται της καθημερινότητας των ΑΜΕΑ, ας σταματήσουμε κάποια στιγμή ως κράτος, κυρία Υπουργέ, να συρόμαστε πίσω από την κάθε είδους ευρωπαϊκή οδηγία, κανονισμό και λοιπές νομοθετικές πρωτοβουλίες, υποβαθμίζοντας για μία ακόμα φορά την εγχώρια νομοθεσία και τον δικαιικό μας πολιτισμό. Φυσικά, υπάρχουν κάποιες διευκολύνσεις που γίνονται έναντι των ατόμων με αναπηρίες, όμως, κυρίως είναι η υιοθέτηση και ενσωμάτωση της οδηγίας ακριβώς όπως σας την έστειλαν.

Το Δεύτερο Μέρος, από τα 14 έως 16, -καταψηφίζουμε εννοείται και το Δεύτερο Μέρος και το Πρώτο- είναι ξεκάθαρα μία εντολή των αγορών για άνοιγμα των αγορών. Στη Βόρεια Ελλάδα πολλά από τα μέσα μαζικής ενημέρωσης, είτε είναι blog, είτε είναι εφημερίδες, είτε είναι ραδιόφωνα, σκέφτονται να μεταφέρουν τις έδρες τους στη Βουλγαρία. Πολλοί από αυτούς, ειδικά επιχειρήσεις που έχουν σχέση με τα έντυπα μέσα μαζικής ενημέρωσης, το έχουν κάνει ήδη. Καταλαβαίνετε ότι η Ευρωπαϊκή Ένωση εξυπηρετεί ακόμα μία φορά εντολές της αγοράς. Διαμορφώνει την οικονομική πολιτική της με τις εντολές των αγορών. Γι’ αυτό και καταψηφίζουμε επί της αρχής.

Κυρίως, όμως, καταψηφίζουμε γιατί δήθεν σας αφορά η πρόσβαση σε δημόσιες ιστοσελίδες και εφαρμογές των ατόμων με αναπηρία, όταν κύριοι της Κυβέρνησης και κυρία Υπουργέ, τα άτομα με αναπηρία με δυσκολία έχουνε φυσική πρόσβαση σε δημόσιες υπηρεσίες.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ πολύ.

Προχωρούμε στον επόμενο εισηγητή του Κομμουνιστικού Κόμματος Ελλάδας, τον κ. Βαρδαλή, για δεκαπέντε λεπτά.

 **ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κύριε Πρόεδρε.

Συζητούμε την ενσωμάτωση οδηγιών του Ευρωπαϊκού Κοινοβουλίου που αφορούν την προσβασιμότητα σε ιστότοπους και εφαρμογές για φορητές συσκευές των οργανισμών του δημόσιου τομέα, έτσι ώστε αυτοί να καταστούν, όπως λέγεται ακόμη και από τον τίτλο του νομοσχεδίου, περισσότερο προσβάσιμοι στους χρήστες και ιδίως στα άτομα με αναπηρίες.

Με βάση τώρα τη συζήτηση που εξελίχθηκε τόσο στην επιτροπή, αλλά και μέχρι τώρα στην Ολομέλεια, το πρώτο που θα μπορούσε κανείς να σημειώσει είναι η υποκρισία τόσο της Ευρωπαϊκής Ένωσης όσο της Κυβέρνησης και των άλλων κομμάτων που συμφωνούν επί της ουσίας με τη συγκεκριμένη οδηγία.

Σας ενδιαφέρει δήθεν η προσβασιμότητα σε ιστότοπους των ατόμων με αναπηρίες, τη στιγμή που έχετε διαλύσει κυριολεκτικά -και οι προηγούμενες κυβερνήσεις και η σημερινή- κάθε κοινωνική πολιτική που τους αφορά. Τι να πρωτοθυμηθεί κανείς; Τις χιλιάδες των αναπήρων και χρονίως πασχόντων που έχουν περάσει από τα «σφαγεία» των Κέντρων Πιστοποίησης Αναπηρίας και έχουν μείνει χωρίς επίδομα;

Ας υποθέσουμε τώρα ότι εκσυγχρονίζεται ο ιστότοπος του ΚΕΠΑ, ότι υπάρχει πλήρη προσβασιμότητα των ατόμων που έχουν αναπηρία. Τα ΚΕΠΑ θα σταματήσουν να παίζουν αυτόν τον ρόλο του σφαγείου; Όχι βέβαια. Αυτή είναι η ουσία του ζητήματος. Και τα άλλα είναι δευτερεύοντα και τριτεύοντα, παρά το ότι είναι αναγκαία και συμφωνούμε σε αυτό.

Δεκάδες χιλιάδες έχασαν τις συντάξεις αναπηρίας, καθώς πριν μία δεκαετία οι συνταξιούχοι αναπηρίας αριθμούσαν περίπου το 14% του συνόλου των συνταξιούχων. Σήμερα έχουν μείνει μόνο το 6%. Ιδιαίτερα στους εργαζόμενους του ιδιωτικού τομέα, όταν πέφτουν θύματα εργατικού ατυχήματος ή όταν εμφανίζεται κάποια σοβαρή ασθένεια, το πρώτο διάστημα μπορεί να δοθεί κάποια προσωρινή αναπηρική σύνταξη. Ωστόσο, στην πορεία με μια μικρή μετατροπή του ποσοστού αναπηρίας, σταματούν να την παίρνουν. Αυτή είναι η πραγματικότητα.

Οι δαπάνες για την πρόνοια στα χρόνια της καπιταλιστικής οικονομικής κρίσης μειώθηκαν κατά 50%. Τον Αύγουστο του 2016 για παράδειγμα το ΔΣ του ΙΚΑ, λίγους μήνες πριν αλλάξει ο νόμος και δημιουργηθεί ο ΕΦΚΑ, μείωσε τον προϋπολογισμό για τις συντάξεις αναπηρίας κατά 25%. Σήμερα στη χώρα μας, σύμφωνα με τα στοιχεία της Συντονιστικής Επιτροπής Αναπήρων, υπάρχουν πάνω 500.000 ανάπηροι και επίδομα παίρνουν μόνον οι 185.000 περίπου. Αυτά είναι τα αποτελέσματα της πολιτικής σας και ο κατάλογος βέβαια είναι μακρύς. Δεν τελειώνει εδώ.

Για παράδειγμα λόγω της υποχρηματοδότησης -που αναφέρθηκα προηγούμενα- η εικόνα των ιδρυμάτων είναι τελείως απαράδεκτη. Σε όλα τα ιδρύματα έχουν να γίνουν προσλήψεις μόνιμου προσωπικού από το 1995. Οι ελλείψεις -που φυσιολογικά έχουν δημιουργηθεί όλα αυτά τα χρόνια- καλύπτονται εν μέρει με ελάχιστους συμβασιούχους, οι οποίοι, μέχρι να εκπαιδευτούν, φεύγουν κιόλας. Κάθονται ένα χρόνο και άντε με μια παράταση για έναν ακόμα χρόνο και μετά απολύονται και έρχονται άλλοι. Επίσης, στα ιδρύματα υπάρχουν τεράστιες ελλείψεις, ακόμα και στα αναλώσιμα, είδη υγιεινής κ.λπ..

Θα αναρωτηθεί κάποιος: Δεν πρέπει τα άτομα με αναπηρία να έχουν ισότιμη πρόσβαση στους ιστότοπους; Νομίζω δεν υπάρχει δεύτερη απάντηση. Βεβαίως πρέπει, ούτε συζήτηση! Εμείς δεν διαφωνούμε σε αυτό. Εσείς, όμως, ασχολείστε με δευτερεύοντα και τριτεύοντα ζητήματα και στα ουσιαστικά -αυτά που ανέφερα προηγούμενα- που επηρεάζουν τη ζωή των αναπήρων και χρονίως πασχόντων, παίρνετε όλα εκείνα τα μέτρα που κάνουν τη ζωή τους αβίωτη. Γι’ αυτό λέμε ότι η στάση σας είναι υποκριτική.

 Μέσα στο πλαίσιο της εμπορευματοποίησης, της ιδιωτικοποίησης της υγείας δεν μπορεί να υπάρξουν λύσεις σε όφελος των αναπήρων. Η διέξοδος κατά τη γνώμη μας για τους ανάπηρους είναι στην οργάνωσή τους, στον αγώνα τους, με αιτήματα και στόχους πάλης στη βάση των σημερινών τους αναγκών, των σύγχρονων αναγκών.

Το δεύτερο που θέλουμε να σημειώσουμε είναι το εξής: Με τη συγκεκριμένη κύρωση της οδηγίας συμπληρώνεται η πολιτική της Ευρωπαϊκής Ένωσης στο πεδίο της ηλεκτρονικής προσβασιμότητας, με στόχο να θεσπιστούν κοινοί κανόνες σε όλα τα κράτη μέλη της Ευρωπαϊκής Ένωσης -σε αυτό, νομίζω, δεν διαφωνούμε- να περιοριστεί η αβεβαιότητα για τους σχεδιαστές ιστότοπων και εφαρμογών για φορητές συσκευές και να ενισχυθεί η διαλειτουργικότητα.

Με άλλα λόγια, τι θέλει να πετύχει η Ευρωπαϊκή Ένωση μέσω αυτής της οδηγίας; Κάνει αυτό που κάνει στο σύνολο της οικονομίας, δηλαδή σε όλους τους κλάδους της οικονομίας. Προσπαθεί να ενοποιήσει την αγορά σχεδιασμού ιστότοπων, να βάλει τέτοιους όρους, προϋποθέσεις και κανόνες προσβασιμότητας, ώστε να διευκολυνθεί ο λεγόμενος υγιής ανταγωνισμός, να περιοριστεί ο κατακερματισμός της εσωτερικής ευρωπαϊκής αγοράς και μέσα σε μια ενιαία αγορά να κυριαρχήσουν ευκολότερα οι μεγάλοι όμιλοι, γιατί αυτοί μπορούν να ανταποκριθούν σε όλες αυτές οι προϋποθέσεις που μπαίνουν με την οδηγία και συζητούμε σήμερα την ενσωμάτωσή της με το συγκεκριμένο νομοσχέδιο.

Η προτεινόμενη ρύθμιση μέσα από αυτήν την οδηγία έχει, όμως, και έναν άλλο στόχο. Δείτε λίγο το άρθρο 4. Διαβάζω: «Οι οργανισμοί του δημοσίου οφείλουν να σχεδιάζουν, να αναπτύσσουν και να λειτουργούν με ίδια μέσα» -προσέξετε- «ή μέσω τρίτων» -υπό την εποπτεία τους βεβαίως- «ιστότοπους, εφαρμογές για φορητές συσκευές στο πλαίσιο της διασφάλισης της ηλεκτρονικής προσβασιμότητας.».

Εντάσσεται και αυτό το ζήτημα στον εκσυγχρονισμό του δημοσίου με στόχο να συμβάλει γενικότερα στην οικονομική ανάπτυξη, δηλαδή στην ανάπτυξη των κερδών των επιχειρηματικών ομίλων, διότι έτσι είναι σχεδιασμένη η οικονομία. Λειτουργεί με βάση το κέρδος, είναι καπιταλιστική. Να έχει τη δυνατότητα το δημόσιο να βάζει το κανονιστικό πλαίσιο, να τηρεί Μητρώο Δημόσιων Ιστότοπων και Εφαρμογών, να διασφαλίζει την εύκολη και γρήγορη προσβασιμότητα των επιχειρήσεων σε κάθε πληροφορία. Όλο αυτό θα γίνεται με την εποπτεία του δημοσίου. Αυτός είναι άλλωστε και ο ρόλος του αστικού κράτους, δηλαδή να διασφαλίσει ίσους όρους στη δράση των επιχειρηματικών ομίλων, να βοηθά στη δράση τους με σκοπό το κέρδος.

Επιδιωκόμενος στόχος, κατά τη γνώμη μας, είναι ξεκάθαρος και δεν είναι άλλος από το να ενισχυθεί το δικαίωμα της ελεύθερης κυκλοφορίας και διανομής στην επικράτεια της Ευρωπαϊκής Ένωσης. Το δικαίωμα της ελεύθερης εγκατάστασης των επιχειρήσεων που δραστηριοποιούνται στον συγκεκριμένο κλάδο να δημιουργήσει ένα ομοιογενές πλαίσιο για τον κλάδο σχεδιασμού και ανάπτυξης ιστότοπων και εφαρμογών για φορητές συσκευές.

Μέσα σε μια τέτοια ενιαία αγορά το δημόσιο θα προστρέχει σε ομίλους για να του σχεδιάσουν τους ιστότοπους και τις άλλες εφαρμογές που έχει ανάγκη και ξέρουμε όλοι ποιοι μπορούν να συμμετέχουν σε τέτοιους διαγωνισμούς και ποιοι θα παίρνουν τις αντίστοιχες δουλειές.

Αυτούς τους στόχους δεν τους κρύβετε και οι ίδιοι. Απεναντίας, στην αιτιολογική έκθεση στο τέλος της τέταρτης και στην αρχή της πέμπτης σελίδας νομίζω ότι είστε αποκαλυπτικοί. Να διαβάσω μόνο ένα σημείο: «Ο καθορισμός των τεχνικών προδιαγραφών για την ανάπτυξη ιστοσελίδων και εφαρμογών για φορητές συσκευές» -προσέξτε- «είναι αναγκαίος για τη συνοχή της οικείας εσωτερικής αγοράς». Αυτό ενδιαφέρει την Ευρωπαϊκή Ένωση.

Συμπερασματικά, τι σας ενδιαφέρει; Ενιαία αγορά, καθορισμός των προδιαγραφών, γρήγορη προσβασιμότητα των επιχειρήσεων στην πληροφορία και όλα αυτά τα ντύνετε με τη δυνατότητα πρόσβασης του πολίτη στις υπηρεσίες πληροφόρησης που προσφέρουν.

Άλλωστε, νομίζω το ανέφερε και ο εισηγητής της Νέας Δημοκρατίας, το ψηφιακό θεματολόγιο της Ευρωπαϊκής Ένωσης αποτελεί έναν από τους επτά πυλώνες της στρατηγικής «Ευρώπη 2020» για την ανάπτυξη της οικονομίας της Ευρωπαϊκής Ένωσης. Και η συγκεκριμένη οδηγία είναι ενταγμένη ακριβώς σε αυτόν τον στόχο, για να ευνοηθεί η καινοτομία, η οικονομική ανάπτυξη με την αξιοποίηση νέων πεδίων για τοποθέτηση υπερσυσσωρευμένων κεφαλαίων που δεν μπορούν να αξιοποιηθούν.

Όλοι σας υποστηρίζετε ότι το διαδίκτυο είναι η απόλυτη ελευθερία στην ενημέρωση και την οικονομία, ότι σπάει τα δεσμά που εγκλωβίζουν τους εργαζόμενους -εσείς λέτε τους πολίτες- επιτρέποντας την αδιαμεσολάβητη ενημέρωση και πληροφόρηση από τη μία και την οικονομική επιτυχία του καινοτόμου από την άλλη.

Η αλήθεια, όμως, είναι διαφορετική. Καθώς οι δυνατότητες και εφαρμογές του διαδικτύου είναι περισσότερο από εμφανείς και σημαντικές πράγματι, είναι, λοιπόν, σε αυτές τις συνθήκες τεράστιο ζήτημα ποιος ελέγχει το διαδίκτυο. Και όλοι σας γνωρίζετε την πραγματικότητα, ασχέτως αν ορισμένοι κλείνετε τα μάτια σε αυτή.

Η αναζήτηση πληροφοριών, για παράδειγμα, σήμερα γίνεται από δύο ή τρεις μηχανές αναζήτησης που συγκεντρώνουν πάνω από το 95% των σχετικών υπηρεσιών. Το οπτικοακουστικό υλικό βρίσκεται και αυτό με τη σειρά του αποθηκευμένο σε δύο-τρία μεγάλα site. Πρακτικά ο ίδιος σχεδιασμός ισχύει για όλες τις διαδικτυακές υπηρεσίες. Μιλάμε για έναν χώρο όπου η παραγωγή, η φύλαξη, η μεταφορά κάθε είδους πληροφορίας, οτιδήποτε και αν αυτή η πληροφορία συμβολίζει, είναι εξαιρετικά ελεγχόμενη από το μεγάλο κεφάλαιο, τους μεγάλους μονοπωλιακούς ομίλους, τα ιμπεριαλιστικά κράτη.

Στον καπιταλισμό το διαδίκτυο εξελίσσεται με άξονα τη μεγιστοποίηση της κερδοφορίας των επιχειρηματικών ομίλων, τον ασφυκτικό έλεγχο από τα μονοπώλια και τα κρατικά και ιμπεριαλιστικά κέντρα, την αξιοποίησή του ως εργαλείο συλλογής πληροφοριών από κάθε είδους μυστικές υπηρεσίες.

Οι εφαρμογές του στην οικονομία πνίγονται από το μοναδικό κίνητρο που μπορεί να γνωρίσει αυτός ο τρόπος οργάνωσης της οικονομίας, δηλαδή η καπιταλιστική παραγωγή, και πνίγεται από το κίνητρο του κέρδους. Έτσι οι σημερινές εφαρμογές του διαδικτύου στην εκπαίδευση, στην υγεία, για παράδειγμα, τον πολιτισμό, γίνονται με γνώμονα τη θωράκιση της κερδοφορίας των μονοπωλιακών ομίλων.

Η αξιοποίηση του διαδικτύου προς όφελος των κοινωνικών αναγκών προϋποθέτει, κατά τη γνώμη του ΚΚΕ, έναν ριζικά διαφορετικό τρόπο ανάπτυξης, όπου τα βασικά μέσα παραγωγής θα αποτελούν κοινωνική και κρατική ιδιοκτησία και θα στηρίζεται στον εργατικό έλεγχο και τη μερική εργατική συμμετοχή.

Μόνο έτσι μπορεί να διασφαλιστεί η φθηνότερη, ευκολότερη, ταχύτερη, ασφαλής και καθολική πρόσβαση και επικοινωνία, στην πληροφόρηση, στη νέα γνώση, στην ενημέρωση αλλά και την ψυχαγωγία μέσω του διαδικτύου. Μόνο έτσι μπορούν να βρουν και τα ψηφιακά όνειρα δικαίωση.

Στο Δεύτερο Μέρος του νομοσχεδίου με την ενσωμάτωση του άρθρου 1 της οδηγίας 2455 γίνονται τροποποιήσεις στον Κώδικα Φόρου Προστιθέμενης Αξίας. Έτσι και αλλιώς πρόκειται, κατά τη γνώμη μας, για έναν αντιλαϊκό φόρο που είναι και ο μεγαλύτερος φόρος, το μεγαλύτερο έσοδο του προϋπολογισμού και εξανεμίζει τα εισοδήματα εκατομμυρίων λαϊκών νοικοκυριών.

Γενικά η φορολογική πολιτική όλων των κυβερνήσεων μέσω των κρατικών επιδοτήσεων και κάθε είδους ενισχύσεων βοηθά στη μεταβίβαση ακόμη μεγαλύτερου μέρους του κοινωνικού πλούτου από τους εργαζόμενους στο κεφάλαιο, να παίρνει από τους εργαζόμενους και να δίνει στους επιχειρηματικούς ομίλους.

Το συγκεκριμένο άρθρο της οδηγίας προσπαθεί να ρυθμίσει ποιος και με ποιον τρόπο και πού θα πληρώνει. Η επίκληση της πάταξης της φοροδιαφυγής και της διαφθοράς, κατά τη γνώμη μας, κι εδώ είναι υποκριτική, γιατί πέραν όλων των άλλων, κυρίως με την ελεύθερη κίνηση κεφαλαίων, είναι αυταπάτη να ισχυρίζεται κανείς κάτι τέτοιο, δηλαδή ότι θα πατάξει τη φοροδιαφυγή.

Για όλους τους παραπάνω λόγους εμείς θα καταψηφίσουμε το νομοσχέδιο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ κι εγώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρωθυπουργός και Υπουργός Εξωτερικών και οι Υπουργοί Εθνικής Άμυνας και Οικονομικών κατέθεσαν στις 6-2-2019 σχέδιο νόμου: «Κύρωση του Πρωτοκόλλου στη Συνθήκη του Βορείου Ατλαντικού για την Προσχώρηση της Δημοκρατίας της Βόρειας Μακεδονίας».

Παραπέμπεται στην αρμόδια Διαρκή Επιτροπή.

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τρεις μαθητές και μαθήτριες και δύο εκπαιδευτικοί συνοδοί τους από το Ιδιωτικό Λύκειο «Εκπαιδευτήρια Λαμπίρη».

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο κ. Κατσίκης από τους Ανεξάρτητους Έλληνες.

Κύριε συνάδελφε, έχετε τον λόγο για δεκαπέντε λεπτά.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, το προς ψήφιση σχέδιο νόμου του Υπουργείου Διοικητικής Ανασυγκρότησης προωθεί την εναρμόνιση των κανόνων και τεχνικών προδιαγραφών του συνόλου των κρατών-μελών της Ευρωπαϊκής Ένωσης αναφορικά με το καθεστώς λειτουργίας των οργανισμών του δημοσίου τομέα και δη την παροχή ψηφιακών, διαδικτυακών υπηρεσιών που προσφέρονται προς τους πολίτες.

Η αναγκαιότητα για μια εναρμονισμένη κατά το δυνατόν νομοθεσία προήλθε από τη διαπίστωση πως η Ευρώπη εμφανίζει μεγάλες αποκλίσεις και διαφορές από κράτος σε κράτος σε ό,τι αφορά τα ισχύοντα τεχνικά πρότυπα που τηρούνται στον τομέα των τεχνολογιών πληροφορικής και επικοινωνιών.

Σε κάθε περίπτωση, η ενσωμάτωση της ευρωπαϊκής οδηγίας 2016/2102 είναι αναγκαία, προκειμένου η χώρα μας να εκπληρώσει τις υποχρεώσεις της μέσω της εφαρμογής της κοινοτικής νομοθεσίας στο εσωτερικό της δίκαιο και να αποφύγει το ενδεχόμενο παράβασης λόγω μη συμπερίληψης των κοινοτικών διατάξεων.

Σκοπός των διατάξεων του παρόντος είναι να εξασφαλιστεί το δικαίωμα συμμετοχής στις λειτουργίες του κυβερνοχώρου και να διευκολυνθεί η ένταξη στη νέα ψηφιακή εποχή μεγάλης μερίδας πολιτών που βρίσκονται σε μειονεκτική θέση και κινδυνεύουν, θα έλεγα, να αποκλειστούν κοινωνικά, λόγω ηλικίας, λόγω οικονομικών πόρων, λόγω αναπηρίας, αλλά και λόγω περιορισμένων γνώσεων, λόγω δηλαδή προβλημάτων που σχετίζονται με τον ονομαζόμενο ψηφιακό αναλφαβητισμό.

Στόχος είναι η απρόσκοπτη και χαμηλού κόστους μαζική πρόσβαση σε κάθε είδους ηλεκτρονική πληροφόρηση και υπηρεσία των δομών του δημοσίου τομέα, προκειμένου να ξεπεραστούν οι δυσκολίες που σχετίζονται με κοινωνικές και οικονομικές διαφορές, αλλά ακόμη και αυτές που σχετίζονται με τη γεωγραφική απόσταση. Σύμφωνα εξάλλου και με τη γνωμοδότηση της Ευρωπαϊκής, Οικονομικής και Κοινωνικής Επιτροπής του 2013, η ψηφιακή ένταξη πρέπει να αποτελεί δικαίωμα όλων των πολιτών, ανεξάρτητα από την κοινωνική τους θέση. Επιπλέον, σύμφωνα με το άρθρο 5α του Συντάγματος, καθένας έχει δικαίωμα συμμετοχής στην κοινωνία της πληροφορίας.

Η διευκόλυνση, λοιπόν, της πρόσβασης στις πληροφορίες που διακινούνται ηλεκτρονικά, καθώς και της παραγωγής, ανταλλαγής και διάδοσής τους, αποτελεί υποχρέωση του κράτους, τηρουμένων πάντα των προβλεπομένων εγγυήσεων.

Μέσω των δεκαεπτά άρθρων του υπό ψήφιση σχεδίου νόμου του Υπουργείου Διοικητικής Ανασυγκρότησης διασφαλίζεται ισότιμη πρόσβαση στις διοικητικές υπηρεσίες του κράτους κατά τρόπο που επιτυγχάνεται η ποιοτική εξυπηρέτηση των πολιτών, με όρους ισότητας και ελεύθερης πρόσβασης στη διαδικτυακή πληροφόρηση.

Εδραιώνεται η κοινωνική δικαιοσύνη και διευρύνεται το φάσμα των ψηφιακών υπηρεσιών, με αποτέλεσμα οι οργανισμοί του δημοσίου τομέα να αποκτήσουν μεγαλύτερη εγκυρότητα, αξιοπιστία, αλλά και κοινωνική ευαισθησία. Η πολιτεία μέσα από την παροχή ψηφιοποιημένων υπηρεσιών, αναλαμβάνει την υποχρέωση να καταστήσει συμβατούς τους ιστότοπους πληροφόρησης προς το ευρύ κοινό, ενώ παράλληλα επιδεικνύει ιδιαίτερη μέριμνα στα άτομα με αναπηρία, ώστε να μπορούν μέσω του διαδικτύου να απολαμβάνουν πλήρως των δικαιωμάτων τους και να αντλούν όσο το δυνατόν περισσότερα οφέλη.

Σε κάθε περίπτωση οφείλουμε όλοι μας να συνδράμουμε προς τη βελτίωση της καθημερινότητας των ατόμων με αναπηρία, τη διασφάλιση της συμμετοχής τους σε όλους τους τομείς της κοινωνικής ζωής και τον περιορισμό των δυσκολιών που αντιμετωπίζουν, ειδικά στον τομέα των συναλλαγών τους με το δημόσιο.

Ιδιαίτερη σημασία δίδεται, ώστε να καταστούν οι ιστότοποι φιλικοί και εύχρηστοι προς τους συναλλασσόμενους πολίτες κατά τρόπο που πιστοποιείται μέσα από την εύκολη προσβασιμότητα στις διοικητικές υπηρεσίες η σαφήνεια πληροφόρησης, αλλά και η δυνατότητα υποβολής παρατηρήσεων για ελλείψεις ή παραλείψεις.

Το σύνολο των δημοσίων οργανισμών και των ιστοτόπων τους που δεσμεύονται μέσα από το παρόν σχέδιο νόμου να εφαρμόσουν τα κριτήρια πληροφόρησης και διαδικτυακής διάδρασης του κοινού, σύμφωνα με τα πρότυπα της ευρωπαϊκής οδηγίας 2016/2102, εντάσσεται στο Μητρώο Δημόσιων Ιστοτόπων και Εφαρμογών.

Η Εθνική Συνομοσπονδία Ατόμων με Αναπηρία ως κοινωνικός εταίρος της πολιτείας σε ζητήματα καταπολέμησης των διακρίσεων εις βάρος των ατόμων με αναπηρίες και προστασίας των συνταγματικών και διεθνών δικαιωμάτων τους, αναλαμβάνει ενεργό ρόλο ως προς τον έλεγχο και την έκφραση γνώμης αναφορικά με την τήρηση των απαιτούμενων προδιαγραφών λειτουργίας των ιστοτόπων.

Παράλληλα, το Υπουργείο Ψηφιακής Πολιτικής, Τηλεπικοινωνιών και Ενημέρωσης επιφορτίζεται με την υποχρέωση υποβολής έκθεσης στον Πρόεδρο της Βουλής, κατά το πρώτο δίμηνο κάθε έτους, αναφορικά με τα αποτελέσματα συμμόρφωσης των οργανισμών του δημοσίου τομέα, αξιολογώντας δηλαδή κατά πόσον πληρούν τα απαιτούμενα κριτήρια λειτουργίας.

Με τις διατάξεις του παρόντος σχεδίου νόμου επιχειρείται επίσης να κλείσει το ψηφιακό χάσμα δεξιοτήτων, που επηρεάζει τόσο την κοινωνική όσο και την οικονομική ευημερία. Δημιουργούνται οι προϋποθέσεις βελτίωσης της ποιότητας ζωής και στήριξης της κοινωνικής ένταξης των πολιτών στην ψηφιακή εποχή.

Δίδονται, επίσης, δυνατότητες απόκτησης δεξιοτήτων μέσω υπηρεσιών εκπαίδευσης και επιμόρφωσης και μάλιστα για το σύνολο των υπαλλήλων του δημοσίου τομέα των άμεσα εμπλεκομένων στελεχών με την ψηφιοποιημένη πλέον εξυπηρέτηση του πολίτη.

Με αυτήν την αποστολή επιφορτίζεται το Εθνικό Κέντρο Δημόσιας Διοίκησης και Αυτοδιοίκησης, αναλαμβάνοντας την υποχρέωση διενέργειας προγραμμάτων κατάρτισης και επιμόρφωσης του προσωπικού των οργανισμών του δημοσίου τομέα.

Καταληκτικά και πέραν της συμβατικής υποχρέωσης που απορρέει από την ιδιότητά μας ως κράτους-μέλους, το παρόν σχέδιο νόμου περικλείει μια σειρά απαραίτητων βελτιώσεων αναβάθμισης του πλαισίου λειτουργίας των δημοσίων υπηρεσιών, ενώ οι αλλαγές που θεσπίζονται είναι σε απόλυτη αρμονία με τις απαιτήσεις των καιρών.

Για όλους τους παραπάνω λόγους, κύριε Πρόεδρε, οι Ανεξάρτητοι Έλληνες υπερψηφίζουμε το περιεχόμενο του παρόντος σχεδίου νόμου.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Ο κ. Σαρίδης, ο ειδικός αγορητής της Ένωσης Κεντρώων, έχει τον λόγο για δεκαπέντε λεπτά.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, με δεδομένη από τη μια πλευρά τη θετική στάση που τηρούν σήμερα σχεδόν όλες οι Κοινοβουλευτικές Ομάδες απέναντι στην ενσωμάτωση της ευρωπαϊκής οδηγίας 2102 στο Ελληνικό Δίκαιο και λαμβάνοντας υπ’ όψιν από την άλλη πλευρά το γεγονός πως η χώρα μας έχει πολύ δρόμο ακόμα να καλύψει στην προσπάθειά της για να ανταποκριθεί αποτελεσματικά στη συνταγματική επιταγή για ισονομία και ισοπολιτεία, θεώρησα χρησιμότερο το να επιμείνω κατά την εισήγησή μου κυρίως σε εκείνα τα σημεία που αναδεικνύουν το πνεύμα και όχι το γράμμα του υπό συζήτηση νομοσχεδίου.

Μου φαίνεται πολύ σωστή αυτή η επιλογή, γιατί πολύ απλά, ενώ αυτά που νομοθετούμε σήμερα είναι εξαιρετικά σημαντικά, εν τούτοις δεν μπορούμε να εμποδίσουμε κανέναν να τα χαρακτηρίσει σταγόνα στον ωκεανό. Είναι σωστά, αλλά είναι λίγα. Είναι καλά, αλλά δεν είναι αρκετά. Είναι στη σωστή κατεύθυνση, αλλά δεν φθάνουν. Επειδή, συνεπώς, θα χρειαστεί να νομοθετήσουμε ξανά και ξανά για ζητήματα, που αφορούν την ισοπολιτεία και την ισονομία, όπως τις βιώνουν οι ΑΜΕΑ συμπολίτες μας, πιστεύω πως αξίζει να σταθούμε για λίγο και να εξετάσουμε τον τρόπο με τον οποίο οφείλουμε να το κάνουμε αυτό, γιατί πράγματι εκείνο που μας ενδιαφέρει είναι το να πετύχουμε χειροπιαστά αποτελέσματα το συντομότερο δυνατό.

Κυρίες και κύριοι συνάδελφοι, η πρώτη μου διαπίστωση είναι η εξής: Όταν νομοθετούμε για τους συμπολίτες μας με αναπηρία, δεν πρέπει να νιώθουμε πως δήθεν κάνουμε χάρη σε κάποιον από αυτούς. Είμαστε υποχρεωμένοι απέναντί τους να διασφαλίσουμε τα δικαιώματά τους, όχι επειδή είναι ΑΜΕΑ, αλλά επειδή είναι Έλληνες πολίτες σαν και εμάς.

Πουθενά δεν προβλέπεται διαχωρισμός ανάμεσα σε ΑΜΕΑ και μη ΑΜΕΑ πολίτες. Όλοι οι πολίτες είναι ίσοι απέναντι στον νόμο, όλοι οι πολίτες έχουν τα ίδια δικαιώματα, ανεξαρτήτως του εάν είναι ΑΜΕΑ ή όχι.

Κατά τη γνώμη μου, αυτό είναι το βασικότερο σημείο στο οποίο θα πρέπει να επιμείνουμε, ότι οι συμπολίτες μας ΑΜΕΑ το μόνο που ζητούν από την οργανωμένη ελληνική πολιτεία είναι να αντιμετωπίζονται ως ισότιμοι πολίτες και περιμένουν από εμάς, τους νομοθέτες, να βρούμε εμείς τους τρόπους για να το εξασφαλίσουμε αυτό.

Εάν, λοιπόν, το ζητούμενο είναι η προσβασιμότητα, τότε θα πρέπει να μας απασχολεί σε όλες τις πτυχές της καθημερινότητας των ΑΜΕΑ και όχι να αρκούμαστε μόνο στο να υποσχόμαστε πως κάποια στιγμή στο μέλλον και υπό προϋποθέσεις οι ιστοσελίδες και οι διαδικτυακές εφαρμογές των οργανισμών του δημοσίου τομέα θα ικανοποιούν την αρχή της προσβασιμότητας, όπως μάλιστα αυτή αναλύεται στις επιμέρους αρχές της αντιληπτικότητας, της χρηστικότητας και της κατανοησιμότητας, αλλά και της στιβαρότητας του προσβάσιμου περιεχομένου.

Κυρίες και κύριοι συνάδελφοι, υπάρχουν συμπολίτες μας ΑΜΕΑ, που αυτή τη στιγμή που μιλάμε, που αυτή τη στιγμή που νομοθετούμε για αυτούς, συνεχίζουν να νιώθουν φυλακισμένοι μέσα στα ίδια τους τα σπίτια, να αισθάνονται εγκλωβισμένοι εξαιτίας λάθος επιλογών, εξαιτίας λάθος αποφάσεων.

Όταν, λοιπόν, ακούν για προσβασιμότητα στο διαδίκτυο και μάλιστα περιορισμένη, ενώ δεν μπορούν να βγουν να πάνε στο περίπτερο ή φοβούνται μήπως και χρειαστεί να επισκεφτούν για κάποιον άλλο λόγο μία δημόσια υπηρεσία, καταλαβαίνετε πως δεν υπάρχει περιθώριο για πανηγυρισμούς, δηλαδή για να πανηγυρίσουν αυτοί ή να πιστέψουν πως επιτέλους ξεκινήσαμε να τους αντιμετωπίζουμε με τον σεβασμό που τους αξίζει.

Ισχυρίζεται η Κυβέρνηση πως νομοθετούμε για το καλό των ΑΜΕΑ και μάλιστα πως το κάνουμε αυτό έχοντας λάβει υπ’ όψιν μας όλα τους τα σχόλια. Δυστυχώς, δεν είναι αυτά τα μηνύματα που εγώ λαμβάνω. Αυτό που κάνουμε σήμερα είναι πολύ λίγο και καθόλου αρκετό. Αυτό που κάνουμε σήμερα θα μπορούσαμε να το χαρακτηρίζαμε συμβολικό.

Γι’ αυτόν τον λόγο, θέλοντας κι εμείς να στείλουμε ένα μήνυμα προς συμπολίτες μας ΑΜΕΑ πως αποτελούν πρώτη προτεραιότητα και πως η ελληνική Βουλή ξέρει πως πρέπει να νομοθετήσει σωστά για να τους εξασφαλίσει τα δικαιώματά τους, θα υπερψηφίσουμε σαν Ένωση Κεντρώων τη σημερινή ενσωμάτωση, τονίζοντας πως το μόνο το οποίο χρειάζεται, το μόνο που λείπει για να φτιάξουν κάποια στιγμή τα πράγματα προς το καλύτερο, είναι η περίφημη πολιτική βούληση.

Σήμερα η αλήθεια των ΑΜΕΑ επιβάλλει την ομοφωνία στην Αίθουσα. Κακώς δεν υπάρχει. Την επιβάλλει. Ας είναι, λοιπόν, μια καλή αρχή για να καταλάβουμε επιτέλους –με αφορμή τα δικαιώματα των ΑΜΕΑ- πως οι συνεργασίες, οι συναινέσεις, η συνεννόηση αποτελούν καλούς συμβούλους για το μέλλον της χώρας μας.

Υπερψηφίζουμε, λοιπόν, τη συγκεκριμένη κύρωση επί της αρχής. Επί των άρθρων θα τοποθετηθούμε κατά την ψηφοφορία.

Ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Η κ. Άννα - Μισέλ Ασημακοπούλου, Βουλευτής της Νέας Δημοκρατίας, έχει τον λόγο για επτά λεπτά.

**ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ακόμη και σε ένα απλό πράγμα, δηλαδή στην ενσωμάτωση δύο οδηγιών, βλέπουμε τα σήματα-κατατεθέντα της δικής σας διακυβέρνησης, δηλαδή τον ευτελισμό, την ανικανότητα και την ιδεοληψία και πάλι σε όλο της το μεγαλείο.

Έχουμε, λοιπόν, μία απλή ενσωμάτωση οδηγιών για θέματα στα οποία επί της αρχής, προφανώς, συμφωνούμε. Δεν νομίζω ότι χρειάζεται, ιδίως για την 2016/2012, μια οδηγία δηλαδή η οποία αφορά στην προσβασιμότητα των ατόμων με ειδικές ανάγκες σε ιστότοπους, αλλά και εφαρμογές για φορητές συσκευές στον δημόσιο τομέα, να συζητήσουμε αν αυτό είναι καλό ή κακό ή αν αυτό πρέπει ή δεν πρέπει να γίνει. Προφανώς, πρέπει να γίνει.

Άρα επί της αρχής θα έπρεπε και είμαστε όλοι θετικοί επ’ αυτού και γιατί είναι ένα μέτρο αναγκαίο για την άμβλυνση του ψηφιακού αποκλεισμού, αλλά και γιατί είμαστε όλοι προφανώς υπέρ της στήριξης των ατόμων με αναπηρία.

Έρχεστε, όμως, εσείς εδώ και πάλι παρατηρούμε τον ευτελισμό της κοινοβουλευτικής διαδικασίας. Και οι δύο αυτές οδηγίες ενσωματώνονται στην ελληνική νομοθεσία με καθυστέρηση η μία –όπως είπε ο εισηγητής μας, ο κ Θεοχάρης, είμαστε εικοστοί πρώτοι στην Ευρωπαϊκή Ένωση στην ενσωμάτωση- και η άλλη εκπρόθεσμα. Δεν δίνετε το βήμα στους φορείς τους οποίους θα έπρεπε να ακούσουμε. Και γιατί να μην τους ακούσουμε και να διαβάζουμε μόνο την επιστολή τους;

Έρχεστε με περίσσια ανικανότητα, χωρίς σχεδιασμό, χωρίς λεπτομέρειες, χωρίς να έχετε προβλέψει τι θα γίνει σε ένα βάθος χρόνου, χωρίς ουσιαστική κοστολόγηση της ενσωμάτωσης και με τη γνωστή σας ιδεοληψία, περιοριστικά, μη εφαρμόζοντας την οδηγία αυτή ούτε στα εσωτερικά δίκτυα, δηλαδή στους υπαλλήλους, που είναι άτομα με ειδικές ανάγκες, ούτε και στον ευρύτερο δημόσιο τομέα, ωσάν να μη χρησιμοποιούν τα άτομα με ειδικές ανάγκες τις υπηρεσίες που χρησιμοποιούν όλοι οι πολίτες, οπότε να μην μας ενδιαφέρει εάν θα έχουν πρόσβαση, όταν αυτό αφορά στην ύδρευση ή στο ρεύμα.

Και, βεβαίως, αυτό είναι συνδυασμός ιδεοληψίας και ανικανότητας με πλήρη διαχειριστική ανεπάρκεια, την οποία μπορεί κανείς πλέον να προβλέψει εκ προοιμίου. Έχουμε τη γνωστή σύγχυση. Έχουμε δύο Υπουργεία που ασχολούνται με ένα απλό θέμα.

Το ένα Υπουργείο θα φτιάξει ένα μητρώο και ποιος ξέρει πόσο καιρό θα πάρει αυτό για να γίνει, αν κρίνουμε από άλλα μητρώα που έχουν φτιαχτεί -αυτό είναι το δικό σας Υπουργείο, κυρία Υπουργέ- και το άλλο, το «Υπουργείο Ψηφιακής Ανεπάρκειας», θα έχει την εποπτεία και τον έλεγχο και σε τρία χρόνια από τώρα θα μας κάνει μια αναφορά προόδου και κάθε χρόνο θα έρχεται εδώ στη Βουλή να μας λέει τι έχει συμβεί στο συγκεκριμένο ζήτημα.

Δεν θα μπω σε άλλες λεπτομέρειες, διότι έχουν καλυφθεί αρτιότατα από τον εισηγητή μας, τον κ. Θεοχάρη, ούτε θα σταθώ εδώ, στον χρόνο που μου αναλογεί, για να υπερθεματίσω για τα οφέλη που προσφέρει η λεγόμενη τέταρτη βιομηχανική επανάσταση, για τις ευκαιρίες που προσφέρει, για τις προκλήσεις που προσφέρει, για την αναγκαιότητα του ψηφιακού μετασχηματισμού της χώρας, ούτε για την αυτονόητη υποχρέωση που έχει η Πολιτεία να αξιοποιήσει τις νέες τεχνολογίες προς όφελος των ατόμων με ειδικές ανάγκες, πολλώ δε μάλλον να εξασφαλίσει και να διασφαλίσει την αρτιότητα της προσβασιμότητας τους σε υπηρεσίες που για μας είναι πλέον μέρος της καθημερινότητάς μας, χρησιμοποιώντας το κινητό μας για να μπούμε σε διάφορες υπηρεσίες. Δεν υπάρχει λόγος κανείς να συζητά, να παραβιάζει ανοιχτές θύρες ως προς αυτά.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Όμως, στέκομαι στο γεγονός ότι και στον ψηφιακό μετασχηματισμό της χώρας, σε αυτό το μεγάλο εθνικό στοίχημα επιβίωσης, και πάλι το Υπουργείο Ψηφιακής Πολιτικής έχει αντιμετωπίσει κάτι, το οποίο θα έπρεπε να είναι υπερκομματικό, πολιτικά μη αμφισβητήσιμο και συναινετικό, με ιδεοληψία, με ανικανότητα και με ευτελισμό, μη αξιοποιώντας επαρκώς ευρωπαϊκούς πόρους.

Αν διαβάσει κανείς την πρώτη έκθεση προόδου, που έχει υποβάλει το ίδιο το Υπουργείο -για να μη διαπληκτιζόμαστε για την πηγή των στοιχείων και της αποτίμησης, την αποτίμηση την έχει κάνει το ίδιο το Υπουργείο-, δεν έχουν ενταχθεί έργα στο ΕΣΠΑ και χρησιμοποιούνται πόροι από το Πρόγραμμα Δημοσίων Επενδύσεων για την υλοποίηση έργων.

Τα λεγόμενα εμβληματικά έργα, τα οποία περιλαμβάνονται στο Πρόγραμμα Δημοσίων Επενδύσεων, υλοποιούνται με καθυστερήσεις, υλοποιούνται μέσω καταγγελιών, ακόμα και από κομματικά όργανα του ΣΥΡΙΖΑ, όπως στην περίπτωση της ευφυούς γεωργίας, φωτογραφικών διαγωνισμών, έχουν γίνει διαχειριστικό μπαλάκι του πινγκ πονγκ μεταξύ της ΕΔΕΤ και του αρμόδιου Υπουργείου.

Και μόλις χθες για ένα απλό αλλά εξαιρετικά κρίσιμο έργο για τον ψηφιακό μετασχηματισμό του δημοσίου, την ψηφιακή υπογραφή, μετά από τρία χρόνια καθυστέρησης και διαδοχικές παρατάσεις επί παρατάσεων, ένας απλός διαγωνισμός από το Πρόγραμμα Δημοσίων Επενδύσεων, το Ελεγκτικό Συνέδριο έρχεται να βγάλει μια απόφαση που σημαίνει -με την καλύτερη ερμηνεία!- επιπρόσθετη καθυστέρηση στην υλοποίηση αυτού του πολύ σημαντικού έργου για το ελληνικό δημόσιο, το οποίο θα έχει και πολύ σημαντικά οικονομικά οφέλη, αλλά και οφέλη για τους πολίτες.

Οπότε τι συζητάμε τώρα εδώ σήμερα; Ούτε αυτό το απλό πράγμα δεν μπορεί να κάνει το Υπουργείο, γιατί δεν θέλει, δεν ξέρει και δεν μπορεί!

Κυρίες και κύριοι, για τη Νέα Δημοκρατία και δη για τον Πρόεδρό της και τον αυριανό Πρωθυπουργό, τον Κυριάκο Μητσοτάκη, ο ψηφιακός μετασχηματισμός δεν αποτελεί ένα σύνθημα, αποτελεί έναν στόχο, ο οποίος στόχος θα επιτευχθεί μέσα από μια κυβερνητική δομή Υπουργείου, η οποία θα έχει ως αιχμή του δόρατος τον ίδιο τον Πρωθυπουργό και θα δίνει αναφορά απ’ ευθείας σε αυτόν, γιατί ο ψηφιακός μετασχηματισμός είναι ένα στοίχημα εθνικής επιβίωσης και δεν μπορούμε να καθυστερούμε άλλο λόγω της ιδεοληψίας, της ανικανότητας και του ευτελισμού σας.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει τώρα η κυρία Υπουργός για δεκαοχτώ λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ πολύ, κυρία Πρόεδρε.

Κυρίες και κύριοι Βουλευτές, θέλω κατ’ αρχάς να εκφράσω την ικανοποίησή μου και να σας ευχαριστήσω και για τις τοποθετήσεις σας, αλλά και για την ευρύτερη συναίνεση και πρόθεση στήριξης στην ψηφοφορία του σχεδίου νόμου, που αφορά την ισότιμη πρόσβαση των ευάλωτων ομάδων και των ατόμων με αναπηρία στους ιστοτόπους και τις εφαρμογές του δημοσίου. Πιστεύω ότι αυτό είναι ένα σημαντικό μήνυμα που στέλνει η Βουλή των Ελλήνων όσον αφορά αυτές τις ομάδες του πληθυσμού και την ανάγκη στήριξής τους.

Θα αναφερθώ πιο αναλυτικά, βέβαια, στις παρατηρήσεις που έγιναν από τους εισηγητές και τους αγορητές.

Κατ’ αρχάς, είναι σαφές -και νομίζω ότι εκεί όλοι συμφωνούμε, καθένας ενδεχομένως από τη δική του πολιτική και ιδεολογική σκοπιά- ότι ο ψηφιακός μετασχηματισμός της οικονομίας και της κοινωνίας είναι μία από τις μεγαλύτερες προκλήσεις, αλλά και βαθύτερα πολιτισμικές αλλαγές που ζει η ανθρωπότητα.

Και γι’ αυτόν τον λόγο έχουμε μπροστά μας ευκαιρίες, αλλά έχουμε και κινδύνους που οφείλουμε να αντιμετωπίσουμε. Και αυτό δεν περιορίζεται, φυσικά, μόνο σε εθνικό επίπεδο, αλλά και σε ευρωπαϊκό και διεθνές επίπεδο, είτε αυτό αφορά την κατοχύρωση των δικαιωμάτων, των προσωπικών δεδομένων, των ελευθεριών, της ίδιας της δημοκρατικής λειτουργίας, της αποφυγής εξαρτήσεων από μεγάλα πολυεθνικά ιδιωτικά συμφέροντα -την ανάγκη, λοιπόν, ρυθμίσεων σε διεθνές και ευρωπαϊκό επίπεδο- είτε βέβαια και τους κινδύνους που υπάρχουν για νέες ανισότητες, κοινωνικές και ενδοπεριφερειακές στο εσωτερικό της Ένωσης, καθώς και νέους ψηφιακούς αποκλεισμούς.

Έγιναν αναφορές σε όλα αυτά τα θέματα και είναι και σημαντική μια ευρύτερη συζήτηση. Σε αυτήν την προσπάθεια εντάσσεται και η οδηγία και το σχέδιο νόμου, που συζητούμε σήμερα.

Συζήτηση στην επιτροπή είχα δεσμευθεί να ενημερώσω το Σώμα για μια σειρά προσπάθειες που γίνονται όσον αφορά τα ανοιχτά δεδομένα καθώς εκφράστηκε αμφισβήτηση ως προς τις επιδόσεις της χώρας μας. Πέραν της όποιας εποικοδομητικής ή αντιπολιτευτικής κριτικής, οφείλουμε να αναγνωρίζουμε φυσικά τις αδυναμίες και πού πρέπει να επιταχύνουμε, αλλά και τα θετικά αποτελέσματα.

Γι’ αυτό καταθέτω, όπως είχα δεσμευθεί, στο Σώμα τον πίνακα του 2018, από την Ευρωπαϊκή Επιτροπή, ο οποίος δείχνει ότι σε επίπεδο Ευρωπαϊκής Ένωσης, όσον αφορά τα ανοιχτά δεδομένα, είμαστε όγδοοι στο σύνολο των χωρών και μάλιστα με πολύ καλές επιδόσεις, καθώς εντασσόμαστε, όπως λέει ρητά στη σελίδα 2 -θα το δείτε- στους fast trackers, δηλαδή σε αυτούς που προχωρούν γρήγορα.

(Στο σημείο αυτό η Υπουργός κ. Μαριλίζα Ξενογιαννακοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά το ζήτημα των ευάλωτων ομάδων και της πρόσβασής τους, το φαινόμενο της αναπηρίας όπως, ο ίδιος ο Παγκόσμιος Οργανισμός Υγείας αναφέρει, είναι ένα φαινόμενο που εξελίσσεται, καθώς έχει αφ’ ενός τα προσωπικά χαρακτηριστικά, του ατόμου με αναπηρία και αφ’ ετέρου το φυσικό και ψηφιακό περιβάλλον, μέσα στο οποίο ζει και κινείται.

Συνεπώς ο ψηφιακός μετασχηματισμός της κοινωνίας έρχεται και διευρύνει και τις ανάγκες στήριξης των ευάλωτων ομάδων και των ατόμων με αναπηρία, για να αντεπεξέλθουν. Για αυτόν τον λόγο, εξάλλου, αναγνωρίζεται πλέον και ευρωπαϊκά, αλλά και σε διεθνές επίπεδο ως θεμελιώδες ανθρώπινο δικαίωμα η πρόσβαση των ατόμων με αναπηρία και στις ψηφιακές δομές και λειτουργίες.

Ενσωματώνουμε σήμερα στην εθνική έννομη τάξη μία οδηγία η οποία είναι θετική σε αυτήν την κατεύθυνση.

Σε αυτό το σημείο θα ήθελα να αναφερθώ στον εισηγητή του ΚΙΝΑΛ, τον κ. Καρρά, ο οποίος μίλησε για την έκθεση της Επιστημονικής Επιτροπής της Βουλής. Η έκθεση δεν προβάλει καμμία παρατήρηση επί του σχεδίου νόμου. Η αναφορά που κάνετε αποτελεί πάγια παρατήρηση για κάθε ενσωμάτωση οδηγίας.

Από την πλευρά μας επειδή δώσαμε μεγάλη σημασία στην ενσωμάτωση αυτής της οδηγίας, δεν επιλέξαμε την περιοριστική ενσωμάτωση, όπως έκαναν άλλες χώρες -παραδείγματος χάριν το Βέλγιο- αλλά μία ανεπτυγμένη διαδικασία ενσωμάτωσης, ώστε να συμπεριλάβουμε επιπλέον ασφαλιστικές δικλείδες και εγγυήσεις, στις οποίες θα αναφερθώ.

Όσον αφορά τον τίτλο της οδηγίας, όπως ανέφερα και στην επιτροπή ότι είναι θέμα μετάφρασης από την Ευρωπαϊκή Ένωση, που δεν μπορούμε εμείς να τροποποιήσουμε.

Όσον αφορά τη διαβούλευση, νομίζω ότι έγινε κοινά αποδεκτό ότι έχουμε κάνει μια ευρύτατη δημόσια διαβούλευση και ότι έχουμε την πλήρη στήριξη της Εθνικής Συνομοσπονδίας Ατόμων με Αναπηρία.

Κύριε Θεοχάρη, είπατε ότι ισχυριζόμαστε ότι την έχουμε. Φαντάζομαι ότι ένα υπόμνημα που κατατέθηκε στη Βουλή δεν είναι ισχυρισμός. Δεν θα το καταθέσω, γιατί το έκανε ήδη ο εισηγητής της Πλειοψηφίας, ο κ. Μπαλλής, αλλά νομίζω ότι είναι μία διαπίστωση που αποδεικνύει ότι έχουμε μία πολύ καλή συνεργασία και ότι λάβαμε υπ’ όψιν όλες τις παρατηρήσεις. Επιπλέον καθίσταται βασικός παράγοντας της υλοποίησης αυτού του σχεδίου νόμου. Αυτό είναι κάτι που νομίζω ότι το χαιρετίζουμε όλοι διακομματικά.

Είναι αλήθεια, λοιπόν, ότι με αυτό το σχέδιο νόμου ερχόμαστε όχι απλώς να θεσπίσουμε τη δυνατότητα πρόσβασης, αλλά να βάλουμε και μία σειρά από παραμέτρους για την καλύτερη εφαρμογή του.

Θα ήθελα στο σημείο αυτό να σταθώ ιδιαίτερα στον λόγο, για τον οποίο θεσπίζουμε αυτό το μητρώο, γιατί έγιναν πολλές παρατηρήσεις. Ακούσαμε κριτική από δύο διαφορετικές πλευρές. Ο μεν κ. Θεοχάρης είπε ότι αμφιβάλλει αν θα λειτουργήσει γρήγορα και αποτελεσματικά και ο κ. Καρράς ότι είναι αντίθετος στη θέσπιση του μητρώου.

Γιατί θεσπίζουμε το μητρώο; Δεν είναι αλήθεια ότι υπάρχει πρόβλημα ενημέρωσης ή πρόσβασης των πολιτών στους ιστοτόπους του δημοσίου. Αυτοί ούτως ή άλλως αυτήν τη στιγμή λειτουργούν. Δεν πρόκειται, λοιπόν, το μητρώο να εμποδίσει τη λειτουργία τους. Το μητρώο είναι η ασφαλιστική δικλείδα που θα πιστοποιεί, τους ιστότοπους και τις εφαρμογές του δημοσίου όσον αφορά την προσβασιμότητα των ατόμων με αναπηρία και την σωστή εφαρμογή αυτής της οδηγίας. Γι’ αυτό έχουμε και τη σύμφωνη γνώμη των ατόμων με αναπηρία, δηλαδή της ΕΣΑΜΕΑ, του κοινωνικού φορέα των ατόμων με αναπηρία, προκειμένου να είμαστε σίγουροι ότι έχουν ληφθεί υπόψιν και υπάρχει πιστή εφαρμογή αυτής της οδηγίας.

Ο κ. Θεοχάρης και η κ. Ασημακοπούλου αμφισβήτησαν εάν έχουμε ετοιμότητα, δηλαδή μας είπαν με δυο λόγια ότι «φέρνετε την οδηγία γιατί είσαστε υποχρεωμένοι, δεν ξέρουμε και εάν την πολυπιστεύετε, αλλά να δούμε και πότε θα την εφαρμόσετε». Όπως είχα δεσμευτεί στην επιτροπή -και σήμερα θα ήθελα να είμαι συνεπής απέναντί σας- θα σας παρουσιάσω τις έξι δεσμεύσεις του σχεδίου δράσης που έχουμε ήδη προετοιμάσει ως Υπουργείο, και το οποίο φυσικά με το που θα έχουμε, όπως ελπίζω, την ψήφιση σήμερα του σχεδίου νόμου, θα μπορούμε και επίσημα πλέον να παρουσιάσουμε.

Τα έξι σημεία του σχεδίου δράσης για την εφαρμογή του νόμου έχουν ως εξής:

Πρώτον, δημιουργία εφαρμογής για την υλοποίηση εντός μηνός -για να μας κάνετε κοινοβουλευτικό έλεγχο- από τη δημοσίευση του νόμου στην Εφημερίδα της Κυβερνήσεως του Μητρώου Δημοσίων Ιστοτόπων Εφαρμογών, στο οποίο θα ενταχθούν οι φορείς των οποίων οι ιστότοποι και οι εφαρμογές για κινητές συσκευές συμμορφώνονται με τις επιταγές του νόμου μαζί με όλα τα σχετικά στοιχεία. Δεν παραπέμπεται, λοιπόν, στις καλένδες. Είμαστε έτοιμοι αμέσως σε έναν μήνα να το θέσουμε σε εφαρμογή.

Δεύτερον, την έκδοση των απαραίτητων εγκυκλίων οδηγιών προς τους φορείς του δημοσίου, όσον αφορά και την εφαρμογή της οδηγίας και την ένταξη στο μητρώο.

Τρίτον, συνεργασία μεταξύ των συναρμοδίων Υπουργείων Διοικητικής Ανασυγκρότησης και Ψηφιακής Πολιτικής για την προώθηση και εφαρμογή των κανόνων της ηλεκτρονικής προσβασιμότητας με μια σειρά από ειδικές δράσεις για τις οποίες, αν θα έχουμε την ευκαιρία και αν η επιτροπή σας ενδιαφέρεται -είστε και εδώ, κύριε Πρόεδρε της επιτροπής-, ευχαρίστως μετά από έναν μήνα να κάνουμε μία συζήτηση ενημέρωσης γύρω από αυτά τα θέματα.

Τέταρτον, όπως προβλέπει το σχέδιο νόμου, δράσεις ειδικών επιμορφωτικών προγραμμάτων μέσω του ΕΚΔΔΑ.

Σε αυτό, κύριε Καρρά, θα ήθελα να σταθώ. Θα περίμενα να το χαιρετίσετε και όχι να θεωρείτε ότι είναι γραφειοκρατικό βάρος. Διότι όπως γνωρίζετε το Εθνικό Κέντρο Δημόσιας Διοίκησης και Αυτοδιοίκησης έχει δύο σημαντικούς θεσμούς που λειτουργούν στο πλαίσιό του, την Εθνική Σχολή Δημόσιας Διοίκησης, που αποτελεί μια από τις σημαντικές κατακτήσεις για την αναβάθμιση και στελέχωση της δημόσιας διοίκησης, και το Ινστιτούτο Επιμόρφωσης. Αυτή είναι δουλειά του. Το Ινστιτούτο Επιμόρφωσης κάνει πολλά προγράμματα.

Ευχαρίστως να σας ενημερώσουμε για το πλήθος των προγραμμάτων του ευρύτερα στη δημόσια διοίκηση. Μάλλον, πρέπει να χαιρετίσετε ότι για ζητήματα τα οποία όλοι σας θέλετε να εφαρμοστούν, εμείς λέμε ότι θα υπάρξουν και ειδικά προγράμματα πάλι σε συνεργασία με την ΕΣΑΜΕΑ, τα οποία θα έχουν πολλαπλή στόχευση και προσανατολισμό. Αφ’ ενός, ώστε να μπορέσουν οι υπηρεσίες της δημόσιας διοίκησης να ανταποκριθούν στις νέες ανάγκες που θέτει αυτή η οδηγία και η λειτουργία του μητρώου, καθώς θα πρέπει σε κάθε φορέα και σε κάθε Υπουργείο να υπάρχουν και οι αντίστοιχοι δημόσιοι λειτουργοί, οι οποίοι να ανταποκρίνονται στην εφαρμογή αυτής της οδηγίας.

Καταλαβαίνετε ότι οι ιστότοποι είναι πολλαπλάσιοι των φορέων. Μπορεί ένα Υπουργείο να έχει πολλούς ιστοτόπους, δεν έχει έναν. Αυτό είναι ένα σχόλιο και για τον κ. Θεοχάρη. Ξέρετε ότι ένας φορέας μπορεί να έχει πολλές ιστοσελίδες, ανάλογα με τα θέματα. Για το κόστος αναφέρθηκα και στην Επιτροπή, είναι και θέμα τεχνολογικής ωρίμανσης.

Αφ’ ετέρου, έχουμε και στελέχη της δημόσιας διοίκησης που είναι τα ίδια άτομα με αναπηρία, και γι’ αυτούς επιδιώκουμε προγράμματα επιμόρφωσης πότε να ανταποκρίνονται όσον αφορά στις αρμοδιότητές τους.

Το πέμπτο σημείο του σχεδίου δράσης που θα ανακοινώσουμε είναι η συνεργασία του Υπουργείου μας με το κοινωνικό πολύκεντρο της ΑΔΕΔΥ για την ενημέρωση των συνδικαλιστικών φορέων όσον αφορά στην εφαρμογή αυτού του σχεδίου νόμου, καθώς και με την ΕΕΤΑΑ, για τη συμμόρφωση των ιστοτόπων και εφαρμογών των δήμων και των περιφερειών.

Το έκτο σημείο είναι η συνεχής συνεργασία των φορέων του δημοσίου τομέα και τα ζητήματα που και εσείς κρίνετε απαραίτητα, δηλαδή σε σχέση με τα παράπονα και τις καταγγελίες. Υπάρχει η διαδικασία που αναφέρεται στο σχέδιο νόμου, με ευθύνη παρακολούθησης του Υπουργείου Διοικητικής Ανασυγκρότησης, που έχει την εποπτεία, εφαρμόζονται επιπλέον οι πάγιες διατάξεις της δημόσιας διοίκησης, καθώς και ο ρόλος που προβλέπεται στον Συνήγορο του Πολίτη ένας θεσμός που από τον ίδιο τον ΟΗΕ αναγνωρίζεται η ευθύνη όσον αφορά στα δικαιώμάτα των ατόμων με αναπηρία .

Έρχομαι στην παρατήρηση του κ. Θεοχάρη και της κ. Ασημακοπούλου όσον αφορά στις κλειστές ομάδες. Θέλω να είμαι σαφής. Η οδηγία ορίζει ότι εξαιρούνται εξωδικτυακά και ενδοδικτυακά μόνο οι κλειστές ομάδες ατόμων, αλλά σε καμμία περίπτωση αυτό δεν αφορά το δημόσιο. Δηλαδή, το εσωτερικό δίκτυο ενός δημόσιου οργανισμού δεν θεωρείται κλειστό. Θα έχουν, δηλαδή, με αυτήν την οδηγία πρόσβαση και όσον αφορά τα εσωτερικά δίκτυα του δημοσίου. Δεν υπάρχει μια τέτοια ερμηνεία του σχεδίου νόμου.

Θεωρώ, λοιπόν -και όπως είπα και στην αρχή, χαίρομαι ιδιαίτερα διότι υπάρχει μία ευρύτερη συναίνεση και είμαστε στη διάθεσή σας σε όλη την προσπάθεια εφαρμογής αυτής της οδηγίας και του σχεδίου νόμου που την ενσωματώνει- ότι πρέπει να έχουμε τη συνεργασία και την ενημέρωση της επιτροπής της Βουλής.

Θα μου επιτρέψετε να κάνω ένα σχόλιο, κυρίες και κύριοι Βουλευτές, με αφορμή αυτό το σχέδιο νόμου. Επειδή ειπώθηκε άλλη μία φορά -και είναι αλήθεια αυτό- η ανάγκη στελέχωσης με άξια και ικανά στελέχη της δημόσιας διοίκησης, καθώς και το θέμα των αδυναμιών που έχει η δημόσια διοίκηση μετά από δέκα χρόνια κρίσης και μνημονίων. Είχαμε παρελθόν την προηγούμενη εβδομάδα- την ευκαιρία να μιλήσουμε για την ανάγκη στοχευμένων και προγραμματισμένων προσλήψεων στο δημόσιο και ανανέωσης του δημοσίου. Διότι όπως καταλαβαίνετε, ο ψηφιακός μετασχηματισμός του δημοσίου είναι κάτι που πάει χέρι με χέρι και με τη στελέχωση του με νέους επιστήμονες, με νέα στελέχη, και διοικητικούς νέους υπαλλήλους που να έχουν μία άλλη εξοικείωση γύρω από όλα αυτά τα ζητήματα, όταν σήμερα ο μέσος όρος του δημοσίου, λόγω της αδυναμίας προσλήψεων κατά τη διάρκεια της κρίσης, έχει ξεπεράσει τα πενήντα έτη.

Θα ήθελα, όμως, εδώ να κάνω μία αναφορά και να ενημερώσω το Σώμα. Ακούσαμε χθες τον Αρχηγό της Αξιωματικής Αντιπολίτευσης, τον κ. Μητσοτάκη, σε μία συνάντηση που είχε με την Ένωση Νοσηλευτών, να λέει ότι η Κυβέρνηση αυτή κατά κάποιον τρόπο σπαταλάει τα χρήματα του προϋπολογισμού προκειμένου να προσλαμβάνει στην καθαριότητα -αναφερόμενος στην 3Κ για την καθαριότητα των δήμων- και όχι εκεί που χρειάζεται όπως σε νοσηλευτές.

Θέλω, λοιπόν, να διευκρινίσω κάποια θέματα. Πρώτα απ’ όλα, οι προσλήψεις της 3Κ για την καθαριότητα είναι βάσει ανταποδοτικών τελών των δήμων και δεν επιβαρύνει τον κρατικό προϋπολογισμό. Ενημερώνω, λοιπόν, και τον Αρχηγό της Αξιωματικής Αντιπολίτευσης, για να είμαστε σαφείς. Από την άλλη πλευρά, φαντάζομαι ότι δεν υπάρχει κάποιος, οποιοδήποτε κόμμα σε αυτή την Αίθουσα, που υποτιμά τον ρόλο των εργαζομένων στην καθαριότητα στους δήμους για την υγιεινή και την ποιότητα ζωής των πολιτών και των πόλεων.

Δεύτερον, να ενημερώσω, επίσης, το Σώμα ότι οι προσλήψεις που εγκρίθηκαν τους τελευταίους μήνες του 2018 όσον αφορά τους νοσηλευτές και το λοιπό προσωπικό των δημοσίων νοσοκομείων του Εθνικού Συστήματος Υγείας για το έτος 2018 είναι χίλιες τετρακόσιες. Αυτά είναι τα ακριβή στοιχεία που σας δίνω με βάση αυτά που έχουμε υπογράψει και έχουμε εγκρίνει. Να είμαστε σαφείς, ώστε να υπάρχει σαφής εικόνα. Και, βέβαια για το 2019, σύμφωνα με τη δέσμευση του Πρωθυπουργού, στις εννέα χιλιάδες θέσεις, σύμφωνα με τον κανόνα των προσλήψεων ένα προς ένα, η υγεία θα αποτελεί βασική προτεραιότητα.

Δεν μπορώ παρά να κάνω και ένα σχόλιο, κλείνοντας. Δεν μπορεί αφ’ ενός να υπάρχει αυτή η κριτική, η οποία, όπως ανέφερα, είναι αβάσιμη με τα στοιχεία που σας δίνω, και αφετέρου να ακούμε τον ίδιο τον Αρχηγό της Αντιπολίτευσης να προτείνει την επιστροφή στον κανόνα ένα προς πέντε, που θα σήμαινε από τις εννιά χιλιάδες θέσεις του 2019 μόλις σε χίλιες οκτακόσιες θέσεις, οι οποίες με το ζόρι θα κάλυπταν τις ανάγκες των παραγωγικών σχολών της Αστυνομίας, του Στρατού και τις πάγιες λειτουργικές ανάγκες. Συνεπώς, δεν θα έδιναν τη δυνατότητα για προσλήψεις στην υγεία.

Δυστυχώς, νομίζω ότι είτε λέγονται αυτά απλώς για αντιπολίτευση είτε κρύβεται από πίσω η λογική της ιδιωτικοποίησης υπηρεσιών της ευρύτερης δημόσιας λειτουργίας, όπως είναι η καθαριότητα στους δήμους.

Εμείς, λοιπόν, προχωράμε. Προχωράμε με βάση το σχέδιο μας και θέλω άλλη μία φορά να ευχαριστήσω θερμά για την δημιουργική συζήτηση και την ευρύτερη συναίνεση που διαμορφώνεται για το σχέδιο νόμου.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς, κυρία Υπουργέ.

Θα πρέπει να μου πείτε με τι σειρά θέλετε να μιλήσουν οι Κοινοβουλευτικοί Εκπρόσωποι. Με τη σειρά των κομμάτων; Βιάζεται κάποιος;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όπως θέλετε εσείς, κυρία Πρόεδρε ή με τη σειρά των κομμάτων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Μαντά, είστε έτοιμος;

**ΧΡΗΣΤΟΣ ΜΑΝΤΑΣ:** Κυρία Πρόεδρε, εγώ μιλάω πάντα τελευταίος.

**ΓΙΑΝΝΗΣ ΚΟΥΤΣΟΥΚΟΣ** Κυρία Πρόεδρε, με την αντίστροφη σειρά των κομμάτων.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Επομένως, είναι ο κ. Μεγαλομύστακας, η κ. Τσαρουχά, ο κ. Παφίλης, ο κ. Ηλιόπουλος, ο κ. Κουτσούκος και ο κ. Τζαβάρας.

Ορίστε, κύριε Τζαβάρα. Δεν θέλουν οι άλλοι. Έχετε τον λόγο για δώδεκα λεπτά.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Ευχαριστώ, κυρία Πρόεδρε.

Κυρία Υπουργέ, στην αμέσως προηγούμενη συμμετοχή μου ως Κοινοβουλευτικού Εκπροσώπου στην κοινοβουλευτική διαδικασία συζητούσαμε ένα νομοσχέδιο που η επεξεργασία οφείλετο στη πρωτοβουλία του Υπουργείου σας. Και τότε, λοιπόν, θυμάμαι ότι σας έκανα κάποιες παρατηρήσεις που είχαν χαρακτήρα γλωσσικής αρτιότητας και εσείς νομίσατε -και το είπατε- ότι αυτό αποτελούσε από μέρους μου ένδειξη του ότι δεν είχα διαβάσει, δεν είχα μελετήσει το νομοσχέδιο.

Προσέξτε, όμως, να σας πω κάτι. Αν κάποιος Βουλευτής φθάνει στο σημείο να κάνει γλωσσικές παρατηρήσεις για τη νομοτεχνική αρτιότητα ενός σχεδίου νόμου, σημαίνει ότι έχει εξαντλήσει τόσο πολύ τη μελέτη, ώστε οι άστοχες γλωσσικές εκφράσεις να δημιουργούν πρόβλημα στην κατανόηση του νομοθετικού κειμένου.

Και τώρα, λοιπόν, έρχομαι εδώ για να ασχοληθώ με τον τίτλο αυτού του νομοσχεδίου που φέρνετε και βεβαίως θα μου πείτε ενδεχομένως σε λίγο: «Διαβάσατε τον τίτλο, απλώς». Δεν είναι έτσι όμως. Και εγώ πιστεύω ότι είστε καλόπιστοι και θα αντιληφθείτε ποιο είναι το νόημα αυτών που θα σας πω.

Λέτε λοιπόν: «Ενσωμάτωση οδηγίας που αφορά την προσβασιμότητα των ιστοτόπων και των εφαρμογών για τις φορητές συσκευές των φορέων του δημοσίου τομέα». Εάν πράγματι επεξεργαστείτε με τη γραμματική και το συντακτικό αυτή τη φράση, αυτή τη σειρά δηλαδή των λέξεων, το νόημα που βγαίνει είναι ότι αυτές οι ρυθμίσεις που φέρνετε σήμερα, που είναι πολύ σημαντικές, που όλοι τις αποδεχόμαστε, που πραγματικά λέμε ότι επιτέλους μπορεί να καθυστέρησε αυτή η ενσωμάτωση, αλλά γίνεται, μία ρύθμιση που αφορά την αυτονόητη υποχρέωση που έχει το κράτος και η πολιτεία απέναντι στη διασφάλιση της συμμετοχής των προσώπων με αναπηρία στην κοινωνία της πληροφορίας, ναι προσυπογράφουμε. Όμως, το νόημα είναι το εξής: Έχετε νομοθετήσει για τις φορητές συσκευές των φορέων και για την προσβασιμότητα των ιστοτόπων στις φορητές συσκευές. Όταν μιλάτε, λοιπόν, γι’ αυτό, υπάρχει μία μικρή διαφορά. Είναι η διαφορά που μαθαίναμε στο γυμνάσιο μεταξύ «γενικής αντικειμενικής» και «γενικής υποκειμενικής». Αυτά, θα μου πείτε, είναι πολύ επουσιώδη ζητήματα.

Ε, όχι, κυρία Υπουργέ. Ο κόσμος στον οποίο ζούμε και τον οποίο ως αντιπρόσωποι του λαού είμαστε υποχρεωμένοι να τον αλλάζουμε καθημερινά μέσα από τους νόμους που ψηφίζουμε στη Βουλή, από εμάς περιμένει πρώτα απ’ όλα να τον κατανοήσουμε. Και η κατανόηση του κόσμου είναι τόση και τέτοια, όση και όποια είναι η σχέση που έχουμε με τη γλώσσα. Ένας πολύ μεγάλος σοφός, μεγάλος φιλόσοφος του 20ου αιώνα, ο Λούντβιχ Βιτγκενστάιν έλεγε ότι όλα κυοφορούνται μέσα στη γλώσσα. Και κάποιος άλλος μεγάλος γλωσσολόγος δικός μας εδώ, ο Χατζηδάκης, έλεγε: «Τα όρια της γλώσσας μου, τα όρια του νου μου, τα όρια του κόσμου μου». Με ασύντακτα, λοιπόν, κείμενα που παραβιάζουν στοιχειώδεις δομές της ελληνικής γλώσσας δεν μπορεί να προκύψει, ούτε μπορεί πράγματι να λειτουργήσει ο νόμος με τις διατάξεις του, με τις ρυθμίσεις του, με την αποτελεσματικότητά του.

Θα μου επιτρέψετε, επίσης, να σας πω ότι παρόλο που ενδεχομένως κάποιος να σας το επεσήμανε –γιατί άκουσα ότι κάνατε μία αναφορά στην ομιλία σας, δεν ξέρω εάν το είπε ο κ. Καρράς, ενδεχομένως να απουσίαζα από την Αίθουσα-, εσείς επιμένετε να νομίζετε ότι όλο αυτό είναι θέμα μετάφρασης. Ε, όχι, δεν είναι θέμα μετάφρασης. Και θα σας πω γιατί δεν είναι θέμα μετάφρασης. Διότι δυστυχώς το γεγονός ότι ζούμε και λειτουργούμε μέσα στον ενιαίο χώρο της ελευθερίας και της δικαιοσύνης που έχει ιδρυθεί από την Ευρωπαϊκή Ένωση, μας δίνει τη δυνατότητα πράγματι να υιοθετούμε κείμενα που το πρωτότυπό τους έχει συνταχθεί εις την αγγλική ή εις τη γαλλική και αυτά τα κείμενα θα πρέπει να τα μεταφράσουμε, όπως πολύ σωστά επισημάνατε. Όμως, μετάφραση δεν σημαίνει η κατά λέξη με βάση το λεξικό απόδοση του νοήματος από τη γαλλική εις την αγγλική ενός συγκεκριμένου γλωσσικού τύπου, αλλά σημαίνει η απόδοση στα ελληνικά ισοδυνάμου νοήματος, ισαξίου νοήματος μιας συγκεκριμένης φράσης που προέρχεται από την αγγλική ή από τη γαλλική. Δηλαδή, δεν μιλάμε για αντιστοιχία, μιλάμε για νοηματική απόδοση.

Εφόσον, λοιπόν, το νόημα αυτής της φράσης δεν μπορεί να αποδώσει το πρωτότυπο νόημα που είχε η συγκεκριμένη οδηγία, όταν σκοπός της ήταν να διασφαλίσει στα εδαφικά όρια της Ευρωπαϊκής Ένωσης για όλα τα άτομα και ειδικά για τα άτομα που έχουν αναπηρία το δικαίωμα της ανεμπόδιστης, της χωρίς διακρίσεις συμμετοχής στην κοινωνία της πληροφορίας, αυτό τουλάχιστον έπρεπε να το σεβαστείτε. Και ξέρετε γιατί έπρεπε πάνω απ’ όλα να το σεβαστείτε; Γιατί αυτή η υπερπληροφόρηση μέσα στην οποία είμαστε υποχρεωμένοι να ζούμε και να κινούμαστε, αυτή η καθημερινά πρόσληψη και αφομοίωση χιλιάδων, εκατομμυρίων πληροφοριών, μας έχει μεν κάνει συλλογείς παραστάσεων ή συγκεκριμένων μορφών γνώσης, αλλά όλα αυτά θα πρέπει για να λειτουργούν επ’ αγαθώ της κοινωνίας και προς όφελος της δημοκρατίας να εντάσσονται μέσα σε θεμελιώδεις κοινωνικές σημασίες.

Υπάρχει, λοιπόν, μία αντίθεση μεταξύ της πληροφορίας και της σημασίας. Θα έπρεπε, λοιπόν, εδώ όλο αυτό το νομοθετικό κείμενο να είναι ενταγμένο κάτω από την προοπτική της εξυπηρέτησης της εφαρμογής με αποτελεσματικό τρόπο τόσο του άρθρου 19 της Σύμβασης, της Συνθήκης για τη λειτουργία της Ευρωπαϊκής Ένωσης, όσο και του άρθρου 21 του Χάρτη των Θεμελιωδών Δικαιωμάτων, που αποτελεί δεσμευτικό για μας κείμενο και για όλα τα κράτη που συμμετέχουν στην Ευρωπαϊκή Ένωση, τα οποία τι κάνουν; Λένε ότι δεν μπορεί να υπάρχουν διακρίσεις με οποιονδήποτε τρόπο με βάση την αναπηρία ή που να προέρχονται από την αδυναμία τη σωματική ή την οποιαδήποτε άλλη των προσώπων που ζουν μέσα στην Ευρωπαϊκή Ένωση. Αυτό έχει να κάνει όχι απλώς με τη διακήρυξη συγκεκριμένων ανθρωπίνων δικαιωμάτων, αλλά με βάση τη γενική αρχή που έχει καθολική σημασία ότι η πολιτεία πρέπει να υπηρετεί, πρέπει να σέβεται, πρέπει να αναγνωρίζει την αξιοπρέπεια του προσώπου. Και η αξιοπρέπεια του προσώπου είναι που προσβάλλεται όταν κάποιος ανάπηρος δεν μπορεί να έχει πρόσβαση σε ιστοτόπους ή σε εφαρμογές φορέων του δημοσίου τομέα, πολλώ δε μάλλον και καθημερινά όταν ανάπηροι με κινητικά προβλήματα βλέπουμε να μην μπορούν να πάνε σε μια καφετέρια, να μην μπορούν να πάνε σε έναν χώρο αναψυχής, να μην μπορούν να πάνε σε ένα μουσείο ή σε έναν ελεύθερο χώρο, να ζήσουν και να απολαύσουν τη σχέση τους με τα αγαθά αυτής της κοινωνίας και αυτού του πολιτισμού και αυτής της πολιτείας ως αξιοπρεπείς άνθρωποι.

Αυτές είναι οι παρατηρήσεις που είχα να κάνω. Εσάς μπορεί να σας φαίνονται επουσιώδεις, αλλά μέσα τους κρύβουν μία αγωνία. Και η αγωνία αυτή είναι ότι βλέπω πως καθημερινά χάνουμε το νόημα της ζωής. Χάνουμε το νόημα των θεμελιωδών σημασιών, πάνω στις οποίες είναι οργανωμένη αυτή η ζωή, όπως τις έλεγε ο Καστοριάδης, για να είμαστε εκείνοι οι δέκτες που συλλέγουν πληροφορίες και που όλοι είμαστε υπερήφανοι επειδή ξέρουμε πολύ καλά να χρησιμοποιούμε τα δάχτυλα. Μιλάμε πλέον ότι βρισκόμαστε μπροστά σε μία ανθρωπολογική μετάλλαξη.

Ο τρόπος, με τον οποίο κάποιοι χρησιμοποιούν το δάχτυλό τους για να πιέζουν τα πλήκτρα στις φορητές συσκευές, πράγματι δημιουργεί θαυμασμό. Αλλά από αυτό το σημείο που δεν είναι τίποτε άλλο από τη συμμετοχή στην πληροφορία μέχρι του σημείου να υπάρχουμε, να κινούμαστε, να ζούμε, να είμαστε άνθρωποι αξιοπρεπείς, υπηρετώντας τις θεμελιώδεις κοινωνικές σημασίες πάνω στις οποίες στηρίζεται η κοινωνική σχέση, πάνω στις οποίες στηρίζεται η υπηρεσία για την προστασία και τις θεσμικές εγγυήσεις των θεμελιωδών ελευθεριών και των ατομικών δικαιωμάτων που κατοχυρώνει το Σύνταγμα, υπάρχει πράγματι ένα ζήτημα για το οποίο η Κυβέρνηση, παρά τις ευαισθησίες της, παρά αυτό που έλεγε στην προχθεσινή επιστολή του ο Πρωθυπουργός ότι θίγεται η δημοκρατική του ευαισθησία όταν του λένε από πλευράς Αξιωματικής Αντιπολίτευσης ότι εκβιάζεται, όλα αυτά πόρρω απέχουν από το να είναι ενταγμένα μέσα σε μια προοπτική μιας πολιτισμένης κοινωνίας.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για τη συνέπεια στον χρόνο, κύριε Τζαβάρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Φώφη Γεννηματά και οι Βουλευτές του κόμματός της κατέθεσαν σήμερα στις 7-2-2019 πρόταση νόμου: «Κατάργηση της ψηφισμένης με τον νόμο 4472/17 μείωσης του αφορολόγητου, αποκατάστασης συλλογικών συμβάσεων και προσδιορισμός κατώτατου μισθού από τους κοινωνικούς εταίρους, δημιουργία νέων θέσεων εργασίας».

Παραπέμπεται στην αρμόδια Διαρκή Επιτροπή.

Ορίστε, κύριε Κουτσούκο, έχετε τον λόγο για δώδεκα λεπτά.

**ΓΙΑΝΝΗΣ ΚΟΥΤΣΟΥΚΟΣ:** Ευχαριστώ, κυρία Πρόεδρε.

Η πρόταση νόμου που μόλις αναφέρατε, κυρία Πρόεδρε, είναι η δέσμευση της κ. Γεννηματά και πρόκληση προς την Κοινοβουλευτική Ομάδα του ΣΥΡΙΖΑ ότι θα φέρουμε ρύθμιση για την κατάργηση της μείωσης του αφορολόγητου, που η Κυβέρνηση των ΣΥΡΙΖΑ - ΑΝΕΛ ψήφισε το 2017.

Και επειδή μας λένε πολλά κάθε φορά οι συνάδελφοί του ΣΥΡΙΖΑ, έχουν μπροστά τους πεδίο δόξης λαμπρό, διότι θέλω να θυμίσω, απευθυνόμενοι σε εσάς και δι’ υμών στον Πρόεδρο της Βουλής, ότι εκκρεμούν όλες οι προτάσεις νόμων που έχουμε καταθέσει και μάλιστα και με εκθέσεις του Γενικού Λογιστηρίου. Αυτό, προφανώς, δεν τιμά τη Βουλή και την κοινοβουλευτική λειτουργία, πολύ δε περισσότερο που ακούω πάρα πολλούς συναδέλφους από τον ΣΥΡΙΖΑ που μας κάνουν εκκλήσεις να επανέλθουμε στον πολιτικό διάλογο και στην κανονικότητα. Τον πολιτικό διάλογο και την κανονικότητα εμείς την επιδιώκουμε με θεσμικό τρόπο και δεν μας εκφράζει η συζήτηση για το καφενείο και αν πουλάει γκαζόζες.

Εάν θέλετε, κυρίες και κύριοι συνάδελφοι, η πρόκληση είναι παρούσα και περιμένουμε. Μην τάζετε κατάργηση του αφορολόγητου και το παραπέμπετε στη Νέα Δημοκρατία. Φέρτε το. Η πρότασή μας είναι ολοκληρωμένη και επεξεργασμένη.

Έρχομαι, κυρίες και κύριοι συνάδελφοι, στο θέμα μας. Η πρώτη μου παρατήρηση, κυρία Υπουργέ, έχει να κάνει με το γεγονός ότι δεν συνδράματε στην επιτροπή στο αίτημα του κ. Καρρά, του εισηγητή μας, να κληθούν φορείς. Ξέρουμε ότι πάρα πολλές φορές -έχω υπάρξει κι εγώ εισηγητής σε μεγάλου όγκου οδηγίες, των εκατό και εκατόν πενήντα άρθρων- υπήρχαν νομοπαρασκευαστικές, υπήρχε διαβούλευση, κι όμως, πάντα ήταν χρήσιμη η παρουσία των φορέων για να εντοπίσει αστοχίες στις διατυπώσεις, πολύ δε περισσότερο που η διατύπωση σε πολλά άρθρα -το επισημαίνει και η Επιστημονική Επιτροπή της Βουλής- έχει να κάνει με τις αρμοδιότητες του εθνικού νομοθέτη. Το θέτω, για να μη δημιουργηθεί κακό προηγούμενο.

Ακούσαμε με προσοχή την κυρία Υπουργό να αναφέρεται στις προκλήσεις της νέας εποχής και της ηλεκτρονικής διακυβέρνησης. Με τη γενική της αυτή τοποθέτηση δεν μπορεί να διαφωνήσει κανένας. Θα έλεγα ότι χαίρομαι που ασκώντας την εξουσία, κύριοι συνάδελφοι του ΣΥΡΙΖΑ, γίνεστε καλύτεροι άνθρωποι. Το κλέβω από τον κ. Τζαβάρα αυτό, τον συμπολίτη μου και συμπατριώτη μου. Το είχε πει σε μία άλλη συζήτηση εδώ. Μέχρι και στις εκκλησίες πηγαίνετε και κεριά ανάβετε.

Λοιπόν, κυρίες και κύριοι συνάδελφοι της Πλειοψηφίας, όταν η Κυβέρνηση του ΠΑΣΟΚ το 2011 εισήγαγε εδώ τον νόμο για την ηλεκτρονική διακυβέρνηση, οι λόγοι σας ήτανε πύρινοι, γιατί «δεν μπορεί να μετασχηματιστεί το καπιταλιστικό κράτος» έλεγε ο Κοινοβουλευτικός σας Εκπρόσωπος, ο κ. Δρίτσας -είναι και τώρα Βουλευτής του ΣΥΡΙΖΑ- και κατακεραύνωνε τον κ. Ραγκούση για το παραπλανητικό εγχείρημα. Τώρα, βέβαια, με τον κ. Ραγκούση τα βρήκατε γύρω από το θέμα των Πρεσπών και τον έχετε στα συμπληρώματα της ψευδοκεντροαριστεράς με την κ. Παπακώστα και τους άλλους ακροδεξιούς, που μεταλλάχθηκαν μέσω των καρεκλών σε κεντροαριστερούς.

Εμβληματική μεταρρύθμιση της ηλεκτρονικής διακυβέρνησης, κυρία Υπουργέ, κυρίες και κύριοι συνάδελφοι, ξέρετε πάρα πολύ καλά ότι ήταν η «ΔΙΑΥΓΕΙΑ». Η «ΔΙΑΥΓΕΙΑ» έδωσε τη δυνατότητα στη διοίκηση να ενημερώνει τους πολίτες για τις πράξεις της, να υπόκειται στον λαϊκό έλεγχο, όπως θα έλεγαν οι παλιοί Αριστεροί, και βεβαίως σε πολλές περιπτώσεις να συλλαμβάνεται να «κλέβει οπώρας», όπως στην περίπτωση που το Υπουργείο Οικονομικών -η κ. Παπανάτσιου- δεν είχε αναρτήσει δαπάνες και μας τις φέρνει εκ των υστέρων να τις νομιμοποιήσουμε.

Αυτό το εγχείρημα της «ΔΙΑΥΓΕΙΑΣ» πολεμήθηκε, διότι είχε στο εσωτερικό του μία άλλη λογική για το πώς η εξουσία διαχειρίζεται αυτό που της έχει δώσει ο λαός, με λογοδοσία, διαφάνεια, αλλά και αποτελεσματικότητα.

Κύριε Τζαβάρα, ο Υπουργός Διοικητικής Μεταρρύθμισης, κ. Κυριάκος Μητσοτάκης επιχείρησε να υπονομεύσει τη «ΔΙΑΥΓΕΙΑ» αφαιρώντας ένα μέρος των πράξεων που πρέπει να αναρτώνται. Και επειδή πολλοί θυμούνται από την πλευρά της Νέας Δημοκρατίας ότι τότε στη συγκυβέρνηση υπήρχαν ορισμένα επιτεύγματα και τα πιστώνονται, αφαιρώντας μας από τη διακυβέρνηση, θέλω να θυμίσω στο Σώμα ότι η κ. Χριστοφιλοπούλου τότε ως αρμόδια Υφυπουργός τοποθετήθηκε δημόσια -και το ΠΑΣΟΚ- και αναγκάσαμε τον κ. Μητσοτάκη να πάρει πίσω αυτήν την πρωτοβουλία φαλκίδευσης της «ΔΙΑΥΓΕΙΑΣ».

Όμως, και από την πλευρά του ΣΥΡΙΖΑ, πέρα από τις πράξεις στις οποίες έκανα μία μικρή αναφορά, υπάρχουν φωνές, όπως αυτού του αγλαΐσματος, της συριζαίικης κυβερνητικής πολιτικής του κ. Πολάκη, που λέει «κοιτάξτε αυτά τα έφτιαξαν αυτοί, για να έχουν δέκα επίπεδα ελέγχου, για να τρώνε οι ίδιοι». Θέλετε να σας δώσω motamo τη δήλωσή του; Την έχω εδώ, δεν χρειάζεται, είναι γνωστά αυτά.

Κατά συνέπεια, εκείνο που έχει σημασία στην παρούσα συζήτηση είναι να δούμε ποιες δυνάμεις με συνέπεια και σταθερότητα εισαγάγουν στο δημόσιο καινοτόμες ρυθμίσεις, όπως είναι αυτές της ηλεκτρονικής διακυβέρνησης, για να κάνουν πιο αποτελεσματική τη δημόσια διοίκηση, για να διευκολύνουν το έργο των δημοσίων υπαλλήλων και να την κάνουν πιο προσβάσιμη στους πολίτες.

Και για να μην λέτε ότι ασκώ μόνο κριτική στην Κυβέρνηση, θέλω να αναγνωρίσω την πρωτοβουλία του ΕΦΚΑ να ηλεκτρονικοποιήσει τα αιτήματα των δημοσίων υπαλλήλων για τη μη παραγραφή της απαίτησής τους για το δώρο των Χριστουγέννων, για να μην τρέχουν στους δικηγόρους και στους μεσάζοντες. Είναι μία πρωτοβουλία που δείχνει τις τεράστιες δυνατότητες της ηλεκτρονικής διακυβέρνησης.

Ελάτε, όμως, τώρα να δούμε και κάτι άλλο. Αναφέρθηκε ο κ. Καρράς στην εμπλοκή του Υπουργείου Ψηφιακής Πολιτικής. Θέλω να ξέρετε ότι όπου εμείς ακούμε Υπουργείο Ψηφιακής Πολιτικής, φυλάμε τα ρούχα μας για να έχουμε τα μισά. Διότι φαντάζομαι, κυρία Υπουργέ, που έχετε συναρμοδιότητα, δεν θα επιτρέψετε στον κ. Παππά να κάνει ένα διαγωνισμό για να μας πει πώς θα στήσουμε το μητρώο. Διότι ο κ. Παππάς έχει αποκτήσει ειδική τεχνογνωσία στο να στήνει διαγωνισμούς. Θυμίζω στο Σώμα τον διαγωνισμό για την γεωργία ακριβείας, όπου αντί πέντε δορυφόρους που θα χρειαζόμασταν, τους έκανε τριάντα πέντε.

**ΧΡΗΣΤΟΣ ΜΑΝΤΑΣ:** Για ποιο πράγμα λέτε;

**ΓΙΑΝΝΗΣ ΚΟΥΤΣΟΥΚΟΣ:** Για την ψηφιακή γεωργία είπα, κύριε συνάδελφε.

Και ξεσηκώθηκε όλη η επιστημονική κοινότητα και αναγκάστηκε να πάρει πίσω τον διαγωνισμό.

Θυμίζω το άλλο επίτευγμα του κ. Παππά για την «ΙΡΙΔΑ». Στο Υπουργείο σας, κυρία Υπουργέ, υπάλληλοι που είναι πρωτοπόροι και έχουν την αίσθηση του καθήκοντος, αλλά και των δυνατοτήτων που δίνουν οι νέες τεχνολογίες, αξιοποίησαν μία εφαρμογή, δανεική από τον στρατό, και δημιούργησαν ένα σύστημα ηλεκτρονικής διακυβέρνησης εγγράφων το «ΙΡΙΔΑ», που αν θυμάμαι καλά το είχε ενθαρρύνει και ο προκάτοχός σας, ο κ. Βερναρδάκης. Έχουμε άλλους λογαριασμούς με τον κ. Βερναρδάκη, αλλά θέλω να αναφερθώ στο συγκεκριμένο.

Ο κ. Παππάς, λοιπόν, αποφάσισε να το θεσμοποιήσει και προκήρυξε διαγωνισμό και γι’ αυτό. Και επειδή ο διαγωνισμός δεν του έβγαινε τον Δεκέμβρη μήνα ήρθε εδώ και ζήτησε παράταση. Ποιο είναι το αποτέλεσμα; Το αποτέλεσμα είναι ότι βγήκε χθες το Ελεγκτικό Συνέδριο και του ακυρώνει τον διαγωνισμό διότι δεν είχε γίνει αξιολόγηση της τεχνικής προσφοράς. Άρα, κάτι σάπιο υπάρχει στο βασίλειο της Δανιμαρκίας, εκεί στο Υπουργείο της Ψηφιακής Πολιτικής. Κυρία Υπουργέ, καλό είναι να απεμπλακείτε, γιατί φοβάμαι ότι θα μετανιώσετε μ’ αυτούς που μπλέξατε. Κάποια στιγμή θα μετανιώσετε, αργά ή γρήγορα.

Κατά συνέπεια, κυρίες και κύριοι συνάδελφοι, το δικό μας «ναι» σ’ αυτήν την οδηγία γίνεται από θέση αρχής. Οι παρατηρήσεις του εισηγητή μας, κ. Καρρά, είναι τεκμηριωμένες και σε σχέση με τη γραφειοκρατία που δημιουργούν ορισμένες εξουσιοδοτήσεις διυπουργικών αποφάσεων και στην εμπλοκή του Υπουργείου Ψηφιακής Πολιτικής και ιδίως στο θέμα της αποτύπωσης στο εσωτερικό δίκαιο των διατάξεων της οδηγίας με μία γλώσσα που δεν είναι κατανοητή στους Έλληνες πολίτες. Αν διαβάσουμε, παραδείγματος χάριν, το άρθρο 1 στην αιτιολογική έκθεση και το διαβάσουμε και στο σχέδιο νόμου, θα δούμε τη διαφορά σαν τη μέρα με τη νύχτα. Αποτυπώνεται στην απλή ελληνική γλώσσα τι θέλει να κάνει αυτό το νομοσχέδιο. Ενώ αν πάμε στο άρθρο του νόμου θα δούμε ότι μπορεί να εννοήσει κάποιος και τα εντελώς αντίθετα.

Εγώ μ’ αυτά θέλω να τελειώσω την τοποθέτησή μου για να μην επεκταθώ στα υπόλοιπα της επικαιρότητας. Δεν μ’ αρέσει να το κάνω.

Θέλω να είμαι εντός του θέματος και να πω κλείνοντας ότι έχουμε παρουσιάσει ως Κίνημα Αλλαγής, με αποφάσεις του τελευταίου μας συνεδρίου, ένα ολοκληρωμένο πλαίσιο γι’ αυτό που ο απλός πολίτης θα έλεγε ηλεκτρονικό bypass στην δημόσια διοίκηση. Διότι όταν δεν μπορείς να επιταχύνεις τις διαδικασίες των διοικητικών αλλαγών, όταν αυτές έχουν βαλτώσει -η κινητικότητα, τα ψηφιακά οργανογράμματα και μια σειρά άλλες αλλαγές που είναι απαραίτητες- τότε πρέπει να χρησιμοποιήσεις τις τεχνολογίες για να φέρεις τους πολίτες πολύ κοντά στη διοίκηση παρακάμπτοντας την ίδια τη γραφειοκρατία.

Ένας φίλος μου πήγε να εξυπηρετηθεί σε μία δημόσια υπηρεσία που υποτίθεται ότι έχει ηλεκτρονική διακυβέρνηση. Πήγε στις οκτώ η ώρα, πήρε το νούμερο 120, ανέβηκε σε πέντε-έξι ορόφους να μάθει από πού θα εξυπηρετηθεί κι όταν ήρθε το μεσημεράκι η σειρά της εξυπηρέτησης ήταν μόνο στο 10. Επομένως, έπρεπε να πάει την άλλη μέρα.

Αυτά είναι που πρέπει να αλλάξουμε. Κι εδώ θα έλεγα ότι υπάρχει πεδίο συναίνεσης, αρκεί να υπάρχει η πολιτική βούληση και να μην ενσωματώνει κάθε φορά στις πολιτικές σκοπιμότητες η κάθε κυβέρνηση, όπως κάνει η παρούσα, τις αναγκαίες αλλαγές, σε άλλες πολιτικές που έχουν να κάνουν με το να εξυπηρετήσουν είτε μικροκομματικά είτε ευρύτερα οικονομικά συμφέροντα.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης)

**ΚΩΝΣΤΑΝΤΙΝΟΣ ΤΖΑΒΑΡΑΣ:** Κυρία Πρόεδρε, μία δίλεπτη παρέμβαση θα ήθελα να κάνω.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μισό λεπτό να κάνω μία ανακοίνωση, κύριε Τζαβάρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννιά μαθήτριες και μαθητές και τρεις συνοδοί εκπαιδευτικοί από το 5ο Γυμνάσιο Χαλανδρίου.

Σάς καλωσορίζουμε στη Βουλή.

(Χειροκροτήματα απ’ όλες τις πτέρυγες της Βουλής)

Γίνεται να είναι η παρέμβαση για ένα λεπτό, κύριε Τζαβάρα;

**ΚΩΝΣΤΑΝΤΙΝΟΣ ΤΖΑΒΑΡΑΣ:** Βέβαια.

Θέλω να απαντήσω στον εκλεκτό συνάδελφο και συμπατριώτη μου, κ. Κουτσούκο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δεν είναι τοπικοί ανταγωνισμοί. Είναι επί της ουσίας.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, τον τιμώ και τον εκτιμώ. Αλλά στα πλαίσια της κοινοβουλευτικής σύγκρουσης που επιβάλλεται να έχουμε για λόγο που ελέχθη και δεν πρέπει να αφεθεί αναπάντητος, είμαι υποχρεωμένος να παρατηρήσω ότι καμιά φορά το ΚΙΝΑΛ…

**ΓΙΑΝΝΗΣ ΚΟΥΤΣΟΥΚΟΣ:** Κίνημα Αλλαγής.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Δημοκρατική Συμπαράταξη ΠΑΣΟΚ - ΔΗΜΑΡ.Αυτός είναι ο τίτλος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Το Κίνημα Αλλαγής πέφτει θύμα μιας εξωστρεφούς αμφιθυμίας που έχει απέναντι στον ΣΥΡΙΖΑ από τη μια πλευρά και απέναντι στη Νέα Δημοκρατία από την άλλη.

Εδώ, λοιπόν, θα έπρεπε από τη στιγμή που αναγνωρίζει ότι ο κ. Μητσοτάκης πράγματι δεν εξαίρεσε αυτό που ενδεχομένως να προέβλεπε κάποιο νομοσχέδιο από τη «ΔΙΑΥΓΕΙΑ» να τον επαινέσει και να αναγνωρίσει δημοσίως την ευαισθησία που είχε ως Υπουργός.

Από την άλλη μεριά, όμως, νομίζω ότι κατά έναν τρόπο, που δεν μπορώ να τον συγχωρήσω, αποσιωπά και δεν αναφέρει δεκάδες περιπτώσεις εξαίρεσης από τη «ΔΙΑΥΓΕΙΑ» κρατικών δαπανών που έχουμε δει τα τελευταία τέσσερα χρόνια από τη σημερινή Κυβέρνηση και βεβαίως επανειλημμένως τις έχουμε στηλιτεύσει.

Αυτό και τίποτε άλλο.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Πρέπει να σας απαντήσει ο κ. Μαντάς ποιες είναι...

**ΚΩΝΣΤΑΝΤΙΝΟΣ ΤΖΑΒΑΡΑΣ:** ...(δεν ακούστηκε)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ναι, αλλά έτσι δεν κάνουμε δουλειά.

Ελάτε, κύριε Μαντά. Μιλήστε για το νομοσχέδιο για να ακούσει ο κόσμος για τι συζητάμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Και αυτά να λέγονται, κυρία Πρόεδρε. Μέσα στην κοινοβουλευτική διαδικασία είναι όλα.

**ΧΡΗΣΤΟΣ ΜΑΝΤΑΣ:** Ευχαριστώ, κυρία Πρόεδρε.

Θα ξεκινήσω με δύο παρατηρήσεις. Συμμερίζομαι τις αγωνίες του κ. Τζαβάρα για τα θεμελιώδη δικαιώματα και για τις σημασίες γενικά, σε μία κοινωνία της πληροφορίας και της ψηφιακής εξέλιξης, που πράγματι η σύγχυση είναι τεράστια, όπως και συμμερίζομαι ταυτόχρονα την αγωνία από την πλευρά του κ. Κουτσούκου, συμπατριώτη του κ. Τζαβάρα, να παρουσιάσει η συγκεκριμένη παράταξη με έναν τρόπο τον λόγο της ύπαρξής της. Μέσα στη σημερινή συγκυρία, λοιπόν, έφερε την πρόταση νόμου -που δεν την υποτιμώ καθόλου, πολιτικά την κρίνω- για την κατάργηση του αφορολόγητου. Είναι το ίδιο ακριβώς που έκανε σε σχέση με τις συντάξεις. Κάπου αυτά τα πράγματα, όμως, έχουν ένα όριο, θα έλεγα, με την εξής έννοια: Ούτε μπορείς να βγάλεις από τη μύγα ξύγκι, ούτε να προκαλείς τρικυμία σε μία δαχτυλήθρα. Γιατί, αν θέλουμε να συζητήσουμε σοβαρά, περί αυτών των πραγμάτων έγινε η συζήτηση και η αντιπαράθεση, γιατί στην ουσία -και πολύ σωστά κατά τη γνώμη μου- όλες οι πολιτικές δυνάμεις, ίσως με κάποιες εξαιρέσεις, αλλά κυρίως οι πολιτικές δυνάμεις που έχουν έναν ευρωπαϊκό προσανατολισμό, αντιλαμβάνονται ότι η κύρωση αυτής της συμφωνίας και η ενσωμάτωση αυτής της Οδηγίας είναι προς τη σωστή και θετική κατεύθυνση.

Το μεγάλο θέμα, που σε αυτό η χώρα έχει ζητήματα, είναι τι κάνουμε στον τομέα της υλοποίησης με την προσβασιμότητα των ατόμων με αναπηρία. Αυτό είναι το μεγάλο ζήτημα. Και αν έλεγα τρεις λέξεις, θα έλεγα: «υλοποίηση, υλοποίηση, υλοποίηση». Αυτό είναι το θέμα μας. Και για να είμαστε τώρα σοβαροί, δεν υπάρχει ουσιαστική διαφωνία σε αυτό, αν και βαθιά πιστεύουμε όλοι ότι υπάρχουν διαφορετικές λογικές και ιδεολογικές προσεγγίσεις στο πώς χρησιμοποιείται η τεχνολογία και σε όφελος ποιων.

Επειδή έκανε μία αναφορά ο κ. Τζαβάρας, θα έλεγα ότι η σύγχρονη ριζοσπαστική Αριστερά προσπαθεί, μέσα στον τρόπο που λειτουργεί στην πολιτική της, να συνδυάζει και την ισότητα και την ελευθερία με τους σύγχρονους όρους. Διότι όσον αφορά την παλιά αντίθεση -και είναι σημαντική μία τέτοια συζήτηση, έστω και αν δεν μας δίνεται πολλές φορές η ευκαιρία να τα συζητήσουμε αυτά- ανάμεσα στους υποστηρικτές της ισότητας, που ήταν παραδοσιακά με την Αριστερά, και στους υποστηρικτές της ελευθερίας, που ήταν παραδοσιακά με τη φιλελεύθερη Δεξιά, στη σημερινή πραγματικότητα νομίζω ότι αυτή εδώ η πλευρά, με τη σημερινή της, την επίκαιρη -θα έλεγα- έκφρασή της και έτσι όπως εμφανίζεται στα κρίσιμα πολιτικά ζητήματα του τόπου, δυστυχώς δεν μπορεί να εκπροσωπήσει κανένα τέτοιο αίτημα.

Νομίζω ότι ο δικός μας ο χώρος της σύγχρονης ριζοσπαστικής Αριστεράς μπορεί πράγματι και επί της ουσίας και την ελευθερία αυτών των ανθρώπων να προασπίσει και τα δικαιώματά τους όσον αφορά την πρόσβαση και την προσβασιμότητα με πραγματικούς όρους, με όρους απτούς στους πολίτες που έχουν αυτά τα θέματα. Νομίζω ότι σε αυτόν τον τομέα έχουμε δώσει δείγματα γραφής.

Τέλος, να μην αναφερθώ σε διάφορους υπαινιγμούς της κ. Ασημακοπούλου σε σχέση με το πώς προχωράνε και προχώρησαν κρίσιμες μεταρρυθμίσεις σε αυτήν τη χώρα. Να μη θυμίσω τους δασικούς χάρτες, να μη θυμίσω το Κτηματολόγιο, να μη θυμίσω ότι η χώρα μας είναι πρωτοπόρα, με βάση τις εκθέσεις του ΟΟΣΑ, στην ταχύτητα και στην ποσότητα, θα έλεγε κανείς, κρίσιμων μεταρρυθμίσεων σε αυτήν τη χώρα και μάλιστα στην κατεύθυνση της κοινωνικής πλειοψηφίας.

Με τέτοιο πρόσημο όλες μας οι πολιτικές και σε αυτό που συζητάμε και η πολύ καλή συνεργασία που υπάρχει και με την ομοσπονδία, με την ΕΣΑμεΑ -είναι πολύ κρίσιμο αυτό σε πολλά πεδία- και με το Υπουργείο Εργασίας και με το Υπουργείο Διοικητικής Ανασυγκρότησης, φέρνουν απτά αποτελέσματα. Και αυτό είναι πολύ-πολύ σημαντικό και πρέπει να αναγνωρίζεται, κατά τη γνώμη μου, σε αυτά τουλάχιστον που εγώ έχω πολύ πιο βαθιά γνώση, σαν ένα βήμα πολύ σημαντικό, σαν ένα θετικό παράδειγμα

Τέλος, θα ήθελα να πω, κυρία Πρόεδρε, κυρίες Υπουργοί και αγαπητοί συνάδελφοι, ότι επειδή έγινε και μία αναφορά για τη στάση της Αριστεράς και αναφέρθηκε και το όνομα του κ. Δρίτσα -δεν ξέρω αν θα πάρει τον λόγο επί προσωπικού- σε σχέση με το πώς αντιμετωπίζαμε και αντιμετωπίζουμε διαχρονικά και αν είμαστε συνεπείς με ένα ορισμένο σκεπτικό και έναν ορισμένο ορίζοντα σε αυτά τα θέματα και της διαφάνειας και της «ΔΙΑΥΓΕΙΑΣ» -και πολύ σωστά το αναφέρατε και είναι ένα μεταρρυθμιστικό βήμα, που πράγματι ήταν κρίσιμο για τον δημόσιο τομέα χωρίς αμφιβολία- δεν έχουμε κανένα πρόβλημα να αναγνωρίσουμε θετικά πράγματα.

Δεν ξέρω εάν αυτά που αναφέρατε σε σχέση με τη στάση τότε αφορούσαν πλευρές της ηλεκτρονικής διακυβέρνησης και δεν νομίζω ότι προάγει τον διάλογο μία αποσπασματική αναφορά. Προφανώς θα υπήρχε ένα σκεπτικό, που ο κ. Δρίτσας εκείνη την εποχή τοποθετήθηκε με τον τρόπο που τοποθετήθηκε και που δεν βγαίνει εντελώς άκρη τι ακριβώς είπε στην τοποθέτησή του. Κλείνω την παρένθεση για να πω το κρίσιμο, όμως, θέμα και να τελειώσω με αυτό.

Το κρίσιμο θέμα είναι ότι υπάρχουν δύο ριζικά διαφορετικές πολιτικές όσον αφορά τις λειτουργίες του δημοσίου και αυτό δεν είναι φανερό μόνο από τη σφοδρή σύγκρουση που υπάρχει στο επίπεδο των προσλήψεων του δημοσίου. Διότι πρέπει να γνωρίζουν οι Έλληνες πολίτες ότι όταν ψηφίζουν Μητσοτάκη σημαίνει διάλυση του δημόσιου κοινωνικού κράτους. Η επιστροφή στο 1 προς 5 είναι διάλυση του δημόσιου κοινωνικού κράτους και εκχώρηση κρίσιμων λειτουργιών του δημοσίου στον ιδιωτικό τομέα με τις γνωστές εργολαβίες. Αυτό είναι το μοντέλο.

Και να γνωρίζουν -και ολοκληρώνω- οι Έλληνες πολίτες ότι δώσαμε μάχη για να μπορέσει η αναλογία αποχωρήσεων - προσλήψεων να είναι 1 προς 1 στο δημόσιο. Ξέρουμε πάρα πολύ καλά όλοι ότι ο μέσος όρος ηλικίας στο δημόσιο είναι πολύ υψηλός και υπάρχει καθυστέρηση και στη «ψηφιακή» γνώση των υπαλλήλων του δημοσίου.

Συνολικά, χρειαζόμαστε νέο αίμα σε όλα τα κρίσιμα πεδία της δημόσιας διοίκησης. Δώσαμε μάχη για το 1 προς 1, δηλαδή μία αποχώρηση - μία πρόσληψη. Το δημόσιο έχει τεράστιες προκλήσεις μπροστά του. Συνολικά, το δημόσιο κοινωνικό κράτος έχει τεράστιες προκλήσεις μπροστά του και όχι μόνο το 1 προς 1, αλλά πολύ περισσότερο, ειδικά σε κρίσιμους τομείς όπως είναι η υγεία, όπως είναι η παιδεία, όπως είναι τα θέματα του κράτους που αφορούν την κοινωνική αλληλεγγύη.

Αυτό δείχνει και τη ριζικά διαφορετική προσέγγιση και αντίληψη ανάμεσα σε εμάς, στη δική μας πολιτική, στην πολιτική της σύγχρονης ριζοσπαστικής Αριστεράς και στην πολιτική του νεοφιλελευθερισμού με όποιο κάλυμμα κι αν καλύπτεται αυτή. Αυτό είναι το κρίσιμο θέμα.

Εμείς, λοιπόν, μιλάμε για ένα δημόσιο πού πραγματικά να μπορεί να ανταποκριθεί στις ανάγκες των πολιτών στους κρίσιμους τομείς. Μιλάμε για ένα δημόσιο ορθολογικό, γι’ αυτό φτιάξαμε και τον νόμο για την κινητικότητα, γι’ αυτό μεταρρυθμίσαμε επί της ουσίας. Θα είχαμε κάνει τα παλιά κόλπα, αν θέλαμε κάτι άλλο, από τους συντονιστές των αποκεντρωμένων διοικήσεων μέχρι τους γενικούς γραμματείς. Δεν το κάναμε αυτό και είναι προς τιμήν μας που δεν το κάναμε. Μιλάμε για ένα αξιοκρατικό δημόσιο, ένα δημόσιο στο οποίο ο πολίτης να έχει πρόσβαση και ειδικά οι πολίτες με αναπηρία να έχουν πρόσβαση αξιοπρέπειας.

Είμαστε πολύ μακριά ακόμη από αυτό. Αυτό πρέπει να αναγνωρίσουμε. Να αναγνωρίσουμε τον μεγάλο δρόμο που έχουμε μπροστά μας ακόμη και ότι πρέπει να κάνουμε πολύ γρήγορα βήματα υλοποίησης και όχι διάλυσης. Αυτό είναι, κατά τη γνώμη μου, το δίλημμα.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει η Υφυπουργός, κ. Παπανάτσιου, για πέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κυρία Πρόεδρε, θα ήθελα μετά τον λόγο για δύο λεπτά, γιατί έθεσε κάποια θέματα η κυρία Υπουργός και μπορεί να θέσει κάποια και η κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα θέσω σίγουρα.

Κύριοι συνάδελφοι, θα ψηφίσουμε σήμερα μία θετική οδηγία για τις μικρές επιχειρήσεις. Το νέο που εισάγεται με αυτή τη διάταξη είναι ότι στις περιπτώσεις εκείνες των μικρών επιχειρήσεων που είναι εγκατεστημένες μόνο στην Ελλάδα και παρέχουν υπηρεσίες, σε μη υποκείμενες στον φόρο, όπως είναι οι περιπτώσεις της δημιουργίας και φιλοξενίας ιστοσελίδων, η παροχή εικόνων και κειμένων, η παροχή μουσικής, κινηματογραφικών ταινιών, παιχνιδιών, η διδασκαλία εξ αποστάσεως, η παροχή λογισμικού και η ενημέρωσή του, όταν είναι εγκατεστημένες σε οποιοδήποτε κράτος-μέλος της Ευρωπαϊκής Ένωσης, φορολογούνται στη χώρα μας και όχι στον τόπο εγκατάστασης του λήπτη ιδιώτη, εφόσον η συνολική τους αξία δεν υπερβαίνει το ποσό των 10.000 ευρώ.

Τι γινόταν μέχρι σήμερα μέχρι; Μέχρι σήμερα το κάθε ένα παραστατικό πήγαινε στην χώρα που αφορούσε η συναλλαγή και εκεί γινόταν η φορολόγηση. Εξαλείφεται, λοιπόν, έτσι το διοικητικό κόστος των μικρών επιχειρήσεων, οι οποίες μέχρι πρότινος ήταν υποχρεωμένες να παίρνουν Αριθμό Φορολογικού Μητρώου ανά χώρα προκειμένου να διασφαλίσουν τη δραστηριότητά τους.

Ως εκ τούτου, υποστηρίζονται και διευκολύνονται οι παραπάνω επιχειρήσεις που, όπως ανέφερα και αναφέρθηκε και από τους εισηγητές και τους αγορητές, ο κύκλος εργασιών τους είναι μικρός και δεν μπορούν να σηκώνουν το βάρος της φορολογικής διοικητικής διαδικασίας κάθε κράτους-μέλους.

Επίσης, διευκολύνονται οι συναλλαγές των επιχειρήσεων εκτός Ευρωπαϊκής Ένωσης που δραστηριοποιούνται σε αυτή και συγκεκριμενοποιείται με αυτό τον τρόπο ο τόπος φορολόγησής τους, μπαίνουν δηλαδή κάποιοι όροι. Γιατί πρέπει να ενσωματώσουμε τις δικές μας λειτουργίες και τις υπηρεσίες που παρέχονται στη χώρα μας στα πλαίσια της παγκόσμιας οικονομίας πλέον.

Θα μου επιτρέψετε εδώ να αναφερθώ σε κάποια θέματα που συζητήθηκαν και στην επιτροπή και απ’ ό,τι είδα επαναφέρθηκαν από τον εισηγητή της Νέας Δημοκρατίας και στην Ολομέλεια. Θα αναφέρω και πάλι το γιατί η Νέα Δημοκρατία δεν μπορεί να ισχυρίζεται ότι έχει στόχο τη βοήθεια των μικρομεσαίων επιχειρήσεων. Πραγματικά επί των ημερών σας έχουμε «τον θάνατο του εμποράκου» και θα αναφέρω πάλι τα στοιχεία, γιατί είμαι στην Ολομέλεια και πρέπει να τα πω.

Από το 2008 έως το 2014 εξαφανίστηκαν πάνω από 200.000 μικρομεσαίες επιχειρήσεις, εμπορικές κατά βάση. Αυτό είναι μία μείωση 25%. Από τις 820.185 επιχειρήσεις που είχαμε το 2008, ο αριθμός το 2014 μειώθηκε σε 614.000.

Αντίστοιχα -όπως ανέφερα και στην επιτροπή, το επαναλαμβάνω και τώρα- το 2017 και το 2018 έχουμε θετικό ισοζύγιο. Και σε αυτό αναφέρθηκε και ο κ. Θεοχάρης και χαίρομαι πάρα πολύ. Είπε ότι στο προηγούμενο διάστημα μέχρι το 2014 είχαμε ύφεση και τώρα έχουμε ανάπτυξη. Καλώς ήρθατε! Είστε ο πρώτος από τη Νέα Δημοκρατία που αναγνωρίζει ότι έχουμε ανάπτυξη.

Δεν ξεχνάω τα στοιχεία του 2015 και του 2016. Δεν θα αμφισβητήσω καθόλου τα στοιχεία σας. Αυτά είναι, όπως τα είπατε. Τι γίνεται, όμως, τώρα; Δεν είναι το 25% των επιχειρήσεων. Είναι πολύ μικρότερο το ποσοστό των επιχειρήσεων. Και εδώ επειδή εμείς έχουμε ανοιχτά τα μάτια μας και τα ώτα μας και ακούμε τους μικρομεσαίους επιχειρηματίες, πήραμε κάποια μέτρα.

Ποια ήταν αυτά τα μέτρα που πήραμε; Ξέρετε πάρα πολύ καλά ότι η φορολόγηση των επιχειρηματιών, αυτών που είχαν ένα μικρομάγαζο, ήταν 26% πριν το 2015. Ήταν 26% και για τα νομικά πρόσωπα και για τα φυσικά πρόσωπα, που μπορεί να είχαν μια μικρή επιχείρηση. Εμείς το 26% το κατεβάσαμε στο 22% για τις μικρές επιχειρήσεις και για εκείνους που έχουν χαμηλά κέρδη. Αυτό αφορά το 85% των μικρομεσαίων επιχειρήσεων! Είναι ένα πολύ μεγάλο ποσοστό που φορολογείται έτσι.

Επίσης, μειώσαμε τις πολύ υψηλές εισφορές που είχε ο ΟΑΕΕ τότε. Και πραγματικά μέσα στην κρίση αυτοί οι άνθρωποι που μπορεί να είχαν μία κερδοφόρα επιχείρηση το προηγούμενο διάστημα, να είχαν πολύ υψηλά ακαθάριστα έσοδα, να είχαν κέρδη, δεν μπορούσαν πλέον να αντιμετωπίσουν αυτές τις πολύ μεγάλες εισφορές. Και ήρθαμε και βάλαμε εισφορές σύμφωνα με το εισόδημα του καθενός. Και αυτό πάλι είχε μια ελάφρυνση στο 85% των επιχειρήσεων, επειδή ακριβώς το ΑΕΠ συρρικνώθηκε το προηγούμενο διάστημα μέσα στην κρίση κατά ένα πολύ μεγάλο ποσοστό, για να μπορούν να επιβιώσουν.

Γι’ αυτόν τον λόγο ακριβώς κάναμε αυτές τις δύο κινήσεις. Δεν πήγαμε τα στοιχεία και είπαμε, «Ναι έτσι είναι, ξανακάντε το ίδιο, τους «σκοτώνουμε» και τους αφήνουμε να πάνε σε κάποια άλλη δουλειά».

Και συνεχίζουμε και τώρα. Με τα καινούργια μέτρα που πήραμε πάλι προχωράμε και στις λίγο πιο μεγάλες επιχειρήσεις. Μειώσαμε σημαντικά τις ασφαλιστικές εισφορές και πήραμε και αποφάσεις να μειώσουμε και τον φόρο στο επόμενο διάστημα κατά 1%. Και όσο καλύτερα πηγαίνει η οικονομία, όσο πιο καλά αποκαθίσταται η ανάπτυξη -που πραγματικά πιστεύω ότι υπάρχει- θα προχωρήσουμε με αυτή τη λογική και σε περισσότερα μέτρα.

Δεν είναι τα μόνα, δεν πανηγυρίζουμε ότι έχουν γίνει θαύματα. Παίρνουμε, όμως, συνέχεια μέτρα για να μπορέσουμε να κρατήσουμε αυτό το κομμάτι των επιχειρήσεων, γιατί μας ενδιαφέρει, γιατί εκεί είναι όλοι αυτοί οι άνθρωποι που στηρίζουν την ελληνική κοινωνία και την ελληνική οικονομία σήμερα.

Είπατε -το αλλάξατε λίγο σήμερα στην Ολομέλεια- ότι πλέον το 2014 είχε ξεκινήσει η ανάπτυξη και ότι ο «κακός» ο ΣΥΡΙΖΑ το 2015 με όλα αυτά που γίνονταν έφερε την ύφεση και αναφερθήκατε στα ληξιπρόθεσμα χρέη προς το δημόσιο.

Επειδή και εσείς γνωρίζετε πολύ καλά νούμερα, ας τα πάρουμε να τα συγκρίνουμε λίγο. Το 2013 αύξηση ληξιπρόθεσμων 7,5 δισεκατομμύρια. Το 2014 αύξηση ληξιπρόθεσμων 11,7 δισεκατομμύρια. Το 2015 αύξηση ληξιπρόθεσμων 11 δισεκατομμύρια. Το 2016 αύξηση ληξιπρόθεσμων 7,6 δισεκατομμύρια. Το 2017 αύξηση ληξιπρόθεσμων 6 δισεκατομμύρια. Το 2018 αύξηση ληξιπρόθεσμων 4,4 δισεκατομμύρια.

Και ξέρετε και κάτι; Το 2018 έχουμε και τρεις μήνες που έχουμε πραγματική μείωση. Τον Απρίλιο 57 εκατομμύρια λιγότερα. Τον Μάιο 102 εκατομμύρια, περίπου, λιγότερα. Τον Ιούνιο 123 εκατομμύρια λιγότερα.

Σίγουρα δεν μπορούμε να πούμε ότι κάναμε κάτι πολύ σημαντικό γιατί και πάλι τα ληξιπρόθεσμα είναι πάρα πολύ υψηλά. Γι’ αυτόν τον λόγο είμαστε στην κατεύθυνση και εξετάζουμε μέτρα στο επόμενο διάστημα.

Εκείνο που θα ήθελα να πω, και τελειώνω, έχει να κάνει και με την πρόταση που κάνατε για τις 25.000, που θέλετε να εξετάσουμε, να δώσουμε το περιθώριο. Μας είπατε ότι έχει ζητηθεί από την Ευρωπαϊκή Ένωση να το εξετάσουμε και εμείς δεν το ακούμε και δεν βοηθάμε τις μικρές επιχειρήσεις.

Σας είπα και στην επιτροπή και το επαναλαμβάνω και τώρα ότι οι άνθρωποι που βρίσκονται στο ειδικό καθεστώς του ΦΠΑ των 10.000, που είναι πιο μικρό από τις 25.000, είναι 6%. Τα στοιχεία που έχουμε και οι επιτροπές που εξετάσανε τις προθέσεις για να αυξήσουμε το ποσοστό είναι αρνητικές. Δεν το απορρίπτουμε, όμως. Θα το επανεξετάσουμε. Μπορεί πραγματικά να βοηθήσει. Μπορεί στην εξέλιξη και με την αύξηση του ΑΕΠ να πρέπει να το ανεβάσουμε. Δεν είναι κάτι στάσιμο. Το βλέπουμε.

Και τελειώνοντας, στο επόμενο διάστημα θα έχουμε αρκετά μέτρα που θα διευκολύνουν τους συμπολίτες μας είτε είναι φυσικά πρόσωπα, είτε είναι συνταξιούχοι, είτε είναι μισθωτοί, είτε είναι επιχειρηματίες.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Σας ευχαριστούμε.

Τον λόγο έχει ο κ. Θεοχάρης.

Είχατε μιλήσει περισσότερο απ’ όλους. Έχετε, φαίνεται, όρεξη. Σας δίνω πέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν είναι θέμα όρεξης. Είναι ένα νομοσχέδιο που έχει ενδιαφέροντα στοιχεία. Συμφωνούμε στα περισσότερα. Γίνεται σε ένα πνεύμα κατανόησης η συζήτηση. Είναι θέμα στοιχειώδους υποχρέωσής μου όταν συζητάμε ένα νομοσχέδιο να κάνουμε μια καλόπιστη κριτική ώστε, ελπίζω, να το βελτιώσουν οι Υπουργοί.

Επιτρέψτε μου να ξεκινήσω από την κ. Παπανάτσιου, η οποία δεν καταλαβαίνω για ποιον λόγο θέλησε να σηκώσει τους τόνους. Δεν είχα ιδιαίτερη πρόθεση. Ίσως προσπαθεί να κάνει μία αντιπολίτευση στην Αντιπολίτευση.

Κυρία Παπανάτσιου, επιμένετε και να συζητάτε και να μιλάτε για το 2008 - 2014 σαν να είναι μια ενιαία περίοδος στην οποία κυβέρνησε η Νέα Δημοκρατία. Σας είπα και στην ομιλία μου ότι πολλά από αυτά τα χρόνια στα οποία εσείς αναφέρεστε δεν ήταν στην κυβέρνηση η Νέα Δημοκρατία.

Σε κάθε περίπτωση και τα στοιχεία που κατέθεσα και μίλησα στην ομιλία μου είναι στοιχεία του ΓΕΜΗ. Μιλάτε για τις επιχειρήσεις που κλείνουν. Δεν μιλάτε και για τις επιχειρήσεις που έχουν ανοίξει. Οι μικρές και μικρομεσαίες επιχειρήσεις στο διάστημα 2008 έως 2014 ήταν συν πενήντα δύο χιλιάδες. Οι επιχειρήσεις που άνοιξαν στο διάστημα του 2015 - 2018 είναι συν δεκαεπτά χιλιάδες. Άρα μην μας λέτε ότι στην πραγματικότητα εσείς έχετε βελτιώσει την κατάσταση σε σχέση με τις μικρομεσαίες επιχειρήσεις.

Τώρα βρίσκομαι σε πάρα πολύ δύσκολη θέση να προσπαθήσω να αντικρούσω κάτι το οποίο όλος ο ελληνικός λαός το βλέπει. Εάν έρχεστε στο ελληνικό Κοινοβούλιο για να υποστηρίξετε ότι ο ΣΥΡΙΖΑ ήρθε και μείωσε του φόρους και τις εισφορές, δεν είμαι σίγουρος με ποιον τρόπο μπορεί να αντικρούσουμε αυτό το πράγμα.

Να σας θυμίσω ότι μετατάξατε τον ΦΠΑ και ανεβάσατε πρακτικά όλα τα τρόφιμα στο 24%; Μάλιστα, κάνατε λάθος, όταν είχατε σύμμαχο τη Γαλλία, να βάλετε και το βοδινό κρέας στο 24% ενώ τότε ήταν στο 23% και δεν είχε γίνει και η τελευταία αύξηση που κάνατε μετά. Ήρθε εδώ αυθημερόν ο Γάλλος Υπουργός και σας ανάγκασε να το ξαναγυρίσετε στον μεσαίο συντελεστή και μπήκαμε σε μια νέα περιπέτεια να θέλετε να αυξήσετε και τον ΦΠΑ στην εκπαίδευση. Να μην τα ξαναθυμίζω, αυτό το 2015 ήταν ανεκδιήγητο.

Η Νέα Δημοκρατία είχε μειώσει τις εισφορές κατά 5% εσείς τις ανεβάσατε. Είχε φέρει την εστίαση στο 13% και εσείς το αλλάξατε ξανά. Αυτήν τη στιγμή αν δεν καταλαβαίνετε ότι ο Έλληνας μικρομεσαίος ασφυκτιά και δεν μπορεί να ανταποκριθεί στις υποχρεώσεις του, δεν ξέρω αν το να το επαναλάβω εγώ θα βοηθήσει καθόλου. Φαίνεται ότι δεν θέλετε να ακούσετε.

Το γεγονός ότι τώρα που πλησιάζουμε στην προεκλογική περίοδο θέλετε να κάνετε κάποιες προεκλογικές παροχές και άρα μας θυμίζετε μόνο το τελευταίο κομμάτι που έχετε κάνει κάποιες μειώσεις, τι να σας πω, δεν νομίζω ότι δίνει τη συνολική εικόνα.

Όσον αφορά τα ληξιπρόθεσμα: Δεν μας δίνετε και τα στοιχεία, πόσο έχετε αυξήσει τις κατασχέσεις, γιατί αυτός είναι ο τρόπος με τον οποίο τα ληξιπρόθεσμα μειώνονται, δεν είναι επειδή έχουμε ανάπτυξη. Στην ανάπτυξη αποτυγχάνετε σε κάθε προϋπολογισμό. Όλα τα μεγέθη των πλεονασμάτων και των υπερπλεονασμάτων, δηλαδή οι εξετάσεις προς το εξωτερικό, για να μπορέσουμε να αποπληρώσουμε τις υποχρεώσεις μας, τα πετυχαίνετε. Κι εγώ είμαι ο πρώτος που θα συμφωνήσω σε αυτό. Σε όλα τα στοιχεία που έχουν σχέση με την ανάπτυξη, δηλαδή τη μείωση της ανεργίας, εκεί αποτυγχάνετε, εκεί φέρνετε λιγότερα αποτελέσματα από όσα μας λέτε ότι θα φέρετε στον προϋπολογισμό.

Τώρα να πω δύο λόγια για τα στοιχεία που η κυρία Υπουργός μας είπε σε σχέση με την άλλη οδηγία, σε σχέση με τις ιστοσελίδες. Να πω τα εύκολα, τα καλά και τα κακά. Ας τα χωρίσω σε τρία κομμάτια.

Τα εύκολα, αν και είναι στενάχωρα, είναι το θέμα των στοιχείων που παραθέσατε. Προφανώς, υπάρχουν δύο μελέτες. Υπάρχει η μελέτη που παραθέσατε που, πράγματι, μας δείχνει σε σχέση συγκεκριμένα με τα ανοιχτά δεδομέναμε μια άλφα μεθοδολογία ότι είμαστε στην όγδοη θέση.

Εγώ κατέθεσα στην επιτροπή και θα επανακαταθέσω και στην Ολομέλεια τα στοιχεία του DESI, του Δείκτη Ψηφιακής Οικονομίας και Κοινωνίας. Εξάλλου, κατά την άποψή μου, μιλάμε για θέματα ψηφιακής οικονομίας και κοινωνίας σε σχέση με τις ιστοσελίδες αλλά και σε σχέση με τον ΦΠΑ, διότι μιλάμε για την εξ αποστάσεως και ψηφιακή πώληση που επηρεάζεται από τις διατάξεις των δύο οδηγίων.

Εδώ δείχνει ξεκάθαρα την αρνητική μετακίνηση από τη δέκατη θέση στη δέκατη έκτη θέση σε σχέση με τα ανοιχτά δεδομένα. Είναι ο υποδείκτης 5α5. Προφανώς, είναι λυπηρό ή τέλος πάντων, ζούμε σε αυτόν τον κόσμο που υπάρχουν πάρα πολλοί δείκτες και η χώρα μας συνέχεια κατατάσσεται σε διάφορους δείκτες.

Το καταθέτω στα Πρακτικά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό είναι το ένα. Το δεύτερο είναι τα καλά και είναι το εξής: Χαίρομαι που ερμηνεύετε -και έχει σημασία η δήλωσή σας- ότι και εσωτερικές ιστοσελίδες εμπίπτουν στην αρμοδιότητα, στο πεδίο εφαρμογής του νόμου αυτού.

Θα ήθελα να πιστεύω ότι το γεγονός ότι το επισημάναμε εδώ σας οδήγησε να το ερμηνεύσετε, γιατί είμαι σίγουρος ότι αν αφήναμε τη διοίκηση χωρίς να υπάρχει αυτή εδώ η ερμηνευτική σας δήλωση από το Βήμα της Βουλής, θα το ερμήνευε προς όφελός της, δηλαδή στενά.

Επίσης, χαίρομαι που ήρθατε και μας είπατε για ένα στρατηγικό σχέδιο υλοποίησης. Είναι κάτι το οποίο επισήμανα ότι έλειπε. Θα ήταν πιο ευχάριστο αν έμπαινε, αν θέλετε, ακόμη και ως Παράρτημα να το βλέπαμε σαν πρώτο στρατηγικό σχέδιο. Είναι καλό έστω που μας αναφέρετε τους έξι πυλώνες του και βέβαια, μέσα σε αυτό ότι έχετε το μητρώο σελίδων να γίνει μέσα στον πρώτο μήνα. Εδώ θα είμαστε και με τον κοινοβουλευτικό έλεγχο και σας υπόσχομαι ότι σε ένα μήνα να σας ρωτάω για την πρόοδο του έργου αυτού.

Βέβαια, θέλω να σας ρωτήσω αν θα το υλοποιήσετε εσείς ή αν θα το υλοποιήσει το Υπουργείο Ψηφιακής Πολιτικής. Σε αυτήν την περίπτωση είμαι σίγουρος ότι τα προβλήματα δυσλειτουργιών που έχω αναφέρει, θα εμφανιστούν και ίσως να μην σας φτάσει ο ένας μήνας μόνο και μόνο να συνεννοηθούν οι κοινές ομάδες εργασίας.

Αυτό, όμως, που έχει περισσότερη σημασία και είναι το άσχημο, αν θέλετε, είναι το εξής: Εφόσον δεν έχουμε μητρώο όλων των σελίδων του δημοσίου, δεν θα είμαστε ποτέ σίγουροι ότι αυτοί οι οποίοι έχουν πιστοποιηθεί και έχουν μπει σε αυτό το μητρώο είναι όλες οι ιστοσελίδες του δημοσίου και φυσικά, θα περιμένουμε τις καταγγελίες των πολιτών να μας υποδεικνύουν και μια ξεχασμένη ιστοσελίδα στην περιφέρεια άλφα, στο δήμο βήτα και κάπου αλλού.

Αυτός είναι ο λόγος για τον οποίο έλεγα ότι, εφόσον δεν έχουμε σωστά δεδομένα για το δημόσιο, για να μπορέσουμε να έχουμε μια πλήρη εικόνα και μια πρόοδο εφαρμογής, να ξέρουμε πόσο τις εκατό.

Κλείνω με δυο λόγια, γιατί είπε ενδιαφέροντα πράγματα και ο κύριος Κοινοβουλευτικός Εκπρόσωπος κ. Μαντάς. Δεν θα καθυστερήσω.

Κατ’ αρχάς, να παρατηρήσω την ενδιαφέρουσα προσπάθεια αλλαγής ονοματολογίας. Είναι στα πλαίσια, υποθέτω, της στροφής του ΣΥΡΙΖΑ. Δεν είναι πια Συνασπισμός της Ριζοσπαστικής Αριστεράς, αλλά είναι Σύγχρονη Ριζοσπαστική Αριστερά. Ο Πρωθυπουργός μιλάει για προοδευτική συμμαχία, βλέπω δηλαδή συνολικά ότι υπάρχει κάποιο σχέδιο -τρέμετε εκεί στο Κίνημα Αλλαγής- μετονομασίας του ΣΥΡΙΖΑ.

Το δεύτερο που έχει μεγάλη σημασία, αναφέρθηκε και είναι πάρα πολύ σημαντικό είναι για τη «ΔΙΑΥΓΕΙΑ». Η «ΔΙΑΥΓΕΙΑ» και στην πράξη έχουμε δει ότι σε πολλά σημεία δεν λειτουργεί. Ήταν μια τομή πραγματικά. Όμως…

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, σας παρακαλώ, κύριε συνάδελφε. Άνοιξε η όρεξη και σε άλλους τώρα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ε, τι να κάνουμε, κυρία Πρόεδρε. Νομοσχέδιο συζητάμε. Δεν είναι κακό πράγμα στη Βουλή να μιλάμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να βγάλουμε από τη μύγα ξίγκι.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Στη «ΔΙΑΥΓΕΙΑ» αλλού είναι η απόφαση ανάληψης της δαπάνης, αλλού είναι η ανάθεση του έργου και αλλού είναι οι εκταμιεύσεις και το αποτέλεσμα είναι ότι έχω κάνει τέσσερις ερωτήσεις, την περίοδο του 2015 και 2016 για το τι πληρωμές έχουν γίνει στον κ. Κιμ, τότε σύμβουλο πρώτα του κ. Βαρουφάκη και μετά του κ. Τσακαλώτου και η Κυβέρνηση έγραψε στα παλαιά της υποδήματα και δεν απάντησε ούτε μια φορά.

Θυμάμαι τον κ. Κακλαμάνη να έχει κάνει αντίστοιχες επίκαιρες ερωτήσεις και να απαντώνται, αλλά να μην δίνονται στοιχεία. Θυμάμαι και από άλλες Κοινοβουλευτικές Ομάδες να έχει γίνει. Και το γεγονός είναι ότι στην πράξη ο ελληνικός λαός δεν μπορεί να πάρει τα στοιχεία που χρειάζεται και εδώ χρειάζεται μια συμμαχία, για να σταματήσει αυτό το πράγμα. Η κυβέρνηση της Νέας Δημοκρατίας θα το αλλάξει αυτό, ώστε να ξέρουμε ακριβώς πού πηγαίνουν όλες οι δαπάνες.

Είπε ο κ. Μαντάς ότι, εάν ψηφίσετε Κυριάκο Μητσοτάκη θα είναι υπέρ του ιδιωτικού και όχι υπέρ του δημοσίου. Αυτή είναι η διαφοροποίηση που καταλαβαίνει ο ΣΥΡΙΖΑ. Είναι η διαφοροποίηση του εικοστού αιώνα. Ο ελληνικός λαός πρέπει να ξέρει ότι, αν ψηφίσουμε Μητσοτάκη, είμαστε υπέρ των ποιοτικών υπηρεσιών του δημοσίου και δεν μας ενδιαφέρει ο τρόπος με τον οποίο αυτές υλοποιούνται. Μας ενδιαφέρει ότι ο Έλληνας πολίτης θα παίρνει σωστές υπηρεσίες, υπηρεσίες που θα είναι στην ώρα τους, υπηρεσίες που θα κοστίζουν το λιγότερο δυνατό και θα μπορεί να κάνει τη δουλειά του και να ζήσει τη ζωή του, όπως αυτός θέλει να την προγραμματίσει.

Σας ευχαριστώ.

(Χειροκροτήματα από την πτέρυγα από της Νέας Δημοκρατίας)

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, τον λόγο παρακαλώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θα μιλήσετε και εσείς για πέντε λεπτά.

Σε όλους πέντε λεπτά λέω, αλλά δεν με υπολογίζει κανείς εδώ μέσα. Εν πάση περιπτώσει!

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Κυρία Πρόεδρε, κοινοβουλευτικό δικαίωμα ασκώ, τη δευτερολογία.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Το ασκείτε, αλλά υπερβαίνετε όλοι τον χρόνο. Τέσσερα λεπτά είχε, δέκα έφτασε.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Πότε τον υπερέβην εγώ, κυρία Πρόεδρε, δείτε τις σημειώσεις.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει, μην χάνουμε τώρα τον χρόνο.

**ΓΕΩΡΓΙΟΣ - ΔΗΜΗΤΡΙΟΣ ΚΑΡΡΑΣ:** Μην αφήνετε μομφές.

Για τον κ. Θεοχάρη πρώτα. Δεν μας εξήγησε γιατί τρομάζουμε με την εμφάνιση της Νέας Δημοκρατίας ή του ΣΥΡΙΖΑ. Δεν τρομάζουμε με κανέναν, αγαπητέ συνάδελφε. Δεν φοβόμαστε κανέναν, διότι έχουμε καθαρό λόγο και δεν προσπαθούμε με βερμπαλισμούς από τη μια ή την άλλη πλευρά να αντιμετωπίσουμε αδυναμίες.

Εγώ θέλω να απευθύνω ένα ερώτημα προς την Κυβέρνηση και ιδιαίτερα στην κ. Παπανάτσιου, διότι μου έμεινε ένα κενό από την τοποθέτησή της. Είπε ότι μειώθηκαν οι οφειλές. Ποιες οφειλές; Μειώθηκαν οι οφειλές των ιδιωτών προς το δημόσιο από φορολογικές υποχρεώσεις; Μειώθηκαν οι οφειλές των ιδιωτών από ασφαλιστικές υποχρεώσεις ή διογκώθηκαν; Διότι η εικόνα την οποία έχουμε το τελευταίο διάστημα είναι ότι αυξάνεται ο όγκος των οφειλομένων προς το δημόσιο και αυτό δεν οφείλεται σε αυτό το οποίο αρέσκεται η Κυβέρνηση και έγινε μεγάλη συζήτηση χθες, να προσπαθεί τους δανειολήπτες να τους εμφανίσει ως στρατηγικούς κακοπληρωτές, εμφανίζεται σε αδυναμία, σε καχεξία οικονομική του ελληνικού λαού και της οικονομίας.

Θα παρακαλούσα, λοιπόν, να ακούσω μία απάντηση σε αυτό, διότι είναι ο καθρέφτης της οικονομίας. Εάν έχουν αυξηθεί οι οφειλές των ιδιωτών προς το δημόσιο, τότε πλέον η οικονομία καρκινοβατεί. Και δεν ανοίγω, κυρία Πρόεδρε, το ζήτημα του ποιες είναι οι οφειλές του ιδιωτικού χρέους, διότι εκεί πια ανοίγουμε μεγάλη συζήτηση, που δεν είναι του παρόντος νομοσχεδίου.

Κλείνω, επιμένοντας μόνο στο εξής, ότι σε νομοσχέδιο με το οποίο επιχειρούμε να μεταφέρουμε οδηγία στην εσωτερική έννομη τάξη, όταν ανοίγουμε πληγές με ΚΥΑ, με εξουσιοδοτήσεις οι οποίες δεν προβλέπονται στον βασικό κορμό, τότε δεν μπορεί να αποδώσει, όσο καλές και αν είναι οι προθέσεις της Κυβέρνησης.

Ευχαριστώ, κυρία Πρόεδρε. Δεν καταχρώμαι τον χρόνο ποτέ, το γνωρίζετε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Βαρδαλής έχει τον λόγο για δύο λεπτά.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε.

Δεν θα έπαιρνα τον λόγο, αλλά έτσι όπως εξελίχθηκε η συζήτηση με τις δευτερολογίες και τις τοποθετήσεις των Κοινοβουλευτικών Εκπροσώπων νομίζω ότι πάει πολύ! Βέβαια, το πρώτο είναι φυσιολογικό. Άλλωστε, το έχουν επισημάνει και άλλοι. Υπήρχε μία συναίνεση, γιατί ουσιαστικά συζητάμε για δύο οδηγίες, με τις οποίες επί της ουσίας συμφωνείτε όλοι.

Ταυτόχρονα, όμως, έγινε και μία προσπάθεια να φανεί εδώ μέσα ότι πραγματικά συγκρούονται δυο διαφορετικοί κόσμοι όσον αφορά, τουλάχιστον, τη λειτουργία του δημοσίου.

Αλήθεια, πού τους είδατε αυτούς τους διαφορετικούς κόσμους, που συγκρούονται μάλιστα; Συγκρούονται σε τι, στη λειτουργία του ίδιου του δημοσίου και του στόχου που έχει μέσω αυτής της λειτουργίας;

Όλοι ξέρουν πώς λειτουργεί αυτό το αστικό κράτος και ποιους υπηρετεί με χίλιους δύο τρόπους. Υπηρετεί ουσιαστικά αυτήν την ανάπτυξη, που όλοι σας επιδιώκετε, την καπιταλιστική ανάπτυξη, την ανάπτυξη των κερδών των επιχειρηματικών ομίλων. Αυτόν τον ρόλο παίζει το κράτος. Βεβαίως, επειδή οι συνθήκες αλλάζουν, υπάρχει τεράστια αναγκαιότητα εκσυγχρονισμού αυτού του κράτους, για να μπορεί να παίζει στις σύγχρονες σημερινές συνθήκες τον ρόλο που έπαιζε χθες και προχθές.

Εδώ, σ’ αυτό το δεύτερο ζήτημα, στην προσπάθεια εκσυγχρονισμού του αστικού κράτους, για να μπορεί να παίζει καλύτερα αυτόν τον ρόλο υπέρ των μονοπωλίων, έχετε και δευτερεύουσες και τριτεύουσες διαφορές μεταξύ σας, αλλά δεν πρόκειται για σύγκρουση δυο διαφορετικών κόσμων. Πρόκειται για διαφορές που υπηρετούν τον ίδιο σκοπό, να κάνουν δηλαδή το αστικό κράτος πιο αποτελεσματικό στις σημερινές συνθήκες, για να υπηρετεί τον ίδιο ακριβώς στόχο που επιδιώκετε όλοι σας.

Βεβαίως, το λέω, κυρίως, γιατί υπήρχε και μία αγωνία από την πλευρά του Κοινοβουλευτικού Εκπροσώπου του ΣΥΡΙΖΑ, φέρνοντας μάλιστα σαν επιχείρημα τη σχέση προσλήψεων - αποχωρήσεων από το δημόσιο.

Πρακτικά τι επιδιώκετε; Και εδώ, δηλαδή, υπάρχει ουσιαστική συμφωνία, δεν υπάρχει διαφωνία, πολύ δε περισσότερο δεν υπάρχουν δυο κόσμοι που συγκρούονται. Όλα αυτά τα χρόνια της καπιταλιστικής κρίσης η σχέση ήταν ένα προς πέντε. Αυτό τι αποτέλεσμα είχε; Σχηματικά το λέω: Εάν ήταν οκτακόσιες χιλιάδες οι δημόσιοι υπάλληλοι, σήμερα έχουν μειωθεί στις πεντακόσιες πενήντα χιλιάδες. Δεν γνωρίζω απέξω τα νούμερα, αλλά το λέω για να καταλάβουμε το σχήμα, τι ακριβώς κάναμε δέκα χρόνια τώρα με τη σχέση ένα προς πέντε.

Τι έρχεται τώρα και κάνει ο ΣΥΡΙΖΑ. Λέει: Μειώθηκαν τόσο οι δημόσιοι υπάλληλοι, τώρα θα το κρατήσουμε σ’ αυτό το μειωμένο επίπεδο. Περί αυτού πρόκειται. Διότι, όταν λέμε η σχέση ένα προς ένα, σημαίνει ότι ένας θα φεύγει στη σύνταξη ή για άλλον λόγο και στη θέση του θα έρχεται ένας άλλος. Άρα, δηλαδή, θα μείνει αυτή η κατρακύλα, αυτό που έχετε φέρει ως αποτέλεσμα όλοι σας όλα αυτά τα χρόνια σ’ αυτό το επίπεδο. Δηλαδή, πιο πρακτικά και για να μας καταλαβαίνει ο κόσμος, αυτό που βλέπουμε σήμερα στα νοσοκομεία, στα σχολεία, αυτό πάνω-κάτω θα συνεχίζεται και τα επόμενα χρόνια. Περί αυτού πρόκειται. Αυτοί είναι οι δυο διαφορετικοί κόσμοι, που δήθεν συγκρούονται. Στο κύριο, λοιπόν, έχετε όλοι σας συμφωνία και μαλώνετε στα δευτερεύοντα ζητήματα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ο κ. Χατζησάββας έχει τον λόγο για δύο λεπτά.

**ΧΡΗΣΤΟΣ ΧΑΤΖΗΣΑΒΒΑΣ:** Κυρία Πρόεδρε, βλέπουμε περίπου τα τελευταία τριάντα λεπτά να υπάρχει μία διαμάχη ανάμεσα σε εκπροσώπους κομμάτων, που στην ουσία είναι υπέρ της ενσωμάτωσης της οδηγίας και διαγκωνίζονται για το ποιος θα την εφάρμοζε καλύτερα.

Και στην τοποθέτηση του εκπροσώπου του ΣΥΡΙΖΑ, ο οποίος είπε ότι όλα τα κόμματα έχουν έναν ευρωπαϊκό προσανατολισμό, θα ήθελα να πω ότι, όταν λέμε ευρωπαϊκό προσανατολισμό, εννοούμε αυτή την Ευρώπη η οποία έχει υποτάξει όλα τα έθνη της Ευρώπης, τους έχει επιβάλει αυτούς τους νόμους που πετσόκοψαν μισθούς και συντάξεις και δικαιώματα, τους έχει επιβάλει τα μνημόνια και τους έχει επιβάλει να ζουν σε αυτή την ανασφάλεια της Ευρώπης; Αυτό είναι ευρωπαϊκός προσανατολισμός;

Γιατί εμείς, σαν Λαϊκός Σύνδεσμος - Χρυσή Αυγή, έχουμε ευρωπαϊκό προσανατολισμό. Είμαστε υπέρ των εθνών-κρατών μιας Ευρωπαϊκής Ένωσης, όπου ισχυρά έθνη, με δικό τους νόμισμα, δικό τους σύνταγμα και δική τους βούληση μπορούν να σταθούν απέναντι στις νέες προκλήσεις που δημιουργούνται από παράγοντες, όπως είναι η Αμερική, όπως είναι η Κίνα, όπως είναι οποιαδήποτε νέα δύναμη η οποία βγαίνει μπροστά και δεν προσπαθεί να υποτάξει τα έθνη, να τα κάνει περιφερειούλες μικρές, που θα τους δίνει το στίγμα πώς θα κινηθούν νομικά, συνταγματικά ή ακόμα και κοινοβουλευτικά.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Κατσίκη, θέλετε τον λόγο;

**ΚΩΝΣΤΑΝΤΙΝΟΣ ΚΑΤΣΙΚΗΣ:** Όχι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι.

Κύριε Μπαλλή, θέλετε να δευτερολογήσετε;

**ΣΥΜΕΩΝ (ΜΑΚΗΣ) ΜΠΑΛΛΗΣ:** Όχι.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όχι. Εντάξει.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κυρία Πρόεδρε, μπορώ να έχω ένα λεπτό για να απαντήσω σε κάποια ερωτήματα;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μόνο ένα λεπτό, όμως, γιατί πέντε σάς έδωσα και μιλήσατε δέκα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Κατ’ αρχάς, στοιχεία της Ανεξάρτητης Αρχής Δημοσίων Εσόδων: Μέχρι τον Αύγουστο του 2018 είχαν ανοίξει είκοσι μία χιλιάδες πεντακόσιες πενήντα έξι επιχειρήσεις και είχαν έντεκα χιλιάδες εξήντα τρεις, δηλαδή διπλάσιες. Ταυτόχρονα, είχαμε σταδιακή μείωση της ανεργίας, αύξηση της κατανάλωσης κατά 5,3% στο λιανεμπόριο σε ετήσια βάση. Αν αυτά τα στοιχεία δεν μας ικανοποιούν, δεν μπορώ να πω τίποτα άλλο.

Όσον αφορά τα ληξιπρόθεσμα, από τα ποσά όπως αναφέρθηκα, δεν είπα ότι δεν υπάρχει αύξηση. Είπα ότι ουσιαστική μείωση ήταν στους τρεις μήνες του 2018 και ανέφερα και τα ποσά της μείωσης. Για την αύξηση που έχουμε από το 2013 μέχρι το 2018, σας ανέφερα κατ’ έτος πόσο αυξανόταν. Σίγουρα, είναι μεγάλο το ποσό, δεν είναι μικρό. Δεν πανηγυρίζουμε.

**ΓΙΑΝΝΗΣ ΚΟΥΤΣΟΥΚΟΣ:** Πόσο είναι;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Υφυπουργός Οικονομικών):** Θα σας το πω, κύριε Κουτσούκο. Είναι 104 δισεκατομμύρια. Δεν έχουμε κανένα πρόβλημα να το πούμε. Είναι επίσημα στοιχεία που δημοσιεύονται. Δεν λέω κάτι που δεν δημοσιεύεται. Αλλά επειδή ήταν σαν στοιχείο της ανάπτυξης ή όχι και επειδή αναφέρθηκε από τον εισηγητή της Νέας Δημοκρατίας, για τον ίδιο λόγο και εγώ το λέω.

Θα ήθελα εδώ, όμως, να αναφέρω ένα στοιχείο που με ρωτήσατε, πόσα είναι φορολογικά. Φορολογικά είναι το 48%. Το υπόλοιπο 52% είναι βεβαιωμένα από άλλες πηγές.

Ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστώ.

Τώρα τον λόγο έχει η κυρία Υπουργός για τρία λεπτά.

**ΜΑΡΙΛΙΖΑ ΞΕΝΟΓΙΑΝΝΑΚΟΠΟΥΛΟΥ (Υπουργός Διοικητικής Ανασυγκρότησης):** Ευχαριστώ, κυρία Πρόεδρε.

Θα ήθελα, κατ’ αρχάς, να κάνω ορισμένες επισημάνσεις. Συμφωνώ απόλυτα με τον κ. Τζαβάρα, το έχει αναφέρει και ο κ. Καρράς. Το ζήτημα της γλώσσας είναι πολύ σημαντικό. Και μάλιστα, επειδή μιλάμε για μία περίοδο ψηφιοποίησης των μέσων επικοινωνίας, παραγωγής και όλων των κοινωνικών δικτύων, είναι και κρίσιμο θέμα το πώς κατοχυρώνεται σωστά η απόδοση της ελληνικής γλώσσας, με τα ελληνικά στοιχεία. Βλέπουμε, δυστυχώς, και τα φαινόμενα των greeklish. Άρα έχετε απόλυτα δίκιο και σε αυτό νομίζω ότι δεν υπάρχει κανείς που να διαφωνήσει.

Υπάρχει, όμως, ένα θέμα, το οποίο είναι διαχρονικό, και αφορά τη μεταφραστική λειτουργία της Ευρωπαϊκής Ένωσης, που εκεί τίθενται και νομικά ζητήματα. Δηλαδή, όταν έχουμε μία οδηγία ή έναν κανονισμό, υποχρεωτικά από τη Συνθήκη πρέπει να μεταφραστεί στις επίσημες γλώσσες της ΕΕ και την ευθύνη της μετάφρασης την έχει το επίσημο μεταφραστικό τμήμα της Ευρωπαϊκής Επιτροπής. Πολλές φορές δεν είναι η καλύτερη η απόδοση των ελληνικών. Όταν, όμως, εμείς ενσωματώνουμε, είμαστε υποχρεωμένοι να τηρούμε τον τίτλο, ακόμα και αν δεν είναι η πλέον επιτυχημένη μετάφρασή του. Το εξηγώ αυτό, τίθενται και θέματα νομικής ερμηνείας.

Στο σχέδιο νόμου έγινε προσπάθεια νομοτεχνικής απόδοσης της οδηγίας και στη συνέχεια πέρασε και από την ΚΕΝΕ και έχουμε λάβει υπ’ όψιν όλες τις υποδείξεις της.

Μάλιστα, κύριε Τζαβάρα, να σας ενημερώσω ότι στο Εθνικό Συμβούλιο Κωδικοποίησης της Νομοθεσίας που συνεδρίασε τον Νοέμβριο το ζήτημα της μετάφρασης ήταν ένα από τα θέματα που μας έθεσαν και οι κοσμήτορες των νομικών σχολών και είπαμε να το εξετάσουμε με το Υπουργείο Εξωτερικών.

Κύριε Κουτσούκο, συμφωνώ απόλυτα, η «ΔΙΑΥΓΕΙΑ» είναι από τις κορυφαίες μεταρρυθμίσεις και, μάλιστα, να σας ενημερώσω ότι αυτή την περίοδο υλοποιούμε ένα πρόγραμμα στο Υπουργείο για την αναβάθμιση της πλατφόρμας της «ΔΙΑΥΓΕΙΑΣ», γιατί έχει διευρυνθεί πολύ. Στηρίζουμε τη «ΔΙΑΥΓΕΙΑ» και επενδύουμε και στην περαιτέρω ψηφιακή αναβάθμισή της.

Ο κ. Μαντάς πολύ σωστά ανέφερε το θέμα της υλοποίησης. Είναι το κρίσιμο ζήτημα. Για αυτό κιόλας από την πλευρά μου ανέφερα τους έξι πυλώνες του σχεδίου δράσης.

Κύριε Θεοχάρη, γι’ αυτό είναι ο κοινοβουλευτικός έλεγχος. Εδώ είμαστε. Στόχος μας είναι σε έναν μήνα να έχουμε αυτό το μητρώο, το οποίο αναπτύσσουμε εσωτερικά στο Υπουργείο Διοικητικής Ανασυγκρότησης.

Επίσης, όσον αφορά τα ζητήματα των Ανοιχτών Δεδομένων, θέλω να ενημερώσω και εσάς και τους κυρίους και την κυρία Βουλευτή ότι το Υπουργείο Διοικητικής Ανασυγκρότησης είναι ο επίσημος εκπρόσωπος της χώρας μας στην ΕΕ. Τα στοιχεία που κατέθεσα είναι τα επίσημα ευρωπαϊκά στοιχεία, που αναφέρουν ότι είμαστε στην όγδοη θέση. Κατανοώ αυτό που είπατε, ότι υπάρχουν πολλές μέθοδοι. Τουλάχιστον, όμως, όσον αφορά τα Ανοιχτά Δεδομένα, αυτή τη στιγμή η χώρα μας έχει την όγδοη θέση σε ευρωπαϊκό επίπεδο Έχουν λάβει και εύφημο μνεία οι υπηρεσίες μας. Να λέμε και τα καλά και να μην αναδεικνύουμε μόνο τα προβλήματα των δημοσίων υπηρεσιών.

Κλείνοντας απλώς να πω ότι ευχαριστώ όλους τους Βουλευτές για τις παρατηρήσεις τους και χαίρομαι πραγματικά που διαμορφώνεται η ευρύτερη συναίνεση σε ένα σχέδιο νόμου που έρχεται να βάλει μια ψηφίδα. Γιατί φυσικά τα θέματα προσβασιμότητας για τα άτομα με αναπηρία είναι ευρύτερα, αλλά το σχέδιο νόμου είναι μια σημαντική ψηφίδα.

Σας ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κι εμείς.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Διοικητικής Ανασυγκρότησης: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017».

Προχωρούμε στην ψήφιση επί της αρχής, επί των άρθρων και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνουμε ότι η ψηφοφορία περιλαμβάνει την αρχή του νομοσχεδίου, δεκαέξι άρθρα, το ακροτελεύτιο άρθρο, καθώς και το σύνολο. Κάθε φορά στην οθόνη εμφανίζονται έως τέσσερα άρθρα προς ψήφιση. Για να ψηφίσετε και τα υπόλοιπα, θα πρέπει να κλείσετε την οθόνη αφής, ώστε να μεταφερθείτε στα επόμενα. Στο πάνω δεξί μέρος της οθόνης κάθε φορά εμφανίζεται ο αριθμός των άρθρων που απομένουν για ψήφιση, ώστε να έχετε και τον έλεγχο. Βεβαιωθείτε ότι έχετε ψηφίσει όλα τα άρθρα, το ακροτελεύτιο και το σύνολο. Αφού καταχωρίσετε την ψήφο σας, έχετε τη δυνατότητα και να την ελέγξετε και να την αναθεωρήσετε έως τη λήξη της ψηφοφορίας.

Για οποιαδήποτε πληροφορία απευθυνθείτε στο Προεδρείο, προκειμένου να σας συνδράμουν οι αρμόδιοι υπάλληλοι.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Να πω, σε αυτό το σημείο, ότι δεν θα εμφανιστούν στην οθόνη τα αποτελέσματα, θα τα αναγνώσω εγώ. Επειδή στο ηλεκτρονικό σύστημα υπάρχει ακόμα το Ποτάμι και θα εμφανίζεται κενό και δεν θα μπορούν να υπολογιστούν οι ψήφοι, γι’ αυτό θα τις αναγνώσω, μέχρι να απαλειφθεί.

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, έχουν ως εξής:

Επί της αρχής κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 1 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 2 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Παρών.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Παρών.

Άρθρο 3 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 4 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 5 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 6 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 7 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 8 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Παρών.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Παρών.

Άρθρο 9 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 10 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 11 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Παρών.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Παρών.

Άρθρο 12 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 13 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 14 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 15 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Άρθρο 16 ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Ακροτελεύτιο άρθρο ως έχει κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Επί του συνόλου κατά πλειοψηφία.

ΣΥΡΙΖΑ: Ναι.

Νέα Δημοκρατία: Ναι.

ΔΗΣΥ: Ναι.

Λαϊκός Σύνδεσμος - Χρυσή Αυγή: Όχι.

ΚΚΕ: Όχι.

ΑΝΕΛ: Ναι.

Ένωση Κεντρώων: Ναι.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τρεις εκπαιδευτικοί συνοδοί τους από το 3ο Γυμνάσιο Πύργου.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Ενσωμάτωση στην ελληνική νομοθεσία: α) της Οδηγίας ( ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας ( ΕΕ) 2017/2455 του Συμβουλίου της 5ης Δεκεμβρίου 2017»  |
|  |
| Επί της Αρχής ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΠΡΝ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΠΡΝ |
|  |
|  |
|  |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΠΡΝ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΠΡΝ |
|  |
|  |
|  |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΠΡΝ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΠΡΝ |
|  |
|  |
|  |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Ακροτελεύτιο άρθρο (ως έχει) ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |
|  |
|  |
|  |
| Επί του Συνόλου ΚΑΤΑ ΠΛΕΙΟΨΗΦΙΑ |
|  |
| ΣΥΡΙΖΑ: ΝΑΙ |
|  |
| Ν.Δ.: ΝΑΙ |
|  |
| ΔΗ.ΣΥ: ΝΑΙ |
|  |
| Χ.Α: OXI |
|  |
| Κ.Κ.Ε: OXI |
|  |
| ΑΝ.ΕΛ: ΝΑΙ |
|  |
| ΕΝ. ΚΕΝΤΡΩΩΝ: ΝΑΙ |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το σχέδιο νόμου του Υπουργείου Διοικητικής Ανασυγκρότησης: «Ενσωμάτωση στην ελληνική νομοθεσία: α) της Οδηγίας (ΕΕ) 2016/2102 του Ευρωπαϊκού Κοινοβουλίου και του Συμβουλίου, της 26ης Οκτωβρίου 2016, για την προσβασιμότητα των ιστότοπων και των εφαρμογών για φορητές συσκευές των οργανισμών του δημόσιου τομέα και β) του άρθρου 1 της Οδηγίας (ΕΕ) 2017/2455 του Συμβουλίου της 5ης Δεκεμβρίου 2017» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σ. 204α)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Με τη συναίνεση του Σώματος και ώρα 13.58΄ λύεται η συνεδρίαση για αύριο, ημέρα Παρασκευή 8 Φεβρουαρίου 2019 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**